Dravid's son puts match winning perfomance - Malayalam MyKhel\n» പുലിക്ക് പിറന്നത് പുലിക്കുട്ടി തന്നെ!! ജൂനിയര് ദ്രാവിഡിന്റെ മിന്നും പ്രകടനം... ടീമിന്റെ ഹീറോ\nപുലിക്ക് പിറന്നത് പുലിക്കുട്ടി തന്നെ!! ജൂനിയര് ദ്രാവിഡിന്റെ മിന്നും പ്രകടനം... ടീമിന്റെ ഹീറോ\nPublished: Thursday, July 26, 2018, 13:36 [IST]\nജൂനിയര് ദ്രാവിഡിന്റെ മിന്നും പ്രകടനം | Oneindia Malayalam\nബെംഗളൂരു: ബാറ്റിങ് ഇതിഹാസം സച്ചിന് ടെണ്ടുല്‍ക്കറുടെ മകന്റെ ക്രിക്കറ്റിലേക്കുള്ള വരവ് ആരാധകരെ ഏറെ ആവേശം കൊള്ളിച്ചിരുന്നു. സ്‌കൂള് ക്രിക്കറ്റിലൂടെ തുടങ്ങി ഇപ്പോള് ഇന്ത്യയുടെ ജൂനിയര് ടീമില് വരെയെത്തി നില്‍ക്കുകയാണ് അര്‍ജുന് ടെണ്ടുല്‍ക്കര്.\nഇപ്പോഴിതാ മറ്റൊരു ഇതിഹാസ താരത്തിന്റെ മകന് കൂടി വാര്‍ത്തകളില് നിറയുകയാണ്. ഇന്ത്യന് വന്‍മതിലെന്നു വിശേഷിപ്പിക്കപ്പെടുന്ന രാഹുല് ദ്രാവിഡിന്റെ മകന് സമിത്ത് ദ്രാവിഡാണ് സ്‌കൂള് ക്രിക്കറ്റില് മിന്നും പ്രകടനം കാഴ്ചവച്ചത്.\nദ്രാവിഡിന്റെ മൂത്ത മകനായ സമിത്ത് ഓള്‍റൗണ്ട് പ്രകടനമാണ് സ്‌കൂള് ക്രിക്കറ്റില് കാഴ്ചവച്ചത്. ബെംഗളൂരുവില് നടന്ന അണ്ടര് 14 ടൂര്‍ണമെന്റില് മല്ല്യ അതിദി ഇന്റര്‍നാഷണല് സ്‌കൂളിന്റെ വിജയശില്‍പ്പിയായി താരം മാറുകയായിരുന്നു. കാംബ്രിഡ്ജ് പബ്ലിക് സ്‌കൂളിനെതിരേ തന്റെ സ്‌കൂളിന് ഒമ്പത് വിക്കറ്റിന്റെ ആധികാരിക ജമയാണ് സമിത്ത് സമ്മാനിച്ചത്.\nകളിയില് ബാറ്റിങിനൊപ്പം ബൗളിങിലും സമിത്ത് മിന്നി. പുറത്താവാതെ 51 റണ്‍സ് നേടിയ താരം ഒമ്പത് റണ്‍സ് മാത്രം വിട്ടുകൊടുത്ത് മൂന്നു വിക്കറ്റും പോക്കറ്റിലാക്കി.\nനേരത്തേയും മികച്ച പ്രകടനം നടത്തി\n12 കാരനായ സമിത്ത് ഇതാദ്യമായല്ല സ്‌കൂള് ക്രിക്കറ്റില് ശ്രദ്ധേയമായ പ്രകടനം നടത്തുന്നത്. ഈ വര്‍ഷം ജനുവരിയില് നടന്ന അണ്ടര് 14 ടൂര്‍ണമെന്റില് താരം സെഞ്ച്വറി നേടിയിരുന്നു.\nടൂര്‍ണമെന്റിലെ മികച്ച ബാറ്റ്‌സ്മാനുള്ള പുരസ്‌കാരവും ജൂനിയര് ദ്രാവിഡ് സ്വന്തമാക്കിയിരുന്നു. ഈ ടൂര്‍ണമെന്റിനു മുമ്പ് നടനടന്ന ചില ചാംപ്യന്‍ഷിപ്പുകളിലും സമിത്ത് മികച്ച പ്രകടനത്തിലൂടെ ശ്രദ്ധിക്കപ്പെട്ടിട്ടുണ്ട്.\nഅര്‍ജുന്റെ കോച്ച് ദ്രാവിഡ്\nതന്റെ മുന് കൂട്ടുകാരനും ടീമംഗവുമായ സച്ചിന്റെ മകനായ അര്‍ജുനെ പരിശീലിപ്പിക്കാനുള്ള അവസരമാണ് ഇപ്പോള് ദ്രാവിഡിന് കൈവന്നിരിക്കുന്നത്. ലങ്കയില് പര്യടനം നടത്തുന്ന ഇന്ത്യയുടെ അണ്ടര് 19 ടീമിന്റെ കോച്ച് ദ്രാവിഡാണ്. ദേശീയ ടീമിനായി അര്‍ജുന്റെ അരങ്ങേറ്റം കൂടിയാണിത്.\nലങ്കയ്‌ക്കെതിരായ ആദ്യ അനൗദ്യേഗിക ടെസ്റ്റില് അര്‍ജുന് രണ്ടു വിക്കറ്റുമായി വരവറിയിച്ചിരുന്നു.\nRead more about: cricket rahul dravid india son school ക്രിക്കറ്റ് രാഹുല് ദ്രാവിഡ് ഇന്ത്യ മകന് സ്‌കൂള്\nStory first published: Thursday, July 26, 2018, 13:36 [IST]


മൈസൂരു-കൊച്ചി ആഭ്യന്തര വിമാനസര്‍വീസ് നിലച്ചിട്ട് രണ്ട് മാസം; ദുരിതത്തിലായി മലയാളികള് - News Bengaluru\nമൈസൂരു: മൈസൂരില് നിന്ന് കൊച്ചിയിലേക്കുള്ള വിമാന സര്‍വീസ് നിലച്ചിട്ട് രണ്ട് മാസം പിന്നിടുന്നു. നിരവധി മലയാളികളാണ് യാത്ര പുന:സ്ഥാപിക്കാത്തതിനാല് ദുരിതത്തിലായിരിക്കുന്നത്. വിമാനയാത്ര റദ്ദായതിനാല് മണിക്കൂറുകള് നീണ്ട,ചുരം കയറിയുള്ള ബസ് യാത്രയാണ് ആളുകള്‍ക്ക് ഏക ആശ്രയം. പെട്ടെന്ന് ഒന്ന് നാട്ടില് പോയി വരാന് വേണ്ടി ആളുകള് ആഭ്യന്തര വിമാനസര്‍വീസായിരുന്നു ഇതുവരെ ഉപയോഗിച്ചിരുന്നത്.നവംബര് 20ന് മൈസൂരു-കൊച്ചി ഫ്‌ളൈറ്റ് സര്‍വീസ് മുടങ്ങി നാളിത്ര പിന്നിടുമ്പോഴും പകരം സര്‍വീസോ നിലവിലുള്ളവ പുന:സ്ഥാപിക്കുകയോ ചെയ്തിട്ടില്ല.\nഅതുകൊണ്ട് തന്നെ ആളുകള് വളരെ ദുരിതത്തിലാണ്. മാര്‍ച്ച് അവസാന ആഴ്ചയായിരിക്കും ഈ സര്‍വീസ് ഇനി ലഭ്യമാകുകയുള്ളൂവെന്നാണ് വിവരം. എയര്‍ഇന്ത്യയുടെ സബ്‌സിഡി നിരക്കിലുള്ള അലയന്‍സ് എയര് ആയിരുന്നു ഈ റൂട്ടില് സര്‍വീസ് നടത്തിയിരുന്നത്. മൈസൂരു നിന്ന് കൊച്ചിയിലെത്താന് വെറും രണ്ടായിരം രൂപമാത്രമേ ടിക്കറ്റ് നിരക്കുള്ളൂ. ഇതായിരുന്നു ആളുകളെ ഈ വിമാന സര്‍വീസ് പ്രിയപ്പെട്ടതാക്കിയിരുന്നത്.\nകൊറോണ; നാട്ടിലേക്ക് പോയ വിദ്യാര്‍ത്ഥികളുടെ മടങ്ങിവരവ് തടഞ്ഞ് മൈസൂരു സര്‍വകലാശാല


യുക്രൈന് വിമാനത്തില് മിസൈല് പതിക്കുന്ന ചിത്രമെടുത്ത ആളെ അറസ്റ്റ് ചെയ്ത് ഇറാൻ; വിചാരണ തുടങ്ങി\nSaturday, February 29, 2020 09:37:45 AM\nയുക്രൈന് വിമാനത്തില് മിസൈല് പതിക്കുന്ന ചിത്രമെടുത്ത ആളെ അറസ്റ്റ് ചെയ്ത് ഇറാൻ\nസ്വന്തം ലേഖകൻ: യുക്രൈന് യാത്രാ വിമാനം തകര്‍ത്തതിന് അറസ്റ്റിലായ ഇറാന് സൈനികരുടെ വിചാരണ പ്രത്യേക കോടതിയില് ആരംഭിച്ചു. വിമാനത്തിന് നേരെ മിസൈൽ അയക്കുന്നതിന്റെ ദൃശ്യം പകർത്തിയ ഒരു സൈനികനെയും അറസ്റ്റ് ചെയ്‌തു. ദേശ സുരക്ഷാ കുറ്റം ചുമത്തിയാണ് അറസ്റ്റ്. എന്നാൽ തനിക്ക് വീഡിയോ കൈമാറിയ ആളല്ല അറസ്റ്റിലായതെന്ന് ലണ്ടൻ കേന്ദ്രമായി പ്രവർത്തിക്കുന്ന ഇറാനിയൻ മാധ്യമ പ്രവർത്തകൻ നരിമാൻ ഗാരിബ് പ്രതികരിച്ചു.\nഇറാനെതിരെ പ്രതിഷേധിക്കുന്ന 30തോളം പേരെയും തടവിലാക്കിയിട്ടുണ്ട്. ഉക്രൈന് വിമാനാക്രമത്തില് ആദ്യ അറസ്റ്റ് നടന്നതായി ഇറാന് നീതിന്യായ വകുപ്പ് വക്താവ് ഗാലാം ഹോസെന് ഇസ്മായിലി അറിയിച്ചതായി ഇറാന് മാധ്യമങ്ങള് കഴിഞ്ഞ ദിവസം റിപ്പോര്‍ട്ട് ചെയ്തിരുന്നെങ്കിലും ആരെയെന്ന് വ്യക്തമാക്കിയിരുന്നില്ല.\nടെഹ്‌റാനില് ഉക്രൈന് പാസഞ്ചര് വിമാനം തകര്‍ന്നതിന്റെ ഉത്തരവാദിത്തം ഇറാന് ഏറ്റെടുത്തതിന് പിന്നാലെ പരമോന്നത നേതാവ് ആയത്തൊള്ള അലി ഖാംനഈയുടെ രാജി ആവശ്യപ്പെട്ട് ഇറാനില് പ്രതിഷേധം ശക്തമാണ്. ഇതിനിടയിലാണ് പ്രതിഷേധക്കാരെയും ദൃശ്യങ്ങള് എടുത്തവരെയും പൊലീസ് കസ്റ്റഡിയിലെടുത്തത്.\nഉക്രൈന് ഇന്റര്‍നാഷണല് എയര്‍പോട്ടിന്റെ നിയന്ത്രണ പരിധിയിലായിരുന്ന വിമാനമാണ് ബുധനാഴ്ച യാത്ര ആരംഭിക്കുന്നതിനിടെ ഇറാന് മിസൈലാക്രമണത്തില് തകര്‍ന്നത്. സംഭവത്തില് 176 പേര് മരിച്ചു. ഇറാന് ചര്‍ച്ചയ്ക്ക് തയ്യാറാവാതെ വേറെ വഴിയില്ലെന്ന് അമേരിക്കന് ദേശീയ സുരക്ഷാ ഉപദേഷ്ടാവ് റോബര്‍ട്ട് സി. ഓബ്രിയന് അഭിപ്രായപ്പെട്ടതിനു പിന്നാലെ ട്രംപ് പ്രതികരണവുമായി രംഗത്തെത്തിയിരുന്നു.


മോദി പാക് പ്രധാനമന്ത്രിയെ പോലെയെന്ന് കെജ്‌രിവാള് • Suprabhaatham\nമോദി പാക് പ്രധാനമന്ത്രിയെ പോലെയെന്ന് കെജ്‌രിവാള്\nന്യൂഡല്‍ഹി: പ്രധാനമന്ത്രി നരേന്ദ്ര മോദിക്കെതിരേ പുതിയൊരു യുദ്ധമുഖം തുറന്ന് ഡല്‍ഹി മുഖ്യമന്ത്രി അരവിന്ദ് കെജ്്‌രിവാള്. പാക് പ്രധാനമന്ത്രി നടത്തുന്ന വിമര്‍ശനം പോലെയുള്ള വിമര്‍ശനവുമായാണ് പ്രധാനമന്ത്രി നരേന്ദ്രമോദി സംസ്ഥാനങ്ങളില് പര്യടനം നടത്തുന്നതെന്ന് അദ്ദേഹം ആരോപിച്ചു.\nആന്ധ്രക്ക് പ്രത്യേക പദവി നല്‍കാത്തതില് പ്രതിഷേധിച്ച് മുഖ്യമന്ത്രി ചന്ദ്രബാബു നായിഡു ഡല്‍ഹി ആന്ധ്രാ ഭവനില് നടത്തിയ ഉപവാസ സമരത്തില് പങ്കെടുത്ത് സംസാരിക്കവെയാണ് കെജ്‌രിവാള് പ്രധാനമന്ത്രിക്കെതിരേ രൂക്ഷ വിമര്‍ശനം ഉന്നയിച്ചത്.\nഒരു പ്രധാനമന്ത്രി എന്നുപറഞ്ഞാല് അത് രാജ്യത്തിന്റെ പ്രധാനമന്ത്രിയാണ്. ആ സ്ഥാനത്തിരിക്കുന്ന ആള് പാര്‍ട്ടിയുടെ മാത്രം പ്രധാനമന്ത്രിയായിരിക്കില്ല. പ്രതിപക്ഷ പാര്‍ട്ടികള് ഭരിക്കുന്ന സംസ്ഥാനങ്ങളിലെത്തുമ്പോള് അദ്ദേഹം ആ സംസ്ഥാനം ഇന്ത്യയിലുള്ളതല്ലെന്ന രീതിയിലാണ് സംസാരിക്കുന്നത്. മോദി ഇന്ത്യയുടെ പ്രധാനമന്ത്രിയാണ്, അല്ലാതെ പാക് പ്രധാനമന്ത്രിയല്ലെന്ന് ഓര്‍ക്കണമെന്നും കെജ്്‌രിവാള് അദ്ദേഹത്തെ ഓര്‍മിപ്പിച്ചു.\nപ്രത്യേക പാക്കേജിനായി ആന്ധ്രാ മുഖ്യമന്ത്രിക്ക് ഡല്‍ഹിയില്‍വന്ന് സമരം നടത്തേണ്ടി വരുന്നത് രാജ്യത്തിന്റെ ഫെഡറല് സംവിധാനത്തിന് തന്നെ കളങ്കമാണ്. ആന്ധ്രക്ക് പ്രത്യേക പാക്കേജ് പ്രഖ്യാപിക്കുന്നതിനു പകരം ആഗോളതലത്തിലെ കാര്യങ്ങള് പറയുകയും ജനങ്ങളില് നുണ അടിച്ചേല്‍പ്പിക്കുകയുമാണ് മോദി ചെയ്യുന്നത്.\nഎന്താണോ മോദി പറയുന്നത്, അത് പൂര്‍ത്തിയാക്കാന് അദ്ദേഹം ഒരിക്കലും തയാറാകുന്നില്ല. ആന്ധ്രയിലെത്തി തിരുപ്പതി ക്ഷേത്രത്തിന് പ്രത്യേക പാക്കേജ് പ്രഖ്യാപിച്ച പ്രധാനമന്ത്രി, എന്നാല് ഇത് നടപ്പാക്കാന് പോലും തയാറായിട്ടില്ലെന്നും കെജ്‌രിവാള് ആരോപിച്ചു.\nആന്ധ്രക്ക് പ്രത്യേക പാക്കേജ് പ്രഖ്യാപിച്ച് രാജനീതി നടപ്പാക്കാന് മോദി തയാറാകണമെന്ന് മുഖ്യമന്ത്രി എന്. ചന്ദ്രബാബു നായിഡു ആവശ്യപ്പെട്ടു.\nആന്ധ്രാ വിഭജന സമയത്ത് പ്രത്യേക പാക്കേജ് നല്‍കുമെന്നായിരുന്നു കേന്ദ്ര സര്‍ക്കാര് അറിയിച്ചിരുന്നത്. എന്നാല് ഇതുവരെ അത് നടപ്പാക്കാന് പ്രധാനമന്ത്രി തയാറായില്ല. ഈ സാഹചര്യത്തില് ആന്ധ്രയിലെ ജനങ്ങള് മോദിയെ പാഠം പഠിപ്പിക്കുമെന്ന് ചന്ദ്രബാബു നായിഡു പറഞ്ഞു.


ഐ എസിന്റെ മലയാളി തലവൻ അബ്ദുൽ റാഷിദ് അഫ്‌ഗാനിസ്ഥാനിൽ കൊല്ലപ്പെട്ടു. – Pravasi Corner\nമലയാളിയായ ഐഎസ് ഏജന്റ് അമേരിക്കൻ ബോംബാക്രമണത്തിൽ കൊല്ലപ്പെട്ടതായി സൂചന. കാസർഗോഡ് പടന്ന ഉടുമ്പുന്തല സ്വദേശി അബ്ദുൽ റാഷിദ് ആണ് കൊല്ലപ്പെട്ടത്. സ്ത്രീകളും കുട്ടികളും ഉൾപ്പെടെ 21പേരെ ഇയാൾ ഐഎസ് എസ് കേന്ദ്രത്തിൽ എത്തിച്ചിരുന്നു.\nഒരു മാസം മുൻപ് തന്നെ റാഷിദ് കൊല്ലപ്പെട്ടതായാണ് സൂചന. അഫ്‌ഗാനിസ്ഥാനിൽ ഖൊറാസാൻ പ്രിശ്യയിൽ നിന്നും ലഭിച്ച ടെലഗ്രാം മെസേജിൽ റാഷിദ് അമേരിക്കൻ ബോംബാക്രമണത്തിൽ കൊല്ലപ്പെട്ടു എന്ന് പരാമർശിക്കുന്നുണ്ട്. മൂന്നു പുരുഷന്മാരും രണ്ടു ഇന്ത്യൻ സ്ത്രീകളും നാല് കുട്ടികളും കൊല്ലപ്പെട്ടു എന്നാണ് സന്ദേശത്തിൽ പറയുന്നത്.


കൊവിഡിന്‍റെ മറവില് പിണറായി സര്‍ക്കാര് ജനത്തെ പകല്‍ക്കൊള്ള ചെയ്യുന്നു : മുല്ലപ്പള്ളി രാമചന്ദ്രന് – Jaihind TV\nകൊവിഡിന്‍റെ മറവില് പിണറായി സര്‍ക്കാര് ജനത്തെ പകല്‍ക്കൊള്ള ചെയ്യുന്നു : മുല്ലപ്പള്ളി രാമചന്ദ്രന്\nകൊവിഡിന്‍റെ മറവില് പിണറായി സര്‍ക്കാര് ജനത്തെ പകല്‍ക്കൊള്ള ചെയ്യുകയാണെന്ന് കെ.പി.സി.സി അധ്യക്ഷന് മുല്ലപ്പള്ളി രാമചന്ദ്രന്. സെക്രട്ടേറിയറ്റിന് മുന്നില് മാധ്യമങ്ങളോട് പ്രതികരിക്കുകയായിരുന്നു അദ്ദേഹം.\nകൊവിഡ് ഭീഷണിക്കിടയിലും സംസ്ഥാനത്തെ മദ്യശാലകളെല്ലാം തുറന്ന സര്‍ക്കാര് വിശ്വാസികള്‍ക്കായി ദേവാലായങ്ങള് തുറന്നുകൊടുക്കാന് തയാറാകുന്നില്ല. ഏകാധിപത്യ ഭരണമാണ് സംസ്ഥാനത്ത് നടക്കുന്നതെന്നും മുല്ലപ്പള്ളി രാമചന്ദ്രന് പറഞ്ഞു.\nമണല് വാരുന്നതിന്‍റെ മറവില് സര്‍ക്കാര് വലിയ കൊള്ളയാണ് നടത്തുന്നത്. കരിമണല് ലോബിയെ സഹായിക്കുകയാണ് സര്‍ക്കാര് ചെയ്യുന്നത്. പരിസ്ഥിതി അനുകൂല നിലപാടല്ല, സ്ഥാപിത താല്‍പ്പര്യക്കാരെ സംരക്ഷിക്കുന്ന നിലപാടാണ് സര്‍ക്കാരിനുള്ളത്. മണല്‍ക്കൊള്ളയ്ക്ക് കൂട്ടുനില്‍ക്കുന്നതിന്‍റെ പൂര്‍ണ ഉത്തരവാദിത്വം മുഖ്യമന്ത്രിക്കും വ്യവസായ മന്ത്രിക്കും ആണെന്നും അദ്ദേഹം കൂട്ടിച്ചേര്‍ത്തു.\nമന്ത്രിസഭയ്ക്ക് കൂട്ടുത്തരവാദിത്വം നഷ്ടപ്പെട്ടിരിക്കുന്നു. പമ്പ ത്രിവേണി മണല് കടത്ത് സംബന്ധിച്ച് വനംവകുപ്പ് മന്ത്രി അറിഞ്ഞിരുന്നില്ല എന്നത് ഇതിന് ഉദാഹരണമാണെന്നും അദ്ദേഹം പറഞ്ഞു.


Royal Rebel | ഇഷ്ടപ്പെട്ടയാളെ വിവാഹം കഴിക്കാന് രാജകൊട്ടാരം വിട്ടിറങ്ങി; ആവേശം കൊള്ളിക്കുന്ന രാജകുമാരിയുടെ പ്രണയകഥ | love story ofaprincess who leaves the palace to marry her lover – News18 Malayalam\nരാജപാരമ്പര്യത്തിന് വിരുദ്ധമായി തന്റെ കോളേജ് കാമുകനെ വിവാഹം കഴിച്ചതിന് ശേഷം തന്റെ രാജകീയ പദവി ഉപേക്ഷിച്ചിരിക്കുകയാണ് മാക്കോ\nLast Updated : October 28, 2021, 08:29 IST\nഅത്യധികമായ സ്‌നേഹത്തിന്റെയും സന്തോഷത്തിന്റെയും സമയമായിരിക്കും പലര്‍ക്കും അവരുടെ വിവാഹ ദിനം(Wedding day). അത് പ്രണയ വിവാഹമാണെങ്കില്(Love Marriage) അതിന് മൂല്യം കൂടുകയും ചെയ്യും. എന്നാല് ജപ്പാനിലെ രാജകുമാരി മാക്കോയ്ക്ക് തന്റെ വിവാഹദിനം അങ്ങനെയായിരുന്നില്ല. രാജപാരമ്പര്യത്തിന് വിരുദ്ധമായി തന്റെ കോളേജ് കാമുകനെ വിവാഹം കഴിച്ചതിന് ശേഷം തന്റെ രാജകീയ പദവി ഉപേക്ഷിച്ചിരിക്കുകയാണ് മാക്കോ. അവരുടെ ദീര്‍ഘകാല കാമുകന് കെയ് കൊമുറോ (30) ഒരു സാധാരണക്കാരനായതിനാലാണ് മാക്കോയ്ക്ക് തന്റെ രാജ പദവി ഉപേക്ഷിക്കേണ്ടി വന്നത്. ഒരു ദശാബ്ദം മുമ്പ് ടോക്കിയോയിലെ ഇന്റര്‍നാഷണല് ക്രിസ്ത്യന് യൂണിവേഴ്‌സിറ്റിയില് വച്ച് കണ്ടുമുട്ടിയ ന്യൂയോര്‍ക്ക് നിയമ സ്ഥാപനത്തിലെ അഭിഭാഷകനാണ് കെയ് കൊമുറോ.\nകഴിഞ്ഞ ദിവസം (26/10/2021) കെയ് കൊമുറോയെ വിവാഹം കഴിച്ചുകൊണ്ട് കിരീടാവകാശി ഫുമിഹിതോ രാജകുമാരന്റെ മൂത്ത മകളും നരുഹിതോ ചക്രവര്‍ത്തിയുടെ മരുമകളുമായ 30 കാരി മാക്കോ, തന്റെ പദവികളും, രാജകീയ ചുമതലകളും, കുടുംബത്തിനുള്ളിലെ ഔദ്യോഗിക ഇടങ്ങളും എല്ലാം ഉപേക്ഷിച്ചു. പാരമ്പര്യവുമായി പൊരുത്തപ്പെടാനും പെരുമാറ്റത്തിന്റെ കൃത്യമായ മാനദണ്ഡങ്ങള് പാലിക്കാനും വലിയ സമ്മര്‍ദ്ദങ്ങള് എപ്പോഴും നേരിടുന്നതാണ് ഈ രാജകുടുംബം. രാജകുടുംബാംഗങ്ങളുടെ ഓരോ നീക്കവും എപ്പോഴും സൂക്ഷ്മമായി പരിശോധിക്കപ്പെടാറുമുണ്ട്. അതിനാല് ഈ കല്യാണം ജപ്പാനില് വന്‍ഞെട്ടലാണ് സൃഷ്ടിച്ചിരിക്കുന്നത്. ലെസ്റ്റര് യൂണിവേഴ്സിറ്റിയിലെ ബിരുദധാരിയും കവന്‍ട്രി മ്യൂസിയത്തിലെ ഉദ്യോഗസ്ഥയുമായ രാജകുമാരിയുടെ ഈ നടപടി അതിനാടകീയമായെന്ന് പറയാതിരിക്കാൻ കഴിയില്ല!\n1991 ഒക്ടോബര് 23 ന് ജനിച്ച മാക്കോ, ഫുമിഹിതോ രാജകുമാരന് അകിഷിനോയുടെയും ഭാര്യ കിക്കോ രാജകുമാരിയുടെയും മൂത്ത കുട്ടിയാണ്. ഫുമിഹിതോയും കിക്കോയും, മക്കോയെയും കൊമുറോയെയും പോലെ തന്നെ കോളേജിൽ വെച്ച് പ്രണയിച്ച് വിവാഹം കഴിച്ചവരായിരുന്നു. അന്നത്തെ ചക്രവര്‍ത്തിയായ അകിഹിതോയുടെയും, ചക്രവര്‍ത്തിനി മിച്ചിക്കോയുടെയും ആദ്യത്തെ പേരക്കുട്ടിയുടെ ജനനം, നിയമപ്രകാരം സിംഹാസനം അവകാശമാക്കാന് അവര്‍ക്ക് കഴിയില്ലെന്ന വസ്തുത നിലനിൽക്കെയും വന് മാധ്യമ ശ്രദ്ധ പിടിച്ചുപറ്റിയിരുന്നു. ജപ്പാനിലെ സ്ഥാനാരോഹണ നിയമങ്ങള് പ്രകാരം സ്ത്രീകളെ ക്രിസന്തമത്തിലേക്ക് (ജപ്പാന് ചക്രവര്‍ത്തിമാരുടെ സിംഹാസനം) അവരോധിക്കുന്നതില് നിന്ന് വിലക്കുകയും സാധാരണക്കാരെ വിവാഹം കഴിച്ചാല് അവരുടെ പദവികള് ഉപേക്ഷിക്കാന് അവർ നിര്‍ബന്ധിക്കപ്പെടുകയും ചെയ്യും.\nമാക്കോയുടെ ജനനത്തെ തുടർന്ന് പിതാവ് ഫുമിഹിതോ അഭിമാനത്തോടെ മാധ്യമപ്രവര്‍ത്തകരോട് പറഞ്ഞത്: 'അവള് സുന്ദരിയാണ്. അവള് എന്നെപ്പോലെയാണ്,' എന്നായിരുന്നു. മൂന്ന് വര്‍ഷത്തിന് ശേഷം മാക്കോയുടെ സഹോദരിയായ കാക്കോ പിറന്നു. 2006 ല് ഇവരുടെ സഹോദരനായി ഹിസാഹിതോയും പിറന്നു. 1965 ന് ശേഷം സാമ്രാജ്യകുടുംബത്തില് ജനിച്ച ആദ്യത്തെ പുരുഷ പ്രജയായിരുന്നു ഹിസാഹിതോ. 1947 ലെ ഇംപീരിയല് നിയമപ്രകാരം കുടുംബത്തിലെ പുരുഷന്മാരെ മാത്രമേ സിംഹാസനത്തില് അവരോധിക്കാന് കഴിയൂ എന്ന് വ്യവസ്ഥ ചെയ്യുന്നു. അതിനാല് നരുഹിതോ ചക്രവര്‍ത്തിയുടെ 19 വയസ്സുള്ള ഒരു മകള് ഐക്കോ ഉള്ളപ്പോള് തന്നെ അദ്ദേഹത്തിന്റെ സഹോദരന് ഫുമിഹിതോയ്ക്കാണ് കിരീടാവകാശിയായി മുന്‍ഗണന നല്‍കുന്നത്.\nഅതുപോലെ, കിരീടാവകാശിയായ ഫുമിഹിതോയുടെ പെണ്‍മക്കളായ മാക്കോയെയും കാക്കോയെയും (26) മറികടന്ന് അവരുടെ സഹോദരനായ ഹിസാഹിതോ (15) രാജകുമാരന് കിരീടാവകാശിയായി പരിഗണനലഭിക്കും. ഇവരെക്കൂടാതെ രാജകുടുംബത്തില് നിലവില് മറ്റൊരു പുരുഷന് മാത്രമേയുള്ളൂ. അത് ചക്രവര്‍ത്തിയുടെ 85 വയസ്സുള്ള അമ്മാവന്, ഹിറ്റാച്ചി രാജകുമാരനാണ്. അദ്ദേഹത്തിന് നിലവിലെ നിയമങ്ങള് പ്രകാരം സിംഹാസനത്തിന് അര്‍ഹതയുണ്ട്.\nയുവരാജകുമാരനായ ഹിസാഹിതോയ്ക്ക് ഭാവിയില് ആണ്‍കുഞ്ഞ് പിറന്നില്ലെങ്കില് പിന്തുടര്‍ച്ചാവകാശം തകരും. നിയമങ്ങള് മാറ്റുന്നതിനെക്കുറിച്ചുള്ള ചില ചര്‍ച്ചകള്‍ക്ക് ഇപ്പോള് നടക്കുന്നുണ്ട്. ജാപ്പനീസ് പൊതുജനങ്ങള് സ്ത്രീകളെ ഭരിക്കാന് അനുവദിക്കുന്നതിനെ വിശാലമായി പിന്തുണയ്ക്കുന്നുവെന്ന് വോട്ടെടുപ്പുകള് കാണിക്കുന്നു. പാരമ്പര്യവാദികള് ഈ ആശയത്തെ ശക്തമായി എതിര്‍ക്കുന്നുണ്ടെങ്കിലും, ജപ്പാനില് മുമ്പ് എട്ട് ചക്രവര്‍ത്തിനിമാര് ഉണ്ടായിരുന്നു എന്നത് വസ്തുതയാണ്.അവസാനത്തെ ചക്രവര്‍ത്തിനായി ഗോസകുരാമച്ചി ഏകദേശം 250 വര്‍ഷങ്ങള്‍ക്ക് മുമ്പായിരുന്നു ഭരണം നടത്തിയിരുന്നത്.\nമാക്കോ തുടക്കത്തില് രാജകീയ പാരമ്പര്യം പിന്തുടരുകയും ഹൈസ്‌കൂള് പഠനത്തിന്റെ അവസാനം വരെ എലൈറ്റ് ഗകുഷുയിന് സ്‌കൂളില് പഠിക്കുകയും ചെയ്തു. എങ്കിലും തന്റെ യൂണിവേഴ്സിറ്റി പഠനത്തിനായി ആ സ്ഥാപനത്തില് തുടരാതെ അവര് പാരമ്പര്യം ലംഘിച്ച് ടോക്കിയോയിലെ ഇന്റര്‍നാഷണല് ക്രിസ്ത്യന് യൂണിവേഴ്സിറ്റിയില് ചേരാനാണ് താല്‍പര്യം കാണിച്ചത്. 2012 ല് വിദേശത്തേക്ക് പോകാന് പദ്ധതിയിടുന്ന വിദ്യാര്‍ത്ഥികളുടെ ഒരു യോഗത്തില്‍വച്ചാണ് അവള് കൊമുറോയെ കണ്ടുമുട്ടിയത്. അമ്മ മാത്രം വളര്‍ത്തിയ കൊമുറോയുടെ ആദ്യകാല ജീവിതം വളരെ കഷ്ടതകള് നിറഞ്ഞതായിരുന്നു. ആദ്യ കാലങ്ങളില് ടോക്കിയോയ്ക്ക് സമീപം ടൂറിസം പ്രമോഷനുവേണ്ടി ജോലികള് ചെയ്ത് പണം സമ്പാദിച്ചായിരുന്നു അദ്ദേഹം ജീവിതം മുന്നോട്ട് കൊണ്ടുപോയിക്കൊണ്ടിരുന്നത്.\nഎഡിന്‍ബര്‍ഗ് സര്‍വകലാശാലയില് മാക്കോ ഒരു വര്‍ഷം പഠനം നടത്തിയിരുന്നു. കൂടാതെ ഡബ്ലിനില് കുറച്ചുകാലം പഠിച്ചതായി റിപ്പോര്‍ട്ടുണ്ട്. 2014 ല് കലാ സാംസ്‌കാരിക പഠനത്തില് ബിരുദം നേടിയ അവര് പിന്നീട് ലെസ്റ്റര് സര്‍വകലാശാലയില് നിന്ന് ആര്‍ട്ട് മ്യൂസിയത്തിലും ഗാലറി പഠനത്തിലും ബിരുദാനന്തര ബിരുദം നേടി. തന്റെ ബിരുദ പ്രോഗ്രാമിന്റെ ഭാഗമായി രാജകുമാരി മാക്കോ കവന്‍ട്രി മ്യൂസിയത്തിലെ ജോലിയും ലെസ്റ്ററിലെ ന്യൂ വാക്ക് മ്യൂസിയത്തില് ശേഖരങ്ങളെ അടിസ്ഥാനമാക്കിയുള്ള ഗവേഷണവും പൂര്‍ത്തിയാക്കി. തന്റെ ബിരുദാനന്തര ബിരുദത്തിന്റെ അവസാനസമയത്ത് ഒരു മാധ്യമത്തോട് സംസാരിക്കവെ രാജകുമാരി മാക്കോ പറഞ്ഞത്, ലെസ്റ്റര് സര്‍വകലാശാലയിലെ തന്റെ സമയം അത്ഭുതകരമായ അനുഭവമായിരുന്നു എന്നാണ്.\nസ്‌കൂള് ഓഫ് മ്യൂസിയം സ്റ്റഡീസ് മേധാവി ഡോ. സൂസെയ്ന് മക്ലിയോഡ് അക്കാലത്ത് പറഞ്ഞു: ''ജപ്പാനിലെ സാംസ്‌കാരിക പ്രൊഫഷനുമായി ഞങ്ങള്‍ക്ക് ശക്തമായ ബന്ധമുണ്ട്, ഞങ്ങളുടെ സ്‌കൂളില് നിന്ന് നിരവധി വിദ്യാര്‍ത്ഥികള് അവിടെ മ്യൂസിയങ്ങളിലും ഗാലറികളിലും തസ്തികകള് ഏറ്റെടുക്കാന് ബിരുദം നേടിയിട്ടുണ്ട്. മാക്കോ വന്ന് അവളുടെ താല്‍പ്പര്യങ്ങള് ഞങ്ങളോടൊപ്പം പിന്തുടരണം. അവള്‍ക്ക് പഠിപ്പിക്കാൻ ഇഷ്ടമാണ്. അവിശ്വസനീയമാംവിധം കഠിനാധ്വാനം ചെയ്ത അവളുടെ നേട്ടങ്ങളില് ഞങ്ങൾക്ക്അഭിമാനമുണ്ട്''.\nമാക്കോയും കൊമുറോയും തമ്മില് 2017 സെപ്റ്റംബറില് രഹസ്യമായി വിവാഹനിശ്ചയം നടത്തിയിരുന്നു. പിന്നീട് 2018 നവംബറിലാണ് ഇരുവരും വിവാഹിതരാകുമെന്ന് പരസ്യമായി അറിയിച്ചത്. ഇതിന് പിന്നാലെ പല വിവാദങ്ങളുമുണ്ടായി. കൊമുറോയുടെ അമ്മയും മാക്കോയുടെ മുന് പ്രതിശ്രുതവരനും തമ്മിലുള്ള സാമ്പത്തിക തര്‍ക്കം ടാബ്ലോയിഡുകള് റിപ്പോര്‍ട്ട് ചെയ്തിരുന്നു. അമ്മയും മകനും ഏകദേശം 35,000 ഡോളറിന്റെ കടം തിരിച്ചടയ്ക്കുന്നതില് പരാജയപ്പെട്ടുവെന്ന് ആ മനുഷ്യന് ആരോപിച്ചിരുന്നു. കൊമുറോയുടെ വിദ്യാഭ്യാസത്തിന്റെ ഒരു ഭാഗം പ്രതിശ്രുതവധുവായ മാക്കോ നല്‍കിയതായി ചില റിപ്പോര്‍ട്ടുകള് പറയുന്നു. പണം കടമല്ല, സമ്മാനമായിരുന്നുവെന്ന് കൊമുറോ പിന്നീട് പറഞ്ഞു. എന്നാല് 2021-ല് അദ്ദേഹം 24 പേജുള്ള വിശദീകരണം സമര്‍പ്പിക്കുകയും പിന്നീട് പണതര്‍ക്കത്തില് ഒത്തുതീര്‍പ്പ് ഉണ്ടാക്കാമെന്ന്പറയുകയും ചെയ്തു.\n2018 സെപ്റ്റംബറില്, ന്യൂയോര്‍ക്കിലെ ഫോര്‍ഡാം യൂണിവേഴ്‌സിറ്റിയില് പഠനത്തിനായി പോയി കൊമുറോ. ലോ സ്‌കൂളില് നിന്ന് ബിരുദം നേടിയതിന് ശേഷം ന്യൂയോര്‍ക്ക് നിയമ സ്ഥാപനത്തില് ജോലിക്ക് പ്രവേശിച്ചതിനാല് ഈ വര്‍ഷം സെപ്റ്റംബര് വരെ നാട്ടില് തിരിച്ചെത്തിയിരുന്നില്ല. ജൂലൈയില് എഴുതിയ ബാര് പരീക്ഷയുടെ ഫലം ഡിസംബറിലാണ് വരുക.\nഇതിനിടയില്, രാജകുടുംബത്തിനുള്ളില് മാക്കോ കൂടുതല് ഉയര്‍ന്ന സ്ഥാനം ഏറ്റെടുക്കാന് തുടങ്ങിയിരുന്നു. 2019-ല്, മാക്കോയുടെ അമ്മാവന് ക്രിസന്തമം സിംഹാസനത്തിലേക്കുള്ള ഔപചാരികമായ ആരോഹണം അടയാളപ്പെടുത്തുന്നതിനായി ടോക്കിയോയിലെ ഇംപീരിയല് പാലസിലൂടെ ഒരു ഘോഷയാത്ര നടത്തിയിരുന്നു. അന്ന് അവര് അതിന് പങ്കെടുത്തത് ഒരു പരമ്പരാഗത രാജ വസ്ത്രമായ ജൂനിഹിതോ ധരിച്ചായിരുന്നു. ആ വര്‍ഷം ജൂലൈയില് തെക്കേ അമേരിക്കയിലേക്കുള്ള ഔദ്യോഗിക സന്ദര്‍ശനം ഉള്‍പ്പെടെ, മുമ്പ് അവരുടെ മാതാപിതാക്കള് പങ്കെടുത്തിരുന്ന ഔദ്യോഗിക ഇടപെടലുകളും മാക്കോ ഏറ്റെടുത്തിരുന്നു.\nഎന്നാല് ഇപ്പോള് ന്യൂയോര്‍ക്കില് ഒരുമിച്ച് ഒരു പുതിയ ജീവിതം ആരംഭിക്കുന്നതിനായി മാക്കോ അതെല്ലാം ഉപേക്ഷിക്കും. രാജകീയ പണവും അവര് ഉപേക്ഷിക്കും. സാമ്രാജ്യകുടുംബം വിടുമ്പോള് ലഭിക്കുന്ന അര്‍ഹതപ്പെട്ട 140 ദശലക്ഷം യെന് (1.23 ദശലക്ഷം ഡോളര്) സ്ത്രീധനവും മാക്കോ നിരസിച്ചതായി കൊട്ടാരം അധികൃതര് പറഞ്ഞു. രണ്ടാം ലോകമഹായുദ്ധത്തിന് ശേഷം ഒരു സാധാരണക്കാരനെ വിവാഹം കഴിക്കുമ്പോള് പണം ലഭിക്കാത്ത ആദ്യത്തെ സാമ്രാജ്യത്വ കുടുംബാംഗമാണ് മാക്കോ. രാജകുമാരിക്ക് യോഗ്യനല്ലെന്ന് ചിലര് കരുതുന്ന ഒരു പുരുഷനെ വിവാഹം കഴിച്ചതിനെതിരെ ഉയർന്നവിമര്‍ശനമാണ് അവരെ ഇതിന് പ്രേരിപ്പിച്ചതെന്ന് പറയപ്പെടുന്നു. മാക്കോ ലൈംഗികാതിക്രമത്തിനിരയായിട്ടുണ്ടെന്ന് (PTSD) രാജകുടുംബം മുമ്പ് വെളിപ്പെടുത്തിയിരുന്നു. ഇതായിരിക്കാം കാരണമെന്നും റിപ്പോര്‍ട്ടുകളുണ്ട്.\nഎഴുതി തയ്യാറാക്കിയ ഒരു പ്രസ്താവന വായിച്ചുകൊണ്ടായിരുന്നു കഴിഞ്ഞ ദിവസം മാക്കോ തന്റെ വിവാഹ തീരുമാനത്തെ കുറിച്ച് പറഞ്ഞത്. അതില്, കൊമുറോയെ 'പകരം വയ്ക്കാനില്ലാത്തവന്' എന്ന് വിശേഷിപ്പിച്ച മാക്കോ, 'ഞങ്ങളുടെ ഹൃദയങ്ങളെ സംരക്ഷിക്കാന് കഴിയുന്നതിന് ഞങ്ങളുടെ വിവാഹം അനിവാര്യമായ ഒരു നടപടിയാണ്' എന്നും കൂട്ടിച്ചേര്‍ത്തു. തെറ്റായ വിവരങ്ങളും 'ഏകപക്ഷീയമായ കിംവദന്തികളും' പ്രചരിപ്പിച്ചുവെന്നും അവരുടെ വിവാഹനിശ്ചയ സമയത്ത് എഴുതിയ വാര്‍ത്താ റിപ്പോര്‍ട്ടുകളെ അവര് വിമര്‍ശിക്കുകയും ചെയ്തു. അത് തനിക്ക് 'ദുഃഖവും വേദനയും' ഉണ്ടാക്കിയെന്ന് അവര് വെളിപ്പെടുത്തി.\nതാന് മാക്കോയെ സ്‌നേഹിക്കുന്നുവെന്നും അവരുടെ ജീവിതത്തിലുടനീളം താന് അവളെ പിന്തുണയ്ക്കുമെന്നും കൊമുറോ പറഞ്ഞു. ''എനിക്ക് മാക്കോയെ ഇഷ്ടമാണ്. നമുക്ക് ഒരു ജീവിതം മാത്രമേ ലഭിക്കുന്നുള്ളൂ, അത് നമ്മള് ഇഷ്ടപ്പെടുന്ന ഒരാളോടൊപ്പം ചെലവഴിക്കണമെന്ന് ഞാന് ആഗ്രഹിക്കുന്നു,'' അദ്ദേഹം പറഞ്ഞു. ''തെറ്റായ ആരോപണങ്ങള് കാരണം മാക്കോ മാനസികമായും ശാരീരികമായും മോശമായ അവസ്ഥയിലായതില് എനിക്ക് വളരെ സങ്കടമുണ്ട്.'' കൊമുറോ കൂട്ടിച്ചേര്‍ത്തു.\nമാധ്യപ്രവര്‍ത്തകരുടെ ചോദ്യങ്ങള്‍ക്ക് ദമ്പതികള് ഉത്തരം നല്‍കിയിരുന്നില്ല. മാക്കോയുടെ മാനസികാവസ്ഥ കണക്കിലെടുത്തായിരുന്നു അത്. എന്നാല് മുന്‍കൂട്ടി തിരഞ്ഞെടുത്ത അഞ്ച് ചോദ്യങ്ങള്‍ക്ക് രേഖാമൂലമുള്ള പ്രതികരണങ്ങളുടെ ഒരു കുറിപ്പ് അവര് നല്‍കിയിരുന്നു. മാക്കോയുടെ നിലവിലെ അവസ്ഥയെക്കുറിച്ച് ഒരു മാധ്യമപ്രവര്‍ത്തകന് ആരാഞ്ഞപ്പോള് അതിന് മറുപടിയായി മാക്കോ പറഞ്ഞത് 'നല്ലതല്ല' എന്നായിരുന്നു.\nFirst published: October 28, 2021, 08:29 IST


യുഎഇ പ്രധാനമന്ത്രി എഴുപതിന്റെ നിറവില്\nയു എ ഇ പ്രധാനമന്ത്രി എഴുപതിന്റെ നിറവില്\nദുബായ്: യുഎഇ വൈസ് പ്രസിഡന്റും പ്രധാനമന്ത്രിയും ദുബായ് ഭരണാധികാരിയുമായ ശൈഖ് മുഹമ്മദ് ബിന് റാഷിദ് അല് മക്തൂം എഴുപതാം പിറാളിന്റെ നിറവില്. ഇരുന്നൂറിലധികം രാജ്യങ്ങളിലെ പൗരന്മാര് ജീവിക്കുന്ന ആഗോള നഗരമായി ദുബായിയെ മാറ്റിയെടുത്ത നേതാവിന്റെ ജന്മദിനത്തില് അദ്ദേഹത്തിന് നന്ദി പ്രകടിപ്പിക്കുകയാണ് ദുബായിലെ സ്വദേശികളും പ്രവാസികളും. ശൈഖ് മുഹമ്മദിന്റെ ദീര്‍ഘവീക്ഷണവും പഴുതുകളില്ലാത്ത ആസൂത്രണവുമാണ് ലോക രാജ്യങ്ങള്‍ക്കിടയില് നിര്‍ണായക ശക്തിയായി യു എ ഇയെ വളര്‍ത്തിയെടുത്തത്. അതിവേഗം വളരുമ്പോഴും സഹാനുഭൂതിയും സഹവര്‍ത്തിത്തവും മുറുകെപ്പിടിക്കാന് ഈ രാജ്യത്തിന് സാധിക്കുന്നതിന് കാരണവും അദ്ദേഹമുള്‍പ്പെടെയുള്ള നേതാക്കളുടെ സാന്നിദ്ധ്യമാണ്.\n1949 ജൂലായ് 15ന് ഷിന്ദഗയിലെ അല് മക്തൂം കുടുംബത്തിലാണ് ശൈഖ് റാഷിദ് ബിന് സഈദ് അല് മക്തൂമിന്റെ നാല് ആണ്‍മക്കളില് മൂന്നാമനായി അദ്ദേഹം ജനിച്ചത്. ശൈഖ് മക്തൂം, ശൈഖ് ഹംദാന്, ശൈഖ് അഹ്മദ് എന്നിവരായിരുന്നു സഹോദരങ്ങള്. അബുദാബി മുന് ഭരണാധികാരി ശൈഖ് ഹംദാന് ബിന് സായിദ് ബിന് ഖലീഫ അല് നഹ്‌യാന്റെ മകള് ശൈഖ ലതീഫ ബിന്‍ത് ഹംദാന് അല് നഹ്‌യാനാണ് ശൈഖ് മുഹമ്മദിന്റെ മാതാവ്. അത്തെ ദുബായ് ഭരണാധികാരിയായിരുന്ന മുത്തച്ഛന് ശൈഖ് സഈദില് നിന്നാണ് ഭരണ നിര്‍വഹണത്തിന്റെ ആദ്യ പാഠങ്ങള് അദ്ദേഹം പഠിച്ചത്.\nവീട്ടില് വച്ചുതന്നെയാണ് അറബി ഭാഷയും ഇസ്ലാമിക പാഠങ്ങളും ശൈഖ് മുഹമ്മദ് പഠിച്ചത്. പിന്നീട് 1955ല് അല് അഹ്മദിയ സ്‌കൂളില് പ്രാഥമിക വിദ്യാഭ്യാസം തുടങ്ങി. ദേറയിലെ ഒരു ചെറിയ വിദ്യാലയമായിരുന്നു ഇത്. 1966ല് ബ്രിട്ടനിലേക്ക് പറന്നു. കേംബ്രിഡ്ജിലെ ബെല് സ്‌കൂള് ഓഫ് ലാംഗ്വേജസില് ചേര്‍ന്ന് ഉപരി പഠനമാരംഭിച്ചു. പിന്നീട് റോയല് മിലിട്ടറി അക്കാദമിയില് ചേര്‍ന്നു. ഒരു വിദേശ വിദ്യാര്‍ത്ഥി നേടുന്ന ഏറ്റവും ഉയര്‍ന്ന മാര്‍ക്കോടെയായിരുന്നു അദ്ദേഹം അവിടെ നിന്ന് പഠനം പൂര്‍ത്തിയാക്കിയത്.\n1968ല് ദുബായില് തിരിച്ചെത്തിയ അദ്ദേഹത്തെ ശൈഖ് റാഷിദ്, ദുബായ് പൊലീസ് ആന്റ് പബ്ലിക് സെക്യൂരിറ്റി വിഭാഗം തലവനായി നിയമിച്ചു. ശൈഖ് മുഹമ്മദിന്റെ ആദ്യ ഔദ്യോഗിക പദവിയായിരുന്നു അത്. പിന്നീട് പ്രതിരോധ മന്ത്രിയായി. അന്ന് ലോകത്ത് ഏറ്റവും പ്രായം കുറഞ്ഞ പ്രതിരോധ മന്ത്രിയായിരുന്നു അദ്ദേഹം. മരുഭൂമിയില് കെട്ടിയുയര്‍ത്തിയ ടെന്റില് വെച്ച് അബുദാബി ഭരണാധികാരി ശൈഖ് സായിദും ദുബായ് ഭരണാധികാരി ശൈഖ് റാഷിദും യുഎഇ രൂപീകരണത്തെക്കുറിച്ചുള്ള ചര്‍ച്ചകള് നടത്തുമ്പോള് ശൈഖ് മുഹമ്മദും ഒപ്പമുണ്ടായിരുന്നു.\n1995 ജനുവരി മൂന്നിന് അന്നത്തെ ദുബായ് ഭരണാധികാരി ശൈഖ് മക്തൂം, ശൈഖ് മുഹമ്മദിനെ ദുബായ് കിരീടാവകാശിയായി നിയമിച്ചു. 2006ല് ശൈഖ് മക്തൂമിന്റെ മരണത്തോടെ ദുബായ് ഭരണാധികാരിയായി. 1968ല് ദുബായ് പൊലീസ് മേധാവിയായി തുടങ്ങിയ ഔദ്യോഗിക സേവനത്തില് 50 വര്‍ഷം പൂര്‍ത്തിയാക്കിയ കഴിഞ്ഞ വര്‍ഷം ഖിസ്സത്തീ (എന്റെ കഥ) എന്ന പേരില് അദ്ദേഹത്തിന്റെ അനുഭവങ്ങള് പുസ്തക രൂപത്തില് പുറത്തിറങ്ങിയിരുന്നു.


kalavoor ravikumar revealed kunchacko boban was the first choice for dileep's role in ishtam movie | ദിലീപിന് മുന്‍പ് നായകനായി തീരുമാനിച്ചത് ചാക്കോച്ചനെ, അന്ന് സംഭവിച്ചത് പറഞ്ഞ് തിരക്കഥാകൃത്ത് - Malayalam Filmibeat\n| Updated: Friday, September 3, 2021, 13:47 [IST]\nദിലീപ്-സിബി മലയില് കൂട്ടുകെട്ടില് മലയാളത്തില് വിജയം നേടിയ ചിത്രമാണ് ഇഷ്ടം. 2001ല് പുറത്തിറങ്ങിയ സിനിമ നവ്യ നായരുടെ അരങ്ങേറ്റ ചിത്രം കൂടിയായിരുന്നു. റൊമാന്റിക്ക് കോമഡി ചിത്രത്തിലൂടെ മികച്ച തുടക്കമാണ് നടിക്ക് മോളിവുഡില് ലഭിച്ചത്. ദിലീപും നവ്യയും ഒരുമിച്ചുളള കോമ്പോ പ്രേക്ഷകര് ഏറ്റെടുത്തു. ഇവര്‍ക്കൊപ്പം നെടുമുടി വേണും ഇഷ്ടത്തില് പ്രധാന വേഷത്തില് എത്തി. അച്ഛനും മകനുമായുളള നെടുമുടി വേണുവിന്‌റെയും ദിലീപിന്‌റെയും പ്രകടനം പ്രേക്ഷകരെ പൊട്ടിച്ചിരിപ്പിച്ചിരുന്നു.\nശ്രീനിവാസന്, ജയസുധ, ഇന്നസെന്‌റ്, ബാലചന്ദ്ര മേനോന്, ജോതിര്‍മയി, കല്‍പ്പ ഉള്‍പ്പെടെയുളള താരങ്ങളും സിനിമയില് പ്രധാന വേഷങ്ങളില് എത്തി. മോഹന് സിത്താര ഒരുക്കിയ പാട്ടുകളും ഇഷ്ടത്തിന്റെതായി ശ്രദ്ധിക്കപ്പെട്ടിരുന്നു. കലവൂര് രവികുമാറിന്‌റെ തിരക്കഥയിലാണ് സിബി മലയില് ഇഷ്ടം എടുത്തത്. ഡേവിഡ് കാച്ചപ്പിളി ആണ് നിര്‍മ്മാണം.\nനീ വരുവോളം സിനിമയ്ക്ക് ശേഷം ദിലീപും സിബി മലയിലും വീണ്ടും ഒന്നിച്ച ചിത്രം കൂടിയാണ് ഇഷ്ടം. റൊമാന്‌റിക്ക് രംഗങ്ങളും, കോമഡിയും, ഇമോഷണല് രംഗങ്ങളും എല്ലാമുളള ഒരു സിനിമ ആയാണ് ഇഷ്ടം സിബി മലയില് എടുത്തത്. അതേസമയം ദിലീപിന് മുന്‍പ് കുഞ്ചാക്കോ ബോബനെയാണ് ഇഷ്ടത്തില് നായകനാക്കാന് തീരുമാനിച്ചിരുന്നത് എന്ന് പറയുകയാണ് തിരക്കഥാകൃത്ത് കലവൂര് രവികുമാര്. പിന്നീട് ചാക്കോച്ചന് പകരം ദിലീപ് സിനിമയിലേക്ക് എത്തിയത് എങ്ങനെയാണെന്നും കലവൂര് രവികുമാര് പറഞ്ഞു.\nമുകേഷ് നായകനായ ഒറ്റയാള് പട്ടാളം എന്ന ചിത്രത്തിനാണ് കലവൂര് രവികുമാര് ആദ്യം തിരക്കഥ ഒരുക്കിയത്. സംവിധായകന് ടികെ രാജീവ് കുമാറിനൊപ്പം ചേര്‍ന്നാണ് സിനിമയ്ക്ക് സ്‌ക്രിപ്റ്റ് എഴുതിയത്. പിന്നീടാണ് ഇഷ്ടത്തിന്‌റെ തിരക്കഥ കലവൂര് രവികുമാര് എഴുതിയത്. കമല് സംവിധാനം ചെയ്ത നമ്മള് എന്ന സിനിമയും കലവൂര് രവികുമാറിന്‌റെ തിരക്കഥയില് ഒരുങ്ങിയ ശ്രദ്ധേയ ചിത്രമാണ്.\nഇഷ്ടത്തില് ആദ്യം നായകനാക്കാന് തീരുമാനിച്ചിരുന്നത് ചാക്കോച്ചനെ ആണെന്ന് മനോരമയ്ക്ക് നല്‍കിയ അഭിമുഖത്തിലാണ് തിരക്കഥാകൃത്ത് പറഞ്ഞത്. എന്നാല് തിരക്കഥ പൂര്‍ത്തിയാക്കി വന്നപ്പോള് ദിലീപ് ചെയ്താല് നന്നാകുമെന്ന് തോന്നി. അങ്ങനെയാണ് നായകനായ പവന്റെ വേഷത്തിലേക്ക് ദിലീപ് വരുന്നതെന്നും കലവൂര് രവികുമാര് പറഞ്ഞു. പവന്‌റെ അച്ഛനായ കൃഷ്ണന്‍കുട്ടി മേനോനായി നെടുമുടി വേണുവിനെയും, സുഹൃത്ത് നാരായണനായി ഇന്നസെന്‌റിനെയും ആദ്യമേ തീരുമാനിച്ചിരുന്നു.\nശ്രീദേവി ടീച്ചറായി പുതിയൊരു മുഖത്തെ കൊണ്ടുവരാന് തീരുമാനിച്ചു. അങ്ങനെയാണ് ജയസുധയിലേക്ക് എത്തുന്നതെന്നും തിരക്കഥാകൃത്ത് പറഞ്ഞു. സിനിമയിലെ കോമഡി ഇത്രയധികം വര്‍ക്കൗട്ടാക്കാന് സഹായിച്ചത് ദിലീപ്-ഇന്നസെന്‌റ്-നെടുമുടി വേണു തന്നെയാണ് എന്ന് കലവൂര് രവികുമാര് പറയുന്നു. ഇഷ്ടത്തിന്റെ ചിത്രീകരണ സമയമൊക്കെ വളരെ രസകരമായിരുന്നു. സിനിമയുടെ വിജയത്തെ സഹായിച്ച ഒരു പ്രധാന ഘടകം പാട്ടുകളാണ് എന്നും അദ്ദേഹം പറഞ്ഞു. 'കണ്ടു കണ്ടു കണ്ടില്ല', 'കാണുമ്പോള് പറയാമോ കരളിലെ അനുരാഗം' തുടങ്ങിയ പാട്ടുകളെല്ലാം അന്നത്തെ ഹിറ്റ് ഗാനങ്ങളായിരുന്നു എന്നും തിരക്കഥാകൃത്ത് അഭിമുഖത്തില് വ്യക്തമാക്കി.\nഅതേസമയം ദിലീപ്-കുഞ്ചാക്കോ ബോബന് കൂട്ടുകെട്ടില് പുറത്തിറങ്ങിയ സിനിമകള് പ്രേക്ഷകര് ഏറ്റെടുത്തിരുന്നു. ദോസ്ത് എന്ന ചിത്രത്തിലാണ് ഇരുവരും ആദ്യമായി ഒന്നിച്ച് അഭിനയിച്ചത്. തുളസീദാസ് സംവിധാനം ചെയ്ത സിനിമയില് അടുത്ത സുഹൃത്തുക്കളായി ദിലീപും ചാക്കോച്ചനും അഭിനയിച്ചു. കാവ്യ മാധവനാണ് നായികയായത്. ദോസ്തിന് പിന്നാലെ കല്യാണരാമനും ഈ കൂട്ടുകെട്ടില് വിജയം നേടി. എന്നാല് കല്യാണരാമനില് അതിഥി വേഷത്തിലാണ് ചാക്കോച്ചന് എത്തിയത്. ഷാഫിയുടെ സംവിധാനത്തില് പുറത്തിറങ്ങിയ കല്യാണരാമന് ഇന്നും പ്രേക്ഷകരുടെ ഇഷ്ടസിനിമകളിലൊന്നാണ്. ബെന്നി പി നായരമ്പലത്തിന്‌റെ തിരക്കഥയില് ഒരുങ്ങിയ സിനിമ കോമഡി രംഗങ്ങള് കൊണ്ടാണ് പ്രേക്ഷകരുടെ ഇഷ്ട ചിത്രമായി മാറിയത്.\nRead more about: dileep kunchacko boban\nkalavoor ravikumar revealed kunchacko boban was the first choice for dileep's role in ishtam movie


കുടിവെള്ളവുമില്ല നടപ്പാതയുമില്ല : വോട്ട് ബഹിഷ്കരിക്കുമെന്ന് നാട്ടുകാർ | 26Nov2020\nമങ്കൊമ്പ് : കുടിവെള്ളവും നടപ്പാതയുമില്ല. വർഷങ്ങളായി ദുരിതമനുഭവിക്കുന്ന പ്രദേശത്തെ ജനങ്ങൾ വോട്ട് ബഹിഷ്‌കരണത്തിനൊരുങ്ങുന്നു. നീലംപേരൂർ പഞ്ചായത്ത് 11-ാം വാർഡ് കിഴക്കേ ചേന്നങ്കരി പ്രദേശത്തെ മുപ്പതോളം വീട്ടുകാരാണ് തിരഞ്ഞെടുപ്പിൽനിന്ന് വിട്ടുനിൽക്കാൻ തീരുമാനിച്ചിരിക്കുന്നത്.\nചിങ്ങംകരി കോതകരി പാടശേഖരത്തിന്റെ തെക്കേ ചിറയിലെ താമസക്കാരാണ് വർഷങ്ങളായി ദുരിതമനുഭവിക്കുന്നത്. ആംബുലൻസ് റോഡെങ്കിലും അനുവദിക്കണമെന്ന് വർഷങ്ങളായി നാട്ടുകാർ ആവശ്യപ്പെടുന്നു. എന്നാൽ, സുരക്ഷിതമായ ഒരു നടപ്പാതപോലും നാളിതുവരെ ആയിട്ടില്ലെന്ന് നാട്ടുകാർ പറയുന്നു. യാത്രാസൗകര്യങ്ങളുടെ അഭാവംമൂലം യഥാസമയം ചികിത്സകിട്ടാതെ കഴിഞ്ഞയിടെ രണ്ടുപേർ മരിച്ചിരുന്നു. അവശനിലയിലുള്ള രോഗികളെ ആശുപത്രിയിലെത്തിക്കണമെങ്കിൽ കസേരയിലിരുത്തി പാലംകടന്ന് റോഡിലേക്കെത്തണം.\nപ്രദേശത്തെ കുടുംബങ്ങൾ വർഷങ്ങളായി കുടിവെള്ളം വിലയ്ക്കുവാങ്ങുകയാണ്. വാഹനങ്ങൾ കടന്നുവരാത്തതുമൂലം അകലെ തോടിന് മറുകരയുള്ള വീട്ടുമുറ്റങ്ങളിൽ വാഹനമെത്തിച്ച് മീറ്ററുകളോളം കുഴലിട്ട് പമ്പുചെയ്താണ് വീട്ടുകാർ കുടിവെള്ളം വാങ്ങുന്നത്. ഇതിലും അകലെയുള്ള വീട്ടുകാർക്ക് ഇതും അസാധ്യമാണ്. റോഡില്ലാത്തതുമൂലം ഇവിടത്തെ പൊതുശ്മശാനത്തിൽ മൃതദേഹങ്ങൾ സംസ്‌കരിക്കാനാകുന്നില്ലെന്നും നാട്ടുകാർ പറയുന്നു.\nനിലവിൽ തോട്ടുതീരത്തുകൂടിയുള്ള നടപ്പാതയ്ക്ക് വീതി തീരെ കുറവാണ്. തോട് ആഴംകൂട്ടുന്നതിനായി കോരിയെടുത്ത ചെളി ഇപ്പോഴും കൽക്കെട്ടിന് സമീപത്തുനിന്ന് നീക്കംചെയ്യാത്തത് കാൽനടയാത്ര ദുഷ്‌കരമാക്കുന്നു. ഈ ദുരിതമത്രയും അറിയാമായിട്ടും കണ്ണുതുറക്കാത്ത ജനപ്രതിനിധികളെ തങ്ങൾക്കുവേണ്ടെന്നാണ് ഇവരുടെ തീരുമാനം. കഴിഞ്ഞദിവസം ചേർന്ന നാട്ടുകാരുടെ യോഗത്തിലാണ് തീരുമാനമെടുത്തത്.


Supreme Court denied Permission for Muharram Processions | ഒരു സമുദായത്തെ കുറ്റപ്പെടുത്തും; അത് വേണ്ട... മുഹറം ആഘോഷങ്ങള് തടഞ്ഞ് സുപ്രീംകോടതി - Malayalam Oneindia\njust now 'ക്രിസ്ത്യാനികളുടെ കാര്യം നോക്കാൻ പിസി ജോർജിനെ ഏൽപ്പിച്ചിട്ടില്ല'; തുറന്നടിച്ച് ഓര്‍ത്തഡോക്‌സ് സഭ\n16 min ago വാളുമായുള്ള വനിതകളുടെ പ്രകടനം: വിശ്വഹിന്ദു പരിഷത്തിനെതിരെ നടപടിയെടുക്കാതെ പോലീസ്\n23 min ago 'പിണറായി വിജയന്റെ കൗണ്ട്ഡൗണ് ആരംഭിച്ചു, അയാള് ഒരു ചുക്കും ചെയ്തിട്ടില്ല'; വെല്ലുവിളിച്ച് പിസി\nഒരു സമുദായത്തെ കുറ്റപ്പെടുത്തും; അത് വേണ്ട... മുഹറം ആഘോഷങ്ങള് തടഞ്ഞ് സുപ്രീംകോടതി\nദില്ലി: മുഹറം 10നോട് അനുബന്ധിച്ച് നടക്കുന്ന ആഘോഷങ്ങള് തടഞ്ഞ് സുപ്രീംകോടതി. കൊറോണ രോഗം വ്യാപിക്കുന്ന ഈ ഘട്ടത്തില് അനുമതി നല്‍കാന് സാധിക്കില്ലെന്ന് ചീഫ് ജസ്റ്റിസ് എസ്എ ബോബ്‌ഡെ അധ്യക്ഷനായ ബെഞ്ച് വ്യക്തമാക്കി. രോഗ വ്യാപനത്തിന് കാരണം ഒരു സമുദായമാണെന്ന കുറ്റപ്പെടുത്തലിന് ഇത് കാരണമായേക്കാമെന്നും കോടതി നിരീക്ഷിച്ചു. ഉത്തര് പ്രദേശിലെ ഷിയാ നേതാവായ സയ്യിദ് കല്‍ബെ ജവാദ് ആണ് മുഹറം ആഘോഷത്തിന് അനുമതി തേടി കോടതിയെ സമീപിച്ചത്. രാജ്യം മൊത്തമുള്ള ആഘോഷങ്ങള്‍ക്കാണ് അദ്ദേഹം അനുമതി തേടിയത്. അതുകൊണ്ടുതന്നെ അങ്ങനെ നല്‍കാനാകില്ലെന്നും കോടതി വ്യക്തമാക്കി.\nഒഡീഷയിലെ ജഗന്നാഥ പുരി രഥയാത്രയ്ക്ക് കോടതി അനുമതി നല്‍കിയ കാര്യം ഹര്‍ജിക്കാരന്റെ അഭിഭാഷകന് ചൂണ്ടിക്കാട്ടി. അതുപോലുള്ള സാഹചര്യമല്ല ഇവിടെ എന്ന് ഡിവിഷന് ബെഞ്ച് മറുപടി നല്‍കി. രഥയാത്ര ഒരു പ്രത്യേക സ്ഥലത്ത് മാത്രമാണ് നടന്നത്. ഒരു സ്ഥലത്ത് നിന്ന് ആരംഭിച്ച് മറ്റൊരു സ്ഥലത്ത് അവസാനിക്കുന്നു. ഇത് സംബന്ധിച്ച് കൃത്യമായ ചിത്രമുണ്ട്. അതുകൊണ്ടുതന്നെ രഥയാത്ര നടക്കുന്ന പ്രദേശത്തെ അപകട സാധ്യത പരിശോധിച്ച് തീരുമാനമെടുക്കാം.\nഎന്നാല് നിങ്ങളുടെ ഹര്‍ജിയില് രാജ്യം മൊത്തം മുഹറം ആഘോഷത്തിനുള്ള അനുമതിയാണ് തേടിയിരിക്കുന്നത്. അത് അപകടത്തിന്റെ വ്യാപ്തി കൂട്ടും. മാത്രമല്ല, ജനങ്ങളുടെ ആരോഗ്യത്തിന് പ്രത്യേക പരിഗണന നല്‍കേണ്ട സമയമാണിത്. രാജ്യം മൊത്തം ആഘോഷങ്ങള്‍ക്ക് അനുമതി വേണമെന്ന നിങ്ങളുടെ ആവശ്യം അംഗീകരിക്കാന് സാധിക്കില്ലെന്നും ഇക്കാര്യത്തില് പ്രത്യേക ഉത്തരവ് ഇറക്കാന് സാധ്യമല്ലെന്നും സുപ്രീംകോടതി വ്യക്തമാക്കി.\nഅതേ തുടര്‍ന്ന് ഹര്‍ജിക്കാരന്റെ അഭിഭാഷകന് മറ്റൊരു ആവശ്യം മുന്നോട്ടുവച്ചു. ലഖ്‌നൗവില് ഒട്ടേറെ ഷിയാ വിഭാഗക്കാരുണ്ട്. അവര്‍ക്ക് ആഘോഷത്തിനുള്ള അനുമതി നല്‍കണം എന്നായി ആവശ്യം. ഇക്കാര്യം നിങ്ങള്‍ക്ക് അലഹാബാദ് ഹൈക്കോടതിയില് ഉന്നയിക്കാമെന്നു സുപ്രീംകോടതി വ്യക്തമാക്കി.\nഎന്ത് തീരുമാനിക്കണമെന്ന് പഠിപ്പിക്കാന് വരരുത്: ഹർജിയില് കേന്ദ്രത്തിന് സുപ്രീംകോടതിയുടെ വിമർശനം\nകുറ്റസമ്മത മൊഴി ചാനലുകള്‍ക്ക് നല്‍കുന്ന പൊലീസിന്റെ നടപടി ശരിയല്ല: സുപ്രീംകോടതി\nയൂറോപ്യന് യൂണിയന് ഇന്ത്യയോട് ഇങ്ങനെ പെരുമാറുമോ? സുപ്രീംകോടതി വിധി നിരാശാജനകമെന്ന് ഇമ്രാന് ഖാന്\nഇമ്രാന്റെ നീക്കത്തില് പതറാതെ പ്രതിപക്ഷം, സഭയില് തുടരും, അഭിഭാഷകര് സുപ്രീംകോടതിയിലേക്ക്\nഹര്‍ജിയ്ക്ക് പിന്നില് പകപോക്കല്; തുഷാറിനെതിരെ അന്വേഷണം വേണമെന്ന സര്‍ക്കാര് ആവശ്യം തള്ളി സുപ്രീംകോടതി\nഇനിയും മുദ്രവെച്ച കവര് നല്‍കേണ്ട, അത് ഞങ്ങള്‍ക്ക് വേണ്ട; സുപ്രീംകോടതി\nരാജീവ് ഗാന്ധി വധക്കേസ് പ്രതി പേരറിവാളന് ജാമ്യം അനുവദിച്ച് സുപ്രിം കോടതി, 30 വർഷങ്ങള്‍ക്ക് ശേഷം പുറത്തേക്ക്\nബലാത്സംഗക്കേസ് പ്രതിയുടെ ജാമ്യം റദ്ദാക്കണമെന്ന് പരാതിക്കാരി; യുവതിയ്‌ക്കെതിരെ സുപ്രീംകോടതി\nമൗലികാവകാശങ്ങള് പോലെ ഉത്തരവാദിത്തങ്ങളും നടപ്പാക്കണം; സുപ്രീംകോടതിയില് ഹര്‍ജി\nസുപ്രീംകോടതി supreme court shia\nSupreme Court denied Permission for Muharram Processions


മൂരാട് പാലത്തിൽ വീണ്ടും പുതിയ പ്രതീക്ഷ – Calicutpost\nമൂരാട് പാലത്തിൽ വീണ്ടും പുതിയ പ്രതീക്ഷ\nPosted by: web desk in kerala January 11, 2019\nകോഴിക്കോട്: മൂരാട് പാലം പൊളിച്ചു മാറ്റി പണിയെണമെന്നാവശ്യപ്പെട്ട് സമരംചെയ്യുന്ന നാട്ടുകാർക്ക് പുതിയ പ്രതീക്ഷ നൽകി കൊണ്ട് കേന്ദ്രമന്ത്രിയുടെ വാക്കുകൾ.\nപദ്ധതി അടുത്ത സാമ്പത്തികവർഷം ആരംഭിക്കുമെന്നാണ് കേന്ദ്ര ഉപരിതല ഗതാഗത സഹമന്ത്രി മൻസുഖ് മാണ്ഡവ്യ മുല്ലപ്പള്ളി രാമചന്ദ്രൻ എംപിയെ അറിയിച്ചിരിക്കുന്നത്.\nദേശീയപാത 66 വികസിപ്പിക്കുന്നതിനായി സ്ഥലമേറ്റെടുപ്പ് പൂർത്തിയാകാതെ പാതയുടെ ഭാഗമായ പാലം പുനർനിർമിക്കാനാകില്ല എന്ന ദേശീയപാത അതോറിറ്റിയുടെ നിലപാട് പദ്ധതി വൈകിപ്പിക്കുകയായിരുന്നു.\nഎന്നാൽ ഈ തടസ്സം മാറുമെന്ന പ്രതീക്ഷയാണ് മന്ത്രിയുടെ വാക്കുകളിൽ തെളിയുന്നത്. കോരപ്പുഴ പാലവും പുനർനിർമിക്കുന്നതോടെ ദേശീയപാതയിലെ ഗതാഗത തടസ്സം മാറും എന്നാണ് കരുതുന്നത്.\nഎംപിയുടെ ചോദ്യത്തിനു മന്ത്രി നൽകിയ മറുപടി അനുസരിച്ച് സംസ്ഥാന പൊതുമരാമത്ത് ദേശീയപാത വിഭാഗം നൽകിയ പദ്ധതിനിർദേശം അനുസരിച്ച് പാലം പണിയുമെന്നാണ് വ്യക്തമാകുന്നത്.\nറോഡ് ആറ് വരിയാക്കാനുള്ള സ്ഥലമേറ്റെടുപ്പ് പൂർത്തിയാകാൻ കാത്തിരിക്കാതെ അടിയന്തര സ്വഭാവം പരിഗണിച്ച് പാലത്തിന്റെ നിർമാണം 2019–20ൽ തുടങ്ങും. സംസ്ഥാന പൊതുമരാമത്ത് മന്ത്രി ജി.സുധാകരൻ ഇതുസംബന്ധിച്ച് പലതവണ കേന്ദ്രമന്ത്രാലയവുമായി നേരത്തേ ചർച്ച നടത്തിയിട്ടുമുണ്ട്.\nസ്റ്റാൻഡ് എലോൺ പദ്ധതിയായി മൂരാട് പാലത്തെ പരിഗണിക്കാമെന്ന് അദ്ദേഹത്തിനും ഉറപ്പുലഭിച്ചിരുന്നു.\nസംസ്ഥാന പിഡബ്ല്യുഡി ദേശീയപാത വിഭാഗം പാലത്തിനുള്ള വിശദമായ റിപ്പോർട്ട് 2017ലാണ് കേന്ദ്ര ഉപരിതലഗതാഗത മന്ത്രാലയത്തിനു സമർപ്പിച്ചത്.\nഇതനുസരിച്ച് കേന്ദ്രസർക്കാർ ഫണ്ടിലായിരിക്കും പാലം നിർമിക്കുന്നത്. ദേശീയപാതാ വികസന പദ്ധതി അനുസരിച്ച് 35 മീറ്റർ വീതിയിലാണ് ആറുവരിപ്പാലം പണിയേണ്ടതെങ്കിലും അടിയന്തര പ്രാധാന്യം കണക്കിലെടുത്ത് ഇപ്പോൾ 16 മീറ്റർ വീതിയിൽ മൂന്നുവരിപ്പാലമാണ് സംസ്ഥാന പൊതുമരാമത്തുവകുപ്പ് നിർദേശിച്ചിരിക്കുന്നത്. ഇപ്പോഴുള്ള പാലം നിലനിർത്തുകയും ചെയ്യും.\nദേശീയപാതാ വികസനം യാഥാർഥ്യാകുമ്പോൾ പഴയപാലത്തിന്റെ സ്ഥാനത്ത് 16 മീറ്ററിലുള്ള ഒരു മൂന്നുവരിപ്പാലംകൂടി വരും. മൂന്ന് വരി പാലം നിർമാണത്തിനും സ്ഥലമേറ്റെടുപ്പിനുമായി 50 കോടിയാണ് രണ്ട് വർഷം മുൻപ് കണക്കാക്കിയിരുന്നത്.\n1940ൽ പൂർത്തിയാക്കിയതാണു 145 മീറ്റർ നീളവും അഞ്ചര മീറ്റർ വീതിയുമുള്ള മൂരാട് പാലം. 26 വർഷം മുൻപ് ഇതു കാലഹരണകാലം (ഗാരന്റി പീരിയഡ്) കടന്നു.\nഉപരിതലം കുഴിയാകുന്ന അവസ്ഥയ്ക്കപ്പുറം ഇപ്പോൾ പാലത്തിന്റെ അടിഭാഗവും അരികുകളും കൂടി തകർന്നുതുടങ്ങിയിരിക്കുന്നു.\nപാലത്തിന്റെയും പ്രതലം ദുർബലമാണെന്ന് പല തവണ റിപ്പോർട്ടുകളും വന്നു. കോൺക്രീറ്റിനു മുകളിൽ ടാറിങ് നടത്തിയ ഭാഗം പൊളിയുന്നതാണു പ്രധാന പ്രശ്‌നം.\nഏഴുമീറ്റർ വീതിയുള്ള പാതയിൽ അഞ്ചര മീറ്റർ വീതിയിലുള്ള പാലമുണ്ടാക്കുന്ന ഗതാഗതക്കുരുക്കാണ് മറ്റൊരു പ്രശ്‍നം.\nപല ഊഴങ്ങളായി പാലത്തിന്റെ ഇരുകരയിലും നിൽക്കുന്ന പോലീസ് ഒരു വശത്തേക്കു മാത്രമായി വാഹനങ്ങളെ നിയന്ത്രിച്ചു കടത്തിവിട്ടാണു തടസ്സമുണ്ടാകാതെ ശ്രദ്ധിക്കുന്നത്.\nഎതിർദിശകളിൽനിന്നുള്ള രണ്ടു വലിയ വാഹനങ്ങൾക്കു പാലത്തിലൂടെ ഒന്നിച്ചു കടന്നുപോകാനാവില്ല എന്നതുകൊണ്ടാണ് ഈ സംവിധാനം.\nഇങ്ങനെ തടഞ്ഞിടുന്ന വാഹനങ്ങളുടെ നിര പാലത്തിന് ഇരുഭാഗത്തും കിലോമീറ്ററുകളോളം നീളുന്നു. പാലത്തിനടുത്തെത്താൻ എത്ര നേരമെടുക്കുമെന്ന് ആർക്കും പറയാനാവില്ല.\nഈ കുരുക്കിൽ ആംബുലൻസുകളും കുടുങ്ങിപ്പോകുന്നതു വഴി ചിലപ്പോൾ ജീവൻ പോലും നഷ്ട്ടമാകും. പോലീസ് കാവലില്ലെങ്കിൽ പാലത്തിനു മുകളിൽ പലപ്പോഴും വാഹനങ്ങൾ കുടുങ്ങിപ്പോകുകയും ചെയ്യും. ഇനി ഈ പാലം ഒഴിവാക്കണമെങ്കിൽ കിലോമീറ്ററുകൾ ചുറ്റണം.\nവടകരയിൽനിന്ന് മണിയൂർ വഴി തുറശ്ശേരിക്കടവ് പാലമോ അട്ടക്കുണ്ടുകടവ് പാലമോ കടന്ന് പയ്യോളി അങ്ങാടിയിലേക്കുള്ള വഴിയാണുള്ളത്. മൂരാട് പാലം പുതുക്കിപ്പണിയാൻ കേന്ദ്ര ഉപരിതല ഗതാഗത വകുപ്പ് 2007ൽതന്നെ ആവശ്യപ്പെട്ടിരുന്നു.\nസംസ്ഥാനം സമർപ്പിച്ച പദ്ധതി അനുസരിച്ച് മൂരാട് പാലം നിർമാണം അടുത്ത സാമ്പത്തികവർഷം തുടങ്ങുമെന്നാണ് കേന്ദ്രമന്ത്രി പാർലമെന്റിലെ ചോദ്യത്തിനു മറുപടി നൽകിയത്.\nദേശീയപാതയിലെ കുരുക്കിന് വലിയ ആശ്വാസമുണ്ടാകുന്നതാണു പദ്ധതി എന്ന് മുല്ലപ്പള്ളി രാമചന്ദ്രൻ എംപി പറഞ്ഞു.\n2019-20 central goverment moorad bridge\t2019-01-11\nTagged with: 2019-20 central goverment moorad bridge\n‘വടകര സീറോ വേസ്റ്റ്’പദ്ധതി അട്ടിമറിക്കാന് നീക്കം\nഹർത്താൽ ദിനത്തിൽ ‘പണിയെടുത്ത്’ വ്യാപാരി മാതൃകയായി\nമലപ്പുറത്ത് ഒരു കോടിയുടെ അസാധു നോട്ടുകളുമായി രണ്ടുപേര് പിടിയില്\nകൊട്ടാരക്കരയില് കെഎസ്‌ആര്‍ടിസി ബസും കാറും കൂട്ടിയിടിച്ച് അഞ്ച് മരണം\nനാദാപുരത്ത് ചാരായ വില്‍പനയ്ക്കിടെ എക്‌സൈസിനെ വെട്ടിച്ചയാള് പിടിയില്


പമ്പ അണക്കെട്ട് തുറന്നു; പത്തനംതിട്ടയിൽ ജാഗ്രത, ആശ | Pamba dam shutters opened Ranni town expected to be flooded in five hours\nപമ്പ അണക്കെട്ട് തുറന്നു; പത്തനംതിട്ടയിൽ ജാഗ്രത, ബോട്ടുകളടക്കം മുൻകരുതലുമായി ജില്ലാ ഭരണകൂടം\nRanni, First Published 9, Aug 2020, 2:23 PM\nഎന്നാൽ അണക്കെട്ട് തുറക്കുന്നത് വഴി വലിയ പ്രശ്നങ്ങൾ ഉണ്ടാകില്ലെന്നാണ് കെഎസ്ഇബിയും ജില്ലാ ഭരണകൂടവും പറയുന്നത്. ജനങ്ങൾ ആശങ്കപ്പെടേണ്ടതില്ല. നീരൊഴുക്ക് കാര്യമായി ഉണ്ടാകില്ലെന്നാണ് വാദം\nപത്തനംതിട്ട: കനത്ത മഴയിൽ ജലനിരപ്പ് ഉയര്‍ന്ന സാഹചര്യത്തിൽ പമ്പ അണക്കെട്ട് തുറന്നു. അണക്കെട്ടിന്റെ രണ്ട് ഷട്ടറുകൾ രണ്ടടി വീതം ഉയർത്തി. ജലനിരപ്പ് ക്രമീകരിക്കുന്നതിന്റെ ഭാഗമായാണ് അണക്കെട്ട് തുറന്നത്. അവശേഷിക്കുന്ന നാല് ഷട്ടറുകൾ കൂടി ഉടൻ തുറക്കും. എട്ട് മണിക്കൂർ കൊണ്ട് അണക്കെട്ടിലെ ജലനിരപ്പ് 982 മീറ്ററിലേക്ക് എത്തിക്കാമെന്നാണ് കണക്കുകൂട്ടൽ. പമ്പ നദിയിൽ നാൽപ്പത് സെന്റീമീറ്ററെങ്കിലും ജലനിരപ്പ് ഉയരും. അഞ്ചു മണിക്കൂറിനുള്ളിൽ റാന്നി നഗരത്തിലേക്ക് വെള്ളമെത്തുമെന്നാണ് കരുതുന്നത്.\nറാന്നി ടൗണിൽ 19 ബോട്ടും തിരുവല്ലയിൽ ആറ് ബോട്ടും സജ്ജമാക്കിയിട്ടുണ്ട്. രണ്ട് ബോട്ട് പന്തളത്തും ഉണ്ട്. ഇടുക്കി ഉൾപ്പടെ പ്രധാന ഡാമുകളിൽ ആശങ്ക ഇല്ലെന്നും കെഎസ്ഇബി ചെയര്‍മാൻ എൻ എസ് പിള്ള പറഞ്ഞു. അണക്കെട്ടുകളുടെ വൃഷ്ടി പ്രദേശങ്ങളിൽ മഴ തുടരുന്നുണ്ട്. എന്നാൽ ക്രമാതീതമായി വെള്ളം തുറന്ന് വിടേണ്ട സാഹചര്യമൊന്നും നിലവിലില്ലെന്നും കെഎസ്ഇബി ചെയര്‍മാൻ വിശദീകരിച്ചു.\nLast Updated 9, Aug 2020, 4:59 PM\nRanni town expected\nexpected to be flooded\nപമ്പ അണക്കെട്ട് തുറന്നു


താരപ്രഭയില് വീണ്ടും ജസിന്ത – Chandrika Daily\nBy web desk 1 Monday October 19, 2020 00:41 am\nതാരപ്രഭയില് വീണ്ടും ജസിന്ത\nആത്മാര്‍ത്ഥതയും അര്‍പ്പണബോധവും വിനയവുമാണ് ജസിന്തയെന്ന ഭരണാധികാരിയെ വ്യത്യസ്തയാക്കുന്നത്. ചരിത്ര വിജയം സമ്മാനിച്ച് ജനങ്ങള് അവരെ അധികാരക്കസേരയില് വീണ്ടും പിടിച്ചിരുത്തിയതും മറ്റൊന്നുകൊണ്ടല്ല\nന്യൂസിലന്റുകാര്‍ക്ക് ജസിന്ത ആര്‍ഡന് പ്രധാനമന്ത്രി മാത്രമല്ല, ആത്മാഭിമാനത്തിന്റെ പ്രതീകം കൂടിയാണ്. ലോകത്തിന് മുന്നില് രാജ്യത്തിന്റെ യശസ്സുയര്‍ത്തിയ താരപരിവേഷത്തോടെ അവര് വീണ്ടും പ്രധാനമന്ത്രിപദം അലങ്കരിക്കുമ്പോള് ഒരു ജനത ഒന്നടങ്കം പുളകംകൊള്ളുന്നുണ്ട്. ആത്മാര്‍ത്ഥതയും അര്‍പ്പണബോധവും വിനയവുമാണ് ജസിന്തയെന്ന ഭരണാധികാരിയെ വ്യത്യസ്തയാക്കുന്നത്. ചരിത്ര വിജയം സമ്മാനിച്ച് ജനങ്ങള് അവരെ അധികാരക്കസേരയില് വീണ്ടും പിടിച്ചിരുത്തിയതും മറ്റൊന്നുകൊണ്ടല്ല. അവിവേകികളും അഹങ്കാരികളുമായ ആധുനിക ഭരണാധികാരികള്‍ക്കിടയില് ഇതുപോലൊരാള് ഉണ്ടായിരുന്നോ എന്നുപോലും വരുംതലമുറ സംശയിച്ചുപോകും. സ്വന്തം പൗരന്മാരെ ഉപാധികളില്ലാതെ സ്‌നേഹിക്കുകയും മുന്‍വിധികളില്ലാതെ സേവിക്കുകയും ചെയ്തു എന്നതാണ് ജസിന്തയുടെ വിജയ രഹസ്യം.\nഭരണാധികാരി എങ്ങനെ ആയിരിക്കണമെന്ന വലിയ പാഠം ചുരുങ്ങിയ കാലംകൊണ്ട് ലോകത്തിന് പകര്‍ന്നുനല്‍കാന് അവര്‍ക്ക് സാധിച്ചു. ന്യൂസിലന്റ് തെരഞ്ഞെടുപ്പ് ഇത്രയേറെ ശ്രദ്ധ പിടിച്ചുപറ്റിയതും ജസിന്തയുടെ സാന്നിധ്യമാണ്. പ്രതീക്ഷിച്ച ഫലം തന്നെയാണ് പുറത്തുവന്നിരിക്കുന്നത്. 120 അംഗ പാര്‍ലമെന്റില് ഭരണകക്ഷിയായ ലേബര് പാര്‍ട്ടിക്ക് 64 സീറ്റ് ലഭിച്ചിട്ടുണ്ട്. എതിരാളികള് ഏറെ പിന്തള്ളപ്പെടുകയും ചെയ്തു. ആരെയും ആശ്രയിക്കാതെതന്നെ സര്‍ക്കാരുണ്ടാക്കാം. അനവധി വര്‍ഷങ്ങള്‍ക്കുശേഷം ആദ്യമായാണ് ന്യൂസിലന്റില് ഏകപാര്‍ട്ടി ഭരണം വരുന്നതെന്ന പ്രത്യേകതകൂടി ഇത്തവയുണ്ട്. ലേബര് പാര്‍ട്ടിയുടെ ചരിത്രനേട്ടങ്ങള് അത്രയും ജസിന്തക്ക് അവകാശപ്പെട്ടതാണ്. ഒരുപാട് ഘടകങ്ങള് അവരുടെ വിജയത്തിന് പിന്നില് പ്രവര്‍ത്തിച്ചിട്ടുണ്ടെന്ന് കാണാം. ഏതെങ്കിലുമൊരു വിഷയത്തില് മാത്രം അത് ഒതുങ്ങുന്നില്ല.\n2017 ഒക്ടോബര് 17ന് ന്യൂസിലന്റിന്റെ പ്രധാനമന്ത്രിയാകുമ്പോള് ജസിന്തക്ക് പ്രായം 37. 10 വര്‍ഷം ഭരണം കൈയടക്കിവെച്ചിരുന്ന നാഷണല് പാര്‍ട്ടിയെ തറപറ്റിച്ച് ലേബര് പാര്‍ട്ടിയെ അധികാരത്തിലെത്തിച്ച ചെറുപ്പക്കാരിയായ രാഷ്ട്രീയ നേതാവില് രാജ്യത്തിന് പ്രതീക്ഷയുണ്ടായിരുന്നു. 2018 ജനുവരിയില് പ്രധാനമന്ത്രി പ്രസവാവധിയില് പോകുന്ന പ്രഖ്യാപനം കേട്ടപ്പോള് മുതലാണ് ലോകം അവരെ ശ്രദ്ധിച്ചുതുടങ്ങിയത്. അസാധാരണ നീക്കത്തില് കൗതുകം പ്രകടിപ്പിച്ചവരോട് ജസിന്തക്ക് പറയാനുണ്ടായിരുന്നത് ഒന്നുമാത്രം: ‘ഒരേസമയം ഒന്നിലധികം ജോലികള് ചെയ്യുന്ന ആദ്യ സ്ത്രീയല്ല ഞാന്. എനിക്കു മുന്നേ എത്രയോ സ്ത്രീകള് ഈ ദൗത്യം മനോഹരമായി നിര്‍വഹിച്ചിച്ചിരിക്കുന്നു.’ ആറാഴ്ചത്തെ പ്രസവാവധി കഴിഞ്ഞ് ഓഫീസില് തിരിച്ചെത്തിയ അവര് പൂര്‍വ്വാധികം ഉത്സാഹത്തോടെ ഭരണകാര്യങ്ങളില് മുഴുകി. ഔദ്യോഗിക പദവികളും അനുബന്ധ ജോലിത്തിരക്കുകളും അമ്മയാകുന്നതിന് തടസ്സമല്ലെന്ന് തെളിയിക്കുകയായിരുന്നു ജസിന്ത. കുടുംബിനിയായും പ്രധാനമന്ത്രിയായും ഇരട്ട റോള് കൈകാര്യം ചെയ്തു. യു.എന് ജനറല് അസംബ്ലിയില് മൂന്ന് മാസം പ്രായമുള്ള മകളുമായി പങ്കെടുത്തുകൊണ്ട് ജീവിതത്തോടുള്ള നിലപാടറിയിച്ചു. ഭരണാധികാരിയായിട്ടും സാധാരണ ജീവിതത്തിന്റെ ഉടയാടകള് മാറ്റിവെച്ചില്ല. പ്രധാനമന്ത്രിയാകുന്നതിന്മുമ്പ് ജനങ്ങള്‍ക്കുകൊടുത്ത വാഗ്ദാനങ്ങള് പാലിക്കുന്നതില് ബദ്ധശ്രദ്ധയായിരുന്നു.\n2019 മാര്‍ച്ച് 15ന് വെള്ളിയാഴ്ച ക്രൈസ്റ്റ് ചര്‍ച്ചിലെ പള്ളികളില് അമ്പതിലേറെ പേര് കൊല്ലപ്പെട്ട വെടിവെപ്പോടെയാണ് ജസിന്തയിലെ ഭരണകാരിയെ ലോകം അടുത്തറിഞ്ഞത്. വെള്ളക്കാരനായ ഭീകരന് നടത്തിയ കൂട്ടക്കുരുതി ന്യൂസിലാന്റിന്റെ ആധുനിക ചരിത്രത്തിലെ കറുത്ത അധ്യായമായിരുന്നു. ക്രൂരത കണ്ട് രാജ്യം വിറങ്ങലിച്ചുനിന്നപ്പോള് ജസിന്തയിലെ പ്രധാനമന്ത്രി ഉണര്‍ന്നു. വെല്ലിങ്ടണില്‍നിന്ന് ക്രൈസ്റ്റ് ചര്‍ച്ചിലേക്ക് കുതിച്ചെത്തി. ഹിജാബ് ധരിച്ച് കൊല്ലപ്പെട്ടവരുടെ ബന്ധുക്കളെയും പരിക്കേറ്റവരെയും നേരില് കണ്ട് ആശ്വസിപ്പിക്കുന്ന പ്രധാനമന്ത്രിയുടെ ദൃശ്യങ്ങള് ലോകം നെഞ്ചോട് ചേര്‍ത്തു. ന്യൂസിലാന്റിന്റെ ബഹുസ്വര സമൂഹത്തില് കാരുണ്യത്തിനും കരുതലിനുമാണ് പ്രഥമ സ്ഥാനമെന്ന് അവര് ഓര്‍മപ്പെടുത്തി. മാനുഷിക മൂല്യങ്ങളില് വിശ്വസിക്കുന്നവരുടെ വീടാണ് തങ്ങളുടെ രാജ്യമെന്നും അവയെ അട്ടിമറിക്കാന് ഭീരുത്വം നിറഞ്ഞ ഒരു ആക്രമണത്തിലൂടെ സാധിക്കുമെന്ന് ആരെങ്കിലും സ്വപ്‌നം കാണുന്നുണ്ടെങ്കില് അവര്‍ക്ക് തെറ്റിപ്പോയെന്നും പ്രസംഗങ്ങളില് തുറന്നടിച്ചു.\nഭീകരാക്രമണത്തിന്‌ശേഷം ആദ്യമായി പാര്‍ലമെന്റിനെ അഭിമുഖീകരിച്ച ജസിന്ത ‘അസ്സലാമു അലൈക്കും’ എന്ന അഭിസംബോധനയോടെയാണ് പ്രസംഗം ആരംഭിച്ചത്. വെല്ലിങ്ടണിലെ അനുശോചന പുസ്തകത്തില് ആദ്യ കുറിപ്പും അവരുടേതായിരുന്നു. പ്രസംഗങ്ങളില് എവിടേയും ആക്രമണം നടത്തിയ ഭീകരവാദിയുടെ പേര് പരാമര്‍ശിക്കാതിരിക്കാന് ശ്രദ്ധിച്ചു. കൂട്ടക്കുരുതി നടന്ന് ഒരാഴ്ചക്ക്‌ശേഷം വെള്ളിയാഴ്ച ക്രൈസ്റ്റ്ചര്‍ച്ചിലെ പബ്ലിക് പാര്‍ക്കില് നടന്ന ജുമുഅ വീക്ഷിക്കാന് ജസിന്തയും എത്തി. നമസ്‌കാരവും അനുബന്ധ പരിപാടികളും ദേശവ്യാപകമായി തത്സമയം സംപ്രേഷണം ചെയ്തു. പൈശാചിക ആശയങ്ങളുടെ വക്താവാണ് ആക്രമണം നടത്തിയ വെള്ളക്കാരനെന്നും രാജ്യത്തെ വലിച്ചുകീറാനായിരുന്നു അയാളുടെ ലക്ഷ്യമെന്നും അവര് പറഞ്ഞു. ജസിന്തയുടെ പ്രവര്‍ത്തനം സാന്ത്വനത്തില് മാത്രം ഒതുങ്ങിയില്ല. ഭീകരാക്രമണം നടന്ന് ഒരാഴ്ചക്കകം രാജ്യത്ത് തോക്ക് നിരോധനം പ്രഖ്യാപിച്ച് ഭീകരവിരുദ്ധ പോരാട്ടത്തില് നിശ്ചയദാര്‍ഢ്യം തെളിയിച്ചു. തോക്കുകള് കൈവശം വെക്കുന്നവരില്‍നിന്ന് പിടിച്ചുവാങ്ങുകയും ചെയ്തു. പ്രധാനമന്ത്രിയില് ജനങ്ങള്‍ക്കുള്ള വിശ്വാസം ഊട്ടിയുറപ്പിക്കാന് ഇതെല്ലാം കാരണമായി.\nരാജ്യത്ത് കോവിഡ് മഹാമാരിയെ പിടിച്ചുകെട്ടിയും ജസിന്ത അന്താരാഷ്ട്ര ശ്രദ്ധ പിടിച്ചുപറ്റി. അമേരിക്കയുള്‍പ്പെടെയുള്ള രാജ്യങ്ങള് രോഗവ്യാപനത്തിന്മുന്നില് പകച്ചുനില്‍ക്കുമ്പോഴാണ് ന്യൂസിലന്റ് അസാധാരണ കൈയടക്കത്തോടെ മിടുക്ക് കാട്ടിയത്. ഫെബ്രുവരിയില് ആദ്യ കേസ് റിപ്പോര്‍ട്ട് ചെയ്തപ്പോള്‍തന്നെ ജസിന്ത പ്രതിരോധ പ്രവര്‍ത്തനങ്ങളില് സജീവമായിരുന്നു. മാര്‍ച്ചില് രാജ്യ വ്യാപകമായി രോഗപരിശോധനകള് നടത്തി. അതിശയിപ്പിക്കുന്ന ഉല്‍സാഹത്തോടെയാണ് ഭരണകൂടം കോവിഡിനെ നേരിട്ടത്. രാജ്യത്തെ അവസാന രോഗിയും സുഖമായെന്ന് ഉറപ്പുവരുത്തിയേ ജസിന്ത വിശ്രമിച്ചുള്ളൂ. കോവിഡിനെ തുരത്തിയ ആത്മവിശ്വാസത്തോടെ തന്നെയാണ് അവര് തെരഞ്ഞെടുപ്പിനെ നേരിട്ടത്. ജനങ്ങളോട് കൂറുപുലര്‍ത്തുകയും വാക്കുപാലിക്കുകയും ചെയ്തതുകൊണ്ട് വിജയം ഇരന്നുവാങ്ങേണ്ടിവന്നില്ല. പൊതുജീവിതത്തില് ഒരു വ്യക്തിക്കുണ്ടായിരിക്കേണ്ട നേതൃഗുണങ്ങള് എന്തായിരിക്കണമെന്ന ചോദ്യത്തിന് ജസിന്തയുടെ ജീവിതത്തില് മറുപടിയുണ്ട്. ആത്മാര്‍ത്ഥതയും സത്യസന്ധതയും വിശാല മനസ്‌കതതയുമുണ്ടെങ്കില് ഏത് പ്രതിസന്ധികളെയും തരണം ചെയ്യാമെന്ന് ജസിന്തയുടെ രാജ്യം ഓര്‍മിപ്പിക്കുന്നു. പൗരന്മാരെ ആട്ടിപ്പുറത്താക്കാന് പദ്ധതികള് ആലോചിക്കുകയും അവരെ വേട്ടയാടുന്നതില് ആഹ്ലാദം കാണുകയും ചെയ്യുന്ന ഭരണാധികാരികളെക്കൊണ്ട് പല രാജ്യങ്ങളും പൊറുതിമുട്ടുമ്പോള് ന്യൂസിലന്റിന്റെ ജസിന്ത ലോകത്തിന് മാതൃകയാവുകയാണ്.


| സന്യാസിക്കൊപ്പം പശുവുമായി മഥുരയിലേക്കു പോയ ക്ഷീരകര്‍ഷകന് മരിച്ചു; ദുരൂഹതയെന്നു കുടുംബം | Mangalam\nചെങ്ങന്നൂര്: സന്യാസിക്കൊപ്പം പശുവുമായി മഥുരയിലേക്കു പോയ ക്ഷീരകര്‍ഷകനെ ദുരൂഹ സാഹചര്യത്തില് മരിച്ചനിലയില് കണ്ടെത്തി. പാണ്ഡവന്‍പാറ അര്‍ച്ചനാ ഭവനത്തില് വിക്രമനാ(55)ണ് മരണമടഞ്ഞത്.\nപെരിങ്ങാലയിലുള്ള ആശ്രമത്തിലെ ഒരു സ്വാമി ഉത്തര്‍പ്രദേശിലെ മഥുരയിലുള്ള വൃന്ദാവന് ആശ്രമത്തിലേക്കു വെച്ചൂര് പശുവിനെ വാങ്ങാനാണ് വിക്രമനെയും കൂട്ടി കഴിഞ്ഞ 16 ന് പോയതെന്നു ബന്ധുക്കള് പറഞ്ഞു. സ്വാമിക്കൊപ്പം കട്ടപ്പനയിലെത്തി വെച്ചൂര് പശുവിനെ വാങ്ങി കണ്ടെയ്‌നര് ലോറിയില് ഡല്‍ഹിയിലേക്കു പോകുകയായിരുന്നു.\nവ്യാഴാഴ്‌ച മകള് ഫോണില് വിളിച്ചപ്പോള് തങ്ങള് മഥുരയിലുള്ള ആശ്രമത്തോട് അടുക്കാറായെന്നു പറഞ്ഞിരുന്നു. പിറ്റേദിവസം മകളെ ഫോണില് വിളിച്ച വിക്രമന്, തന്നെ ഇവിടെ കൊണ്ടുവന്ന സമയം മുതല് മുറിക്കുള്ളില് പൂട്ടിയിട്ടിരിക്കുകയാണെന്ന് അറിയിച്ചു. വെള്ളമോ ആഹാരമോ തരുന്നില്ലെന്നും ബാത്ത്‌റൂമില് പോകാന് അനുവദിക്കില്ലെന്നും രക്‌തം ഛര്‍ദ്ദിച്ചിട്ടും ആശുപത്രിയില് കൊണ്ടുപോകുന്നില്ലെന്നും മലമൂത്ര വിസര്‍ജനത്തിനുള്ള സൗകര്യംപോലും നിഷേധിക്കപ്പെട്ടിരിക്കുകയാണെന്നും മകളോടു പറഞ്ഞു. പിന്നീടും വിക്രമന് വീട്ടുകാരെ ഫോണില് നിരന്തരം വിളിച്ചു പീഡന വിവരങ്ങള് ധരിപ്പിച്ചു. അതേത്തുടര്‍ന്നു മകന് അരുണ് ഞായറാഴ്‌ച ഡല്‍ഹിയിലേക്കു പോയി.\nഅവിടെയെത്തിയ അരുണ് ആശ്രമത്തിലെ അന്തേവാസികളുമായി ഫോണില് സംസാരിച്ചു. അവര് ആശ്രമത്തിലേക്ക് അരുണിനെ കൊണ്ടുപോകാതെ വിമാനത്താവളത്തിനു സമീപം താമസസൗകര്യം ഏര്‍പ്പെടുത്തി. ഞായറാഴ്‌ച വൈകിട്ട് അഞ്ചോടെ അരുണിനെ ഫോണില് വിളിച്ച് അച്‌ഛന് മരിച്ചെന്ന് അവര് അറിയിച്ചു. എന്നാല്, കാണാന് സമ്മതിച്ചില്ല. മൃതദേഹം നാട്ടിലെത്തിക്കാനുള്ള ക്രമീകരണങ്ങള് ചെയ്‌തു വിമാനത്താവളത്തിലേക്കു വരികയാണെന്നും പറഞ്ഞു.\nഞായറാഴ്‌ച രാത്രി വിമാനത്താവളത്തിനു സമീപമുള്ള വിജനമായ സ്‌ഥലത്ത് അരുണിനെ കൂട്ടിക്കൊണ്ടുപോയി, ട്രക്കില് കൊണ്ടുവന്ന മൃതദേഹത്തിന്റെ മുഖംമാത്രം കാണിച്ചു.\nഅതിനുശേഷം മൃതദേഹത്തില് കുത്തിവയ്‌പ്പെടുത്തതായി അരുണ് പറഞ്ഞു. ആംബുലന്‍സിലാണ് മൃതദേഹം വിമാനത്താവളത്തിലെത്തിച്ചത്. വിമാനമാര്‍ഗം ഇന്നലെ പുലര്‍ച്ചെ നാട്ടിലെത്തിച്ചു.\nവിക്രമന്റെ മരണത്തില് അസ്വഭാവികതയുണ്ടെന്നു കാട്ടി മക്കളായ വിദ്യ, അരുണ് എന്നിവര് ഡിവൈ.എസ്.പിക്കു പരാതി നല്‍കി. പോലീസ് ഇന്‍ക്വസ്‌റ്റ് തയാറാക്കി. മൃതദേഹം ഇന്ന് ആലപ്പുഴ മെഡിക്കല് കോളജ് ആശുപത്രിയില് പോസ്‌റ്റ്‌മോര്‍ട്ടം നടത്തും. ഭാര്യ: രമ. മക്കള്: അരുണ്, വിദ്യ. മരുമകന്: പ്രസന്നകുമാര്.


mayookha didnt got medel in womens longjump\nബോള്‍ട്ടിന് അയോഗ്യത: 100മീറ്റര് സ്വര്‍ണ്ണം യൊഹാന് ബ്ലേക്കിന്\nSunday 28th August 2011 6:30pm\nലോംഗ്ജംപില് മയൂഖക്ക് മെഡലില്ല\nSunday 28th August 2011 6:29pm\nദേയ്ജു: നൂറ്റി ഇരുപത്‌കോടി ജനങ്ങളുടെ പ്രതീക്ഷകള്‍ക്ക് ആക്കം കൂട്ടി ലോക അത്‌ലറ്റിക് ചാമ്പ്യന്‍ഷിപ്പിന്റെ ഫൈനലിലെത്തിയ മയൂഖ ജോണിക്ക് ഫൈനലില് മെഡല് നേടാനായില്ല. 6.53 മീറ്റര് ചാടി മികച്ച പന്ത്രണ്ട് പേരില് ഒരാളായി ഫൈനലിലെത്തിയ മയൂഖക്ക് പക്ഷെ ഫൈനലില് ഒമ്പതാം സ്ഥാനത്തെത്താനേ സാധിച്ചുള്ളൂ.\nഅജ്ജു ബോബി ജോര്‍ജ്ജിന് ശേഷം ലോക ചാംപ്യന്‍ഷിപ്പ ഫൈനലിലെത്തുന്ന ആദ്യ ഇന്ത്യന് വനിതയെന്ന വിശേഷണവുമായാണ്് മയൂഖ ഇന്നലെ ഫൈനലിലെത്തിയത്. ജപ്പാനില് അടുത്തിടെ നടന്ന ഏഷ്യന് ചാംപ്യന്‍ഷിപ്പില് മയൂഖ സ്വര്‍ണ്ണം നേടിയിരുന്നു.\nഫൈനലിലെ മൂന്ന് ചാട്ടങ്ങളില് ഒന്ന്‌പോലും മികച്ചതാക്കാന് കഴിയാഞ്ഞതാമ് മയൂഖക്ക് തിരിച്ചടിയായത്. 6.64 മീറ്ററാണ് ലോംഗ് ജംപിലെ മയൂഖയുടെ മികച്ചദൂരം. സെമിയില് ഗ്രൂപ്പ് ബിയില് നിന്ന് മത്സരിച്ച മയൂഖ ആദ്യ ചാട്ടത്തില് 6.52 മീറ്റര് പിന്നിട്ടപ്പോള് രണ്ടാം ശ്രമം ഫൗളായി. മൂന്നാമത്തെ ചാട്ടത്തിലാണ് 6.53 മീറ്ററാക്കി ഉയര്‍ത്തിയത്. മയൂഖ ഇനി ട്രിപ്പിള് ജംപില് കൂടി മത്സരിക്കുന്നുണ്ട്.


പാക്കിസ്ഥാനില് നാല് വനിതാ സന്നദ്ധ പ്രവര്‍ത്തകരെ വെടിവെച്ച് കൊന്നു\n2021-02-22 05:59:08 pm IST\nഇസ്ലാമാബാദ്: പാകിസ്ഥാനില് നാല് വനിതാ സന്നദ്ധ പ്രവര്‍ത്തകരെ വെടിവെച്ച് കൊലപ്പെടുത്തി. വടക്കന് വസീറിസ്താനിലാണ് സംഭവം. കൊലപാതകത്തെ തുടര്‍ന്ന് പ്രദേശത്ത് സംഘര്‍ഷമുണ്ടായി.\nതിങ്കളാഴ്ച രാവിലെ 9.30-തോടെയാണ് മിര് അലി നഗരത്തിന് സമീപത്തെ ഇപ്പി എന്ന ഗ്രാമത്തില് ആക്രമണം ഉണ്ടായതെന്ന് മുതിര്‍ന്ന പൊലീസ് ഉദ്യോഗസ്ഥന് സഫിയുള്ള ഗന്ദപുര് പറഞ്ഞതായി അല് ജസീറ റിപ്പോര്‍ട്ട് ചെയ്തു. ഒരു കാലത്ത് താലിബാന് ആസ്ഥാനമായിരുന്ന പ്രദേശമാണിത്.\nവനിതാ സന്നദ്ധ പ്രവര്‍ത്തകര് സഞ്ചരിച്ച വാഹനത്തിന് നേരെ അക്രമി സംഘം വെടിവെക്കുകയായിരുന്നു. പരിക്കേറ്റ ഡ്രൈവറെ ആശുപത്രിയില് പ്രവേശിപ്പിച്ചു. 'ഇത് തീവ്രവാദ ബാധിത ജില്ലയാണ്, എല്ലായിടത്തും ഭീഷണിയുണ്ട്. സന്നദ്ധ പ്രവര്‍ത്തകര്‍ക്കെതിരെ പ്രത്യേകിച്ച് ഭീഷണിയുണ്ട്.', സഫിയുള്ള ഗന്ദപുര് പറഞ്ഞു.\nഗോത്ര സംസ്‌കാരത്തില് സ്ത്രീകള് സ്വതന്ത്രമായി നടക്കുന്നത് ചിലര്‍ക്ക് സ്വീകാര്യമല്ലെന്നും അദ്ദേഹം പറഞ്ഞു. സ്ത്രീകള് രാഷ്ട്രീയത്തിലും മറ്റ് സാംസ്‌കാരിക സംഘടനകളിലും പ്രവര്‍ത്തിക്കുന്നത് താലിബാന് വിലക്കിയിരുന്നു. ആക്രമികള്‍ക്കായുള്ള തിരച്ചില് ശക്തമാക്കിയെന്നും പൊലീസ് പറഞ്ഞു.\nPakistan Women Murder Taliban


Heavy rain troubles Kollam district amidst covid | കൊല്ലത്തെ കൂടുതൽ ദുരിതത്തിലാക്കി മഴ, കഴിഞ്ഞ ദിവസത്തെ മഴക്കെടുതിയിൽ 5.58 ലക്ഷത്തിന്റെ നഷ്ടം - Malayalam Oneindia\n4 min ago പരാതിക്കെതിരെ ആഞ്ഞടിച്ച് ജി സുധാകരന്; പൊളിറ്റിക്കല് ക്രിമിനലിസം ഇത്ര പെട്ടെന്ന് പ്രതീക്ഷിച്ചില്ല\n22 min ago Today Horoscope in Malayalam (16th Apr 2021) | ഇന്നത്തെ നാള് ഫലം, നക്ഷത്ര ഫലം, രാശി ഫലം\n45 min ago മൃതദേഹങ്ങൾ കൂട്ടമായി സംസ്കരിക്കുന്ന ദൃശ്യങ്ങൾ പുറത്ത്: ശ്മശാനങ്ങൾ മറച്ചുകെട്ടി യുപി അധികൃതർ\nPublished: August 13 2020, 23:27 [IST]\nകൊല്ലം: കൊവിഡ് വ്യാപനത്തിനിടെ കൊല്ലത്തെ കൂടുതൽ ദുരിതത്തിലാക്കി കനത്ത മഴയും. ബുധനാഴ്ച ജില്ലയിലുണ്ടായ കനത്ത മഴയില് 24 വീടുകള് ഭാഗികമായി തകര്‍ന്നു. മൂന്നു കിണറുകള്‍ക്കും നാശമുണ്ടായി. മഴക്കെടുതിയിൽ ആകെ 5.58 ലക്ഷത്തിന്റെ നഷ്ടമാണ് ഉണ്ടായിരിക്കുന്നത്. കരുനാഗപ്പള്ളി, കുന്നത്തൂര്, താലൂക്കുകളില് നാശനഷ്ടങ്ങളൊന്നും റിപ്പോര്‍ട്ട് ചെയ്തിട്ടില്ല. കൊട്ടാരക്കരയില് 16 വീടുകള്‍ക്ക് ഭാഗികകമായി നാശം സംഭവിച്ചു. 4.1 ലക്ഷം രൂപയുടെ നഷ്ടമാണ് ഇവിടെ മാത്രം ഉണ്ടായത്.\nപുനലൂരില് നാല് വീടുകള് ഭാഗികമായി തകര്‍ന്നു. 72,000 രൂപയുടെ നഷ്ടമുണ്ടായി. കൊല്ലത്ത് മൂന്ന് വീടുകളാണ് ഭാഗികമായി തകര്‍ന്നത്. ഇവിടെ മൂന്ന് കിണറുകള്‍ക്കും നാശമുണ്ട്. 70,000 രൂപയുടെ നാശം കണക്കാക്കി. പത്തനാപുരത്ത് ഒരു വീട് ഭാഗികമായി തകർന്നു. 6,000 രൂപയുടെ നഷ്ടം ഉണ്ടായി.\nമഴ കനത്തതിനെ തുടർന്ന് ജില്ലയുടെ വിവിധ ഭാഗങ്ങളിലായി ദുരിതാശ്വാസ ക്യാമ്പുകൾ പ്രവർത്തിക്കുന്നുണ്ട്. ജില്ലയിലെ വിവിധ പ്രദേശങ്ങളില് പ്രവര്‍ത്തിക്കുന്ന മൂന്നു ദുരിതാശ്വാസ ക്യാമ്പുകളില് ഇനിയുള്ളത് 86 പേരാണ്. 39 കുടുംബങ്ങളിലെ 36 പുരുഷന്മാരും 42 സ്ത്രീകളും എട്ടു കുട്ടികളുമാണ് ക്യാമ്പുകളിലുള്ളത്. കൊല്ലം താലൂക്കിലാണ് മൂന്നു ക്യാമ്പുകളും പ്രവര്‍ത്തിക്കുന്നത്.\nആദിച്ചനല്ലൂര് വില്ലേജിലെ മൈലക്കാട് പഞ്ചായത്ത് യു പി എസില് 25 കുടുംബങ്ങളിലെ 20 പുരുഷന്മാരും 24 സ്ത്രീകളും ഏഴു കുട്ടികളും ഉള്‍പ്പടെ 51 പേരാണുള്ളത്. വടക്കേവിള പട്ടത്താനം വിമലഹൃദയ എച്ച് എച്ച് എസില് 13 കുടുംബങ്ങളിലെ 14 പുരുഷന്മാരും 17 സ്ത്രീകളും ഒരു കുട്ടിയും ഉള്‍പ്പടെ 32 പേരുണ്ട്. നെടുമ്പനയിലെ ബഡ്‌സ് സ്‌കൂളില് ഒരു കുടുംബത്തിലെ രണ്ട് പുരുഷന്മാരെയും ഒരു സ്ത്രീയെയുമാണ് പാര്‍പ്പിച്ചിട്ടുള്ളത്.\nകഴിഞ്ഞ ആഴ്ചയും കനത്ത മഴയിൽ കൊല്ലം ജില്ലയിൽ വൻ നാശനഷ്ടം സംഭവിച്ചിരുന്നു. 20 വീടുകള് ഭാഗികമായും ഒരു വീട് പൂർണമായും തകർന്നു. ജില്ലയിൽ ആകെ 7.9 ലക്ഷത്തിന്റെ നഷ്ടം ആണ് കണക്കാക്കിയത്. കൊട്ടാരക്കര താലൂക്കില് ആണ് ഏറ്റവും കൂടുതൽ നാശനഷ്ടങ്ങളുണ്ടായത്. 5.3 ലക്ഷത്തിന്റെ നാശനഷ്ടം കണക്കാക്കി.\nHeavy rain troubles Kollam district amidst covid\nStory first published: Thursday, August 13, 2020, 23:27 [IST]


| കഞ്ചാവ് വാങ്ങാന് പണം നല്‍കിയില്ല: അമ്മൂമ്മയെ യുവാവ് കൊലപ്പെടുത്തി | Mangalam\nSunday, July 21, 2019 Last Updated9Min 53 Sec ago English Edition\nചേര്‍ത്തല: പട്ടണക്കാട് യുവാവ് അമ്മൂമ്മയെ തലയ്‌ക്കടിച്ച് കൊലപ്പെടുത്തിയത് കഞ്ചാവ് വാങ്ങാന് പണം നല്‍കാത്തതിന്. പട്ടണക്കാട് പഞ്ചായത്ത് എട്ടാം വാര്‍ഡില് ഹരിജന് കോളനിയില് വെളുത്തേടത്തുവെളി വീട്ടില് പരേതനായ പ്രഭാകരന്റെ ഭാര്യ ശാന്ത(72)ആണു ശനിയാഴ്‌ച രാത്രി കൊല്ലപ്പെട്ടത്.\nക്യാന്‍സര് ബാധിതയായ ശാന്ത ആലപ്പുഴ മെഡിക്കല് കോളജ് ആശുപത്രിയില് ചികിത്സയിലായിരുന്നു. ശാന്തയുടെ ചെറുമകന് അരൂര് അക്ഷയനിവാസില് അനന്തു(26) ശനിയാഴ്‌ച രാത്രി പട്ടണക്കാട് പൊലീസില് കീഴടങ്ങുകയായിരുന്നു.\nകൊലപ്പെടുത്തിയ ശേഷം മണ്ണെണ്ണ ഒഴിച്ച് തീകൊളുത്താന് പദ്ധതിയിട്ടിരുന്നതായും പോലീസ് പറഞ്ഞു. ശാന്തയുടെ മകള് ഷീലയുടെ മകനാണ് അനന്തു. സംഭവത്തെക്കുറിച്ചു പോലീസ് പറയുന്നതിങ്ങനെ: നാലു ദിവസമായി അനന്തു മുത്തശിയോടൊപ്പം കഴിയുകയായിരുന്നു. ശാന്തയുടെ മകന് ഹരിദാസ് വീട്ടില്‍നിന്നു പുറത്തുപോയ സമയത്താതായിരുന്നു ആക്രമണം. ശനിയാഴ്‌ച രാത്രി പണം ആവശ്യപ്പെട്ടെങ്കിലും ശാന്ത നല്‍കാന് തയാറായില്ല.\nതുടര്‍ന്നു വ്യായാമത്തിന് ഉപയോഗിക്കുന്ന ഭാരമേറിയ ഉപകരണം കൊണ്ട് തലയ്‌ക്കടിച്ച് കൊലപ്പെടുത്തുകയായിരുന്നു. വലത് ചെവിയുടെ ഭാഗത്ത് മൂന്നു തവണ അടിയേറ്റു. തുടര്‍ന്നു ശാന്തയുടെ ദേഹത്ത് മണ്ണെണ്ണ ഒഴിച്ച് തീകൊളുത്താന് ശ്രമിച്ചെങ്കിലും മരണം ഉറപ്പായതോടെ പിന്‍വാങ്ങി.\nമൂന്ന് കിലോമീറ്റര് അകലെയുള്ള പോലീസ് സ്‌റ്റേഷനിലെത്തി അനന്തു വിവരം അറിയിക്കുകയായിരുന്നു. അയാളെ കസ്‌റ്റഡിയിലെടുത്തശേഷം പോലീസ് സംഘം സ്‌ഥലത്തെത്തി ശാന്തയുടെ മരണം സ്‌ഥിരീകരിച്ചു.അടിയേറ്റ് തലയോട്ടിയും കഴുത്തിന്റെ പിന്‍ഭാഗവും തകര്‍ന്നതായാണു പ്രാഥമിക നിഗമനം. ബന്ധുക്കള്‍ക്ക് കൈമാറിയ മൃതദേഹം വൈകിട്ടോടെ വീട്ടുവളപ്പില് സംസ്‌കരിച്ചു.\nകഞ്ചാവ് കേസടക്കം രണ്ട് കേസുകളില് പ്രതിയായ അനന്തു ജയില് ശിക്ഷയും അനുഭവിച്ചിട്ടുണ്ട്. എ.എസ്.പി ബി. വിശ്വനാഥ്, പട്ടണക്കാട് എസ്.ഐ അമൃതരംഗന് എന്നിവരുടെ നേതൃത്വത്തിലാണ് അന്വേഷണം. പ്രതിയെ ഇന്ന് കോടതിയില് ഹാജരാക്കും.


നിശബ്‌ദ സഞ്ചാരങ്ങൾ: ഭൂമിയിലെ മാലാഖമാരുടെ കനിവിന്റെ കഥ - Kaakka\nമധ്യതിരുവിതാംകൂറിൽ നിന്ന് ഭൂഖണ്ഡങ്ങൾ താണ്ടി ഭൂമിയുടെ പലഭാഗത്തേക്കും നേഴ്‌സുമാർ നടത്തിയ പലായനത്തിന്റെയും പ്രവാസജീവിതത്തിന്റെയും കഥയാണ് ‘നിശബ്‌ദ സഞ്ചാരങ്ങൾ’ എന്ന തന്റെ പുതിയ പുസ്തകത്തിലൂടെ ബെന്യാമിൻ പറയുന്നത്. മരണത്തിന്റെയും അതിജീവനത്തിന്റെയും മുറികൾ ആശുപത്രികളിൽ പലപ്പോഴും അടുത്തടുത്തായിരിക്കും. അവയ്ക്കു ഒരു ജനൽ മറ പോലും പലപ്പോഴും കാണില്ല. അജ്ഞാതരായവരുടെ മരണം നമുക്ക് വെറുമൊരു വാർത്ത മാത്രമാണ്. മറിച്ച്, മനസ്സുകൊണ്ട് നമ്മെ തൊട്ടിരുന്ന ഒരാൾ മരണപ്പെട്ടുപോകുമ്പോൾ അതൊരു കടുംനൊമ്പരമാകുന്നു. രോഗം ഭേദമാകുന്ന ഒരാൾക്ക,് ആശുപത്രിവാസം അവസാനിച്ചുമടങ്ങുന്ന വേളയിൽ തോന്നുന്നത് ‘മുൾക്കാടുകൾക്കിടയിൽ കൊമ്പ് കുടുങ്ങിപ്പോയ കലമാൻ’ തല വലിച്ചോടി രക്ഷപ്പെടുന്നതു പോലെയാണ്.\nആശുപത്രി വാർഡിലോ ഐസിയുവിലോ ആയാൽ, ബന്ധുക്കളും സുഹൃത്തുക്കളുമൊക്കെ രോഗിയെ സന്ദർശിക്കും. രോഗിക്ക് മാനസികമായി ശക്തി പകരാനും, തങ്ങളുടെയടുപ്പം ബോധ്യപ്പെടുത്തുന്നതിനും മാത്രമായി നടത്തുന്ന നിരർത്ഥകമായ സന്ദർശനങ്ങളാണവ. പ്രായോഗികമായി, രോഗാവസ്ഥ മാറ്റാനുതകുന്ന സഹായമൊന്നും അത്തരം സന്ദർശനങ്ങൾക്ക് നൽകാൻ കഴിയാറില്ല. ഒരാൾ രോഗിയായി മാറുമ്പോൾ, കട്ടിലിനരികിൽ നാഡി മിടിപ്പ് പിടിച്ചുനോക്കാനും, ഗുളികപ്പൊതി വാതുറന്ന് വായിലിട്ടു കൊടുക്കാനും വരുന്ന സമാശ്വാസത്തിന്റെ ശുഭ്രവസ്ത്രധാരിണികളും, ചെവിയിൽ കുഴലറ്റം തിരുകി നെഞ്ചിൽ തണുപ്പിന്റെ വൃത്തം വെച്ച് ഹൃദയമിടിപ്പിന്റെ താളവ്യതിയാനങ്ങൾ കാതോർക്കുന്ന ഭിഷഗ്വരന്മാരുമാണ് അയാളുടെ യഥാർത്ഥ ബന്ധുക്കൾ.\nഇത്തരത്തിൽ ഒരാശുപത്രിവാസത്തിൽ, ഉറുമ്പു വർഷങ്ങളായി തോന്നിയ ഏതാനും ദിവസങ്ങളുടെ ഏകാന്തതയിൽ, നോവലിലെ പ്രധാനകഥാപാത്രമായ മനു ആതുരശുശ്രൂഷകരുടെ ജോലിയിലെ ആത്മാർത്ഥത മനസ്സിലാക്കുന്നു. ആ അഭിനിവേശമാണ,് തലമുറകളായുള്ള ആതുരയാത്രയുടെ അടിവേരുകൾ അന്വേഷിക്കാൻ, മനുവിനെപ്രേരിപ്പിക്കുന്നത്. അത് കാലദേശാതിരുകൾ ഭേദിച്ചു ഒരു ജനിതക വൃക്ഷത്തിന്റെ വേരും പടർപ്പും അന്വേഷിക്കുന്ന തലത്തിലേക്ക് വളരുകയും പടരുകയും ചെയ്യുന്നു.ഒരാളിന്റെ മരണം എങ്ങനെയായിരുന്നുവെന്നും എവിടെവെച്ചായിരുന്നുവെന്നും കണ്ടെത്താൻ നടത്തുന്ന താല്പര്യം തന്നെയാണ് അയാൾ എങ്ങനെജീവിച്ചുവെന്നതും എവിടെയൊക്കെ ആർക്കൊക്കെ വേണ്ടി കഷ്ടപ്പെട്ടിട്ടുണ്ടു എന്ന് മനസ്സിലാക്കാനും കാണിക്കുന്നത്. പല വഴികളിലൂടെ, പല പ്രദേശങ്ങളിലൂടെ, പല വ്യക്തികളിലൂടെ, സഞ്ചരിച്ചു കിട്ടുന്ന അനുഭവങ്ങളുടെ ഒരു കൂട്ടപ്പെരുക്കമാണ് നോവലിന്റെ വികാസത്തിന് അടിസ്ഥാനമായത്. പഴയ ഒരു കത്തിലെ, മാഞ്ഞു തുടങ്ങുന്ന വാക്കുകളിലൂടെ തുടങ്ങി, തിരുവിതാംകൂർ നസ്രാണികൾക്കിടയിലെ പെൺകരുത്തിന്റെ ആത്മസത്ത ഇറ്റിച്ചെടുത്ത് വായനക്കാർക്ക് പകർന്നു കൊടുക്കുന്ന രാസവിദ്യയാണ് ഈ നോവലിന്റെ കരുത്ത്.\nമാന്തളിർ ദേശത്തെ ജീവിതം\nകഥ നടക്കുന്ന കാലത്തെ അടയാളപ്പെടുത്താനായി എഴുത്തുകാരൻ സമീപകാലത്ത് കേരളം മുങ്ങിപ്പോയ പ്രളയത്തിനെക്കുറിച്ചു തുടക്കത്തിൽ തന്നെ പറയുന്നുണ്ട്. തന്റെ നാടായ മാന്തളിരിന്റെ ഭൂപ്രകൃതിയെക്കുറിച്ചും, പ്രകൃതിയുടെ വികൃതികളെ തരണം ചെയ്യാൻ മുൻതലമുറ, പണ്ടു കാലത്തു വീടുകൾ കെട്ടിയുയർത്തുമ്പോൾ തന്നെ കാണിച്ചിരുന്ന ജാഗ്രതയെയും എടുത്തു കാട്ടുന്നു. നാളുകൾക്കു മുൻപു തന്നെ അഞ്ചു പടിയുയരത്തിൽ വീടുകൾ കെട്ടിയുയർത്തി ഉമ്മറത്തേക്ക്\nവെള്ളം അടിച്ചു കയറാതിരിക്കാനുള്ള സാങ്കേതിക നൈപുണ്യം കാണിച്ച പൂർവ്വികരടെ കഴിവിനെനോവലിന്റെ തുടക്കത്തിൽ എടുത്തു പറയുന്നുണ്ട്. കാലാവസ്ഥയുടെ തകിടം മറിച്ചിലുകളെ കരുതലോടെ നോക്കിക്കാണാനുള്ള ഒരു ജനതയുടെ കണക്കു കൂട്ടലിനെയാണ് ഇത് അടയാളപ്പെടുത്തുന്നത്. ഇക്കഴിഞ്ഞ പ്രളയത്തിൽ, രണ്ടടിപ്പൊക്കത്തിൽ വെള്ളം കയറി\nയ വീടുകളിലെ, വാസ്തുശാസ്ത്ര മണ്ടത്തരത്തെ ഒന്ന് ഞോണ്ടാനും ബെന്യാമിൻ മറക്കുന്നില്ല.\nചരിത്രത്തെയും കുടുംബത്തിന്റെ തായ്‌വേരുകളെയും നിരസിക്കുന്ന ഒരു പുതുതലമുറ, ഇവിടെ വളർന്നു വരുന്നുണ്ട്. ചെവിയിൽ തിരുകിയ രണ്ടു വയറുകളിലൂടെ ലോകത്തെ ഉള്ളിലേക്കെടുക്കാനല്ലാതെ, മനുഷ്യനുമായി വെറും വർത്തമാനങ്ങളിലൂടെ ചങ്ങാത്തത്തിലാകാൻ പുതുതലമുറ ശ്രമിക്കാത്തതിന്റെ ഇർഷ്യ ബെന്യാമിൻ കഥാപാത്രങ്ങളെക്കൊണ്ട് പങ്കുവെയ്ക്കുന്നുണ്ട്. പഴയ മാന്തളിർ ദേശത്തിലെ ജീവിതത്തിന്റെ ഊടും പാവും അടുത്തറിഞ്ഞ അപ്പച്ചന്റെ വാക്കുകളിലൂടെയാണ് ഇത് വെളിവാകുന്നത്. ‘തന്നെത്തീനികളുടെ’ വർത്തമാനകാല സ്വാർത്ഥതയും അവനവനിസവും പഴയ മാന്തളിർ ദേശത്ത് അന്യമായിരുന്നു എന്നതാണ് ആ ദേശപ്പെരുമയുടെ കാതൽ. ഒരാൾ മറ്റൊരാളിനെകൈപിടിച്ചുയർത്താൻ കാണിച്ചിരുന്ന ചങ്ങല ബന്ധമാണ് ദേശത്തെ പട്ടിണിയുടെ പരിവട്ടത്തിൽ നിന്ന് പ്രതാപത്തിന്റെ പെരുമയിലേക്ക് വലിച്ചു കയറ്റിയത്.\nവിദേശത്ത് ജോലിചെയ്യുന്നവർ, ഉച്ചവെയിലിലും ഉറക്കപ്പായിലും ഉരുവിടുന്നതു് മുഴുവൻ പത്തുകാശാകുമ്പോൾ ജോലി മതിയാക്കി, കുട്ട്യോളുടെയും ഭാര്യയുടെയും ചാരത്ത,് അങ്ങ് നാട്ടിലെത്തണമെന്നാണ്. എന്നാൽ, വളർന്ന് മുഴുപ്പെത്തുന്ന സ്വന്തം മക്കളെ, എങ്ങനെയെങ്കിലും നാട്ടിൽ നിന്ന് വിദേശത്തേക്ക് കയറ്റി അയയ്ക്കണമെന്ന് അവർ വെമ്പൽ കാട്ടുകയും ചെയ്യും. ഈ വൈരുദ്ധ്യം ഒരു യാഥാർത്ഥ്യമാണെന്ന് നേരനുഭവങ്ങളിലൂടെ മലയാളികൾക്കെല്ലാം ബോധ്യമുണ്ട്.\nമലയാളികൾ ഇന്ന് രണ്ടു വിഭാഗമുണ്ടു്. അകം മലയാളിയും പുറം മലയാളിയും. ഇവർ തമ്മിൽ ജനിതക വ്യത്യാസമില്ലാഞ്ഞിട്ടും അവരുടെ മനോഭാവം, ആത്മാർത്ഥത, അന്യരോടു കാട്ടുന്ന അനുകമ്പ, സഹകരണം, സത്യസന്ധത, അർപ്പണബോധം, അച്ചടക്കം ഇതൊക്കെ വലിയ രീതിയിൽ വ്യത്യാസപ്പെട്ടു കിടക്കുന്നുവെന്ന് കഥയുടെ ഒഴുക്കിൽ ഇടയ്ക്കിടയ്ക്ക് വിചിന്തനം ചെയ്യുന്നുമുണ്ട്. പുതുപ്പണക്കാരും, കള്ളക്കടത്തുകാരും, ദൈവവിളിക്കാരുമൊക്കെ അനിയന്ത്രിതമായി, ഒരു കെട്ട കാലത്ത്, കെട്ടിപ്പൊക്കിയ ഇൻജീനിയറിംഗ് ശാലകൾ അബദ്ധ രാഷ്ട്രീയത്തിന്റെ ബാക്കിപത്രമാണ്. ഓരോ വീട്ടിലും, അച്ഛനമ്മമാരും ഇൻജിനീയറിംഗ് ബിരുദദാരികളായ മക്കളും തമ്മിലുള്ള, ഫോട്ടോസ്റ്റാറ്റ് വാചക യുദ്ധങ്ങൾ ഈ നോവലിലും കാണുന്നുണ്ട്. ഇൻജിനീയറിംഗ് ബിരുദമുള്ളവൻ അരലങ്കാരമല്ല വീട്ടിന്റെ ബാധ്യതയായി മാറുന്നു. അത്തരക്കാർ കേരളത്തിൽ നിന്നാൽ കരകയറില്ല എന്നൊരു ശാപവാക്യം ഓരോ വീട്ടകങ്ങളിലും, ചുമരിലെ ഘടികാരത്തിൽ നിന്നെന്നോണം, ഇടവിട്ട് കേൾക്കുന്ന അപശബ്ദമാണ്.\nപുതുമലയാള സിനിമയുടേത് പോലെ മലയാളി യുവത്വത്തിന്റെ പുതുകാല അഭിനിവേശങ്ങളും അവയോടു മാതാപിതാക്കളുടെ പഴഞ്ചൻ പ്രതികരണങ്ങളും യഥേഷ്ടം ഇടവിട്ടിടവിട്ടു വിതറിത്തന്നെയാണ് കഥ പുരോഗമിക്കുന്നത്. ജോലി തേടിയുള്ള പായ്ച്ചിലിനിടയ്ക്കുള്ള കൊള്ളിവാക്കുകൾ മനുവിന്റെ അമ്മയിൽ നിന്ന് അവന് നിരന്തരം കേൾക്കേണ്ടി വരുന്നു. അത് പതിവ് വർത്തമാനങ്ങൾ മാത്രമാണെന്ന തരത്തിൽ സ്‌നേഹ പരിഹാസത്തിന്റെ മേമ്പൊടി ചേർത്തയാൾ പ്രതികരിക്കുന്നുമുണ്ട്. അഭ്യസ്തവിദ്യരും തൊഴിലില്ലാത്തവരും നാട്ടിനൊരധികപറ്റാണെന്ന തരത്തിലുള്ള സമൂഹത്തിന്റെ വിലയിരുത്തലുകൾ ഓരോ ചെറുപ്പക്കാരനെസംബന്ധിച്ചും അപമാനകരമാകുന്ന ജീവിത സന്ദർഭങ്ങളാണ് ഉണ്ടാക്കുക. അതവരിൽ സൃഷ്ടിക്കുന്ന സാമൂഹ്യസമ്മർദ്ദം വലുതാണ്. ജീവിതത്തോടു യുദ്ധം ചെയ്തു ജയിക്കാനുള്ള വാശിക്ക് പകരം ഒറ്റപ്പെടലിന്റെയും വിഷാദത്തിന്റെയും ഇരുൾവഴികളിൽ ചെന്ന് സ്വയംഹത്യയിലൊടുങ്ങുന്ന ഒട്ടനവധി സംഭവങ്ങളാണ് നമ്മൾ ദിനം പ്രതി അറിയുന്നത്. സമകാലിക ജീവിത പരിസരം ഉപയോഗിച്ചു കഥയെഴുതുന്നയാൾക്ക്, അതിലൊന്നും തൊടാതെ, അകന്നു നില്ക്കാൻ കഴിയില്ല. അത് കൊണ്ട് തന്നെ ഈ ജീവിത വിവരണത്തിലൊരിടത്തും അത്യുക്തിയുടെ പൊങ്ങലും പൊടിപ്പുമില്ല.\nനിസ്സാരമെന്ന് തോന്നിക്കുന്ന ഒരു വീട്ടു വർത്തമാനത്തിനിടയ്ക്കാണ് മനുവിന്റെ മനസ്സിലുള്ള അവന്റെ പ്രിയപ്രേയസ്സിയെക്കുറിച്ചുള്ള ആദ്യ സൂചന അവന്റെ അമ്മ വിളമ്പുന്നത്. ജാനകിയെന്നാണവളുടെ പേര്. അത് സാധാരണ ഹിന്ദു നാമമായിട്ടാണ് കരുതുന്നത്. മറിച്ചൊരു സൂചനയും നോവലിസ്റ്റ് ഒരിടത്തും തരുന്നതായി ശ്രദ്ധയിൽ പെട്ടിട്ടില്ല (കൊന്നമരത്തെ കുറിച്ചുള്ള ഒരു വാചകം ഒഴിച്ചാൽ). മതത്തെ നിരാകരിച്ചു കൊണ്ടുള്ള ആ പ്രണയത്തെ ആകട്ടെ മാതാപിതാക്കൾ എതിർക്കുന്നതുമില്ല. മനുവിന്റെ വീട്ടുകാർക്കുള്ള പ്രധാനഎതിർപ്പു, ജാനകി തിരഞ്ഞെടുത്ത പഠനവിഷയം മലയാളം ആണെന്നതാണ്. അല്ലാതെ അവർ ആഗ്രഹിക്കുന്നത് പോലെ നേഴ്‌സിങ് അല്ല. എം.എ. മലയാളത്തിന് പഠിക്കുന്ന മനുവിന്റെ കാമുകിപ്പെണ്ണിനോടു, അതും കഴിഞ്ഞു നേഴ്‌സിംഗിന് ചേർന്നു പഠിച്ചു ഒരു ജോലി ഓസ്‌ട്രേലിയയിൽ ഒപ്പിക്കുന്ന കാര്യം നേടിയെടുക്കാൻ മനുവിന്റെ അമ്മ അവനെ ഉപദേശിക്കുന്നിടത്ത് നാട്ടിലെ സാരിവിസ എന്ന നടപ്പു സമ്പ്രദായത്തിനെ തോണ്ടി രസിക്കുകയാണ് എഴുത്തുകാരൻ. വെളിനാട്ടിലെ നേഴ്‌സിനെ കെട്ടിയാൽ അവളോടൊപ്പം ആ നാട്ടിലേക്ക് കടക്കാൻ കഴിയുന്ന ഒരു ‘സാരിവിസ’യാണ് കെട്ടിയോൻ നേടുന്നതെന്ന ഫലിതത്തിന്റെ മർമ്മാണിവിടെയെടുത്തിടുന്നത്. ഇത്തരത്തിലുള്ള ഇപ്പോൾ വിവാഹങ്ങൾ കൂടിക്കൂടി വരുന്നു എന്നതാണ് ഈ പ്രശ്‌നം ഉയർത്തിക്കാട്ടുന്നതിന്റെ സാംഗത്യം. നൂറ്റിയൊന്നു പവനും, കാറും, സ്വത്തും എന്ന പഴയ ഉടമ്പടി വെച്ചു നീട്ടാതെ അക്കരെ ജോലിചെയ്യുന്ന നേഴ്‌സു പെൺകൊച്ചു കെട്ടിക്കഴിഞ്ഞാൽ തന്റെ മകനെയും കാനഡയിലേക്കോ, ഇംഗ്ലണ്ടിലേക്കോ, ജർമ്മനിയിലേക്കോ, ഇറ്റലിയിലേക്കോ, ആസ്‌ട്രേലിയയിലേക്കോ ഭൂമിമലയാളമല്ലാത്ത ഏതു പ്രതാപം പേറുന്ന നാട്ടിലേക്കും അവൾക്കൊരു കാവൽക്കാരൻ ആയി പോകാനുള്ള സമ്മതപത്രമൊപ്പിടുന്ന ഗതികേടിലാകുന്ന ചെറുക്കൻ കൂട്ടരെയാണ് കേരളമിന്ന് ഒറ്റയ്ക്കും തെറ്റയ്ക്കും പലയിടത്തും കാണുന്നത്.\nവീട്ടകങ്ങളിലും, നാട്ടു ചത്വരങ്ങളിലെയും സ്വാഭാവിക സംഭാഷണങ്ങളും ബന്ധു മിത്രാദികളുടെ മനോഭാവം വെളിവുക്കുന്ന ഇടപെടലുകളും വായനക്കാരനെസ്വയം നോവലിനുള്ളിലെ കഥാപാത്രങ്ങളിലേതെങ്കിലുമൊരാൾ താൻ തന്നെയാണോ എന്ന് തോന്നിപ്പിക്കും വിധം തികച്ചും സ്വാഭാവികാന്തരീക്ഷത്തിൽ നിന്നു മെനഞ്ഞെടുത്തുട്ടിള്ളുതാണ്.\nഅപ്രാപ്യയായ അനുഭവങ്ങളുടെ ഭൂതകാലം ഇതൾ വിരിക്കുന്ന പരിമിതമായ ജീവിതാവസ്ഥകളുടെ നടുമുറ്റത്ത് തന്നെയാണ് നിരന്തര ബോധ്യത്തിലൂടെ നാമോരുത്തരും കടന്നുപോകുന്ന ജീവിതത്തെയും ബെന്യാമിൻ ചേർത്തു വെച്ചിരിക്കുന്നത്. പാരസ്പര്യം പേറുന്ന ഈ രചനാഘടനയാണ് നോവലിനെആകർഷകമാക്കുന്ന ഒരു വശം. പക്ഷേ മനു, എന്ന കേന്ദ്രകഥാപാത്രത്തിന്റെ അകവും പുറവും ചില പൊരുത്തക്കേടുകളിൽ നിന്നുടലെടുക്കുന്നതായി തുടക്കത്തിൽ വായനക്കാരന് തോന്നിയേക്കാം. ആ വ്യത്യാസത്തെ ഇല്ലാതാക്കുന്ന ഒരുൾക്കരുത്ത് ബെന്യാമിൻ, നോവലിന്റെ വളർച്ചയിൽ, ആ കഥാപാത്രത്തിന് നല്കിയിട്ടുമുണ്ട്. വെളിനാടിൽ വിയർപ്പിറ്റിച്ച്, ദേശത്തെ പട്ടിണിയിൽ നിന്ന് കരകയറ്റിയവരോടുള്ള അതിരുവിട്ട ബഹുമാനം അയാൾ പ്രദർശിപ്പിക്കുന്നുണ്ട്. എന്നാൽ, തനിക്ക് കൈമുതലായ ഇൻജിനീയറിംഗ് ബിരുദത്തിന് ഒരു ടിപ്പണിയായി, ഐ ഇ എൽ ടി എസ് പാസ്സായി മുന്തിയ വിദേശജോലി തേടിപ്പോകാൻ അവൻ ഒട്ട് ഒരുക്കമല്ലതാനും. മലയാളം ബിരുദം ആണ് ഇനി നേടുന്നത് എന്ന പ്രഖ്യാപനം അവന്റെ അപ്പനമ്മമാരുടെ വെളിദേശഭ്രമത്തെ നിർദ്ദയം നിരാകരിക്കുന്നതിന് കൂടിയാണ്. ‘പാറ്റയുടെയും കൊതുകിന്റെയും കാർക്കിച്ചു തുപ്പുന്ന വല്ല്യപ്പന്മാരുടെയും’ നാടാണ് കേരളമെന്നാണ് പുറം നാട്ടിൽ ജനിച്ചു വളർന്ന ഹോർലിക്‌സു കുഞ്ഞുങ്ങളുടെ പുച്ഛം മനുവിന്റെ ചിറിയിൽ അല്പം പോലുമില്ല.\nമുൻതലമുറക്കാരെക്കുറിച്ചു വിശദമായറിയാനുള്ള ഒരാവേശം മനുവിൽ ബാധ പോലെ കയറിക്കൂടുന്നതായി നാം കാണുന്നു. ക്ലാസ്സുമുറിയിൽ, മടുപ്പിക്കുന്ന വ്യാകരണ നിയമങ്ങളുടെ ഭൂതവും വർത്തമാനവും മുള്ളുകൾ കോറിച്ചതിന്റെ വേദനയും വിരസതയും ഒഴിവാക്കി, മനു മറിയാമ്മയുടെയും കുഞ്ഞച്ചായന്റെയും ഭൂതകാലയാത്രകൾ അടയാളപ്പെടുത്തിയ വഴികളിലൂടെ മനോസഞ്ചാരം നടത്തുകയായിരുന്നു. മനു ആദ്യം കണ്ടെടുക്കുന്ന ഒരു കത്തിൽ ഒരു വ്യക്തിയെക്കുറിച്ചുള്ള സൂചനമാത്രമേ ഉണ്ടായിരുന്നുള്ളൂ. നിരന്തരമായി അയാൾ നടത്തിക്കൊണ്ടിരുന്ന അന്വേഷണത്തിലൂടെ അയാളിൽ രൂപപ്പെട്ട ആകാംക്ഷ പിന്നെ കൂടുതൽ അറിയുവാനുള്ള ഇന്ധനമായി മാറി. ഒരു കാര്യം അദമ്യമായി ആഗ്രഹിക്കുകയും അത് നേടുന്നതിനായി പരിശ്രമിക്കുകയും ചെയ്യുന്നവരുടെ മുന്നിലേക്ക,് അതിലേക്ക് നയിക്കുന്ന ജീവിത സന്ദർഭങ്ങൾ വന്നുചേരുമെന്നതാണ് പിന്നീടു വായനക്കാർ കാണുന്നത്. ഒടുവിൽ ആ ഉദ്യേശവുമായി അവൻ ഒരിക്കലും ആഗ്രഹിച്ചിട്ടില്ലാത്ത ഒരു കാര്യത്തിനായി തന്നിഷ്ടത്തോടെ ഇറങ്ങിത്തിരിക്കുന്നു.\nഒരന്വേഷണവും നടത്താതെ നമ്മളെന്തിനാണ് ഇതിലൊക്കെ ഇടപെട്ട് സമയം കളയുന്നതെന്ന അലസചിന്തയാണ് മലയാളിയെ ഭരിക്കുന്ന പ്രധാനബോധം. ജനലുകളും വാതിലുകളും കുറ്റിയിട്ട് അതിനകത്തെ ഇരുട്ടിൽ സായൂജ്യം കണ്ടെത്തുന്ന അവനവനിസത്തിന്റെ അപ്പോസ്തലന്മാരായി പലരും മാറിക്കഴിഞ്ഞുവോ? ഈ പറഞ്ഞതിന്റെ പ്രതിനിധി അല്ല മനു. മനു നടത്തുന്ന അന്വേഷണങ്ങളുടെ ചങ്ങല പിടിച്ചു അവന്റെ വഴിയാത്ര അളന്നെടുത്താൽ അവൻ താണ്ടിയ ദൂരത്തിന് ഒരു അർത്ഥവുമില്ലായിരുന്നുവെന്ന് തോന്നിയേക്കാം. എവിടേക്ക് എന്ന് ചോദിച്ചാൽ ചൂണ്ടിക്കാണിക്കാനൊരിടമില്ലാത്ത ഒരു വെറും യാത്രയായി അത് അപഹസിക്കപ്പെട്ടേക്കാം. ലക്ഷ്യങ്ങൾക്ക് പ്രവൃത്തികളേക്കാൾ പ്രാധാന്യം കൊടുക്കുന്ന മനോഭാവം കൊണ്ടു ഒക്കെ വ്യർത്ഥ പരിശ്രമങ്ങളെന്ന് പറഞ്ഞു അവനെമണ്ടനാക്കി മാറ്റുകയേ ഉള്ളൂ പൊതുസമൂഹം.\nഭൂതകാലം ഉറഞ്ഞു കിടക്കുന്ന കത്തുകളിലെയും ഡയറികളിലൂടെയും വരികളിലൂടെ ഒരുപാടു വാതിലുകളാണ് ഈ നോവൽ നമുക്ക് വേണ്ടി തുറന്നിട്ടിരിക്കുന്നത്. മരിച്ചു പോയവരുടെ ശബ്ദം വിരസതയില്ലാതെ ശ്രവിക്കാനാകുന്ന സ്വനഗ്രാഹികളായവ മാറുന്നു. അവ ദിവസ ക്രിയകൾ മാത്രമല്ല. നിലപാടുകളും ദർശനങ്ങളും ഉൾക്കാഴ്ചകളും പ്രതീക്ഷകളും ഘനീഭവിച്ചു കിടക്കുന്ന സഞ്ചികകളാണ്. കത്തിലും ഡയറിയിലുമായി എഴുതിയ വാക്കുകളുടെ പ്രസക്തിയേറുന്നത്, അത് നമുക്ക് പകർന്നു തരുന്നതിന്റെ മൂല്യ സാന്ദ്രത കൊണ്ടു കൂടിയാണ്. കഥയുടെ വികാസത്തിൽ കഥാപാത്രങ്ങളെപ്പൊലെ തന്നെ ഓജസ്സുറ്റു നില്ക്കുന്ന ഒരു ഘടകമാണ് ഭൂതകാലത്തെ ഭദ്രമാക്കി അടച്ചു വെച്ചിരിക്കുന്ന ദിനാന്തക്കുറിപ്പുകളും ലക്കോട്ടുകളും. പതിനേഴുകത്തുകളോ മറ്റോ ആണ് മനു, അയാളുടെ അന്വേഷണത്തിന്റെ ഓരോ ഘട്ടത്തിലുമായി കണ്ടെത്തുന്നത്. ആരാലും ഗൗനിക്കാതെ, പൊടിപടലം മൂടി കിടക്കുന്ന തുരുമ്പുകയറിയ ഇരുമ്പുപെട്ടികൾ, മേശവലിപ്പുകൾ, തുകൽ സഞ്ചികൾ എന്നിവയിൽ മാത്രമല്ല ആഭിജാത്യം പേറുന്ന നാഷണൽ ആർക്കൈവ്‌സിൽ വരെ ഭദ്രമായിരുന്ന കത്തുകൾ, കഥയെ വലിച്ചുകൊണ്ടു പോകുന്ന ദൃഢതപേറിയ ചങ്ങലക്കണ്ണികളാണ്. മിയ്ക്ക കത്തുകളും മലയാളത്തിലാണെഴുതിയിരിക്കുന്നത്. ഈ കത്തുകളിലൊക്കെ പങ്കുവെയ്ക്കുപ്പെടുന്നത് പ്രധാനമായും ദൈവത്തോടുള്ള കടപ്പാടു, കുടുംബാംഗങ്ങളോടുള്ള സ്‌നേഹവായ്പു, ജോലി പ്രദേശത്തെ വിശേഷങ്ങൾ, ജോലിമാറ്റത്തിനും മറ്റുമുള്ള പ്രതീക്ഷാ നിർഭരമായ കാത്തിരിപ്പുകൾ, അതാതു കാലത്തെ ഗ്രസിച്ചിരിക്കുന്ന രോഗ ദുരിതങ്ങൾ, യുദ്ധക്കെടുതികൾ, നാട്ടിലെത്തുന്നതിനായുള്ള വ്യഗ്രതപ്പെടൽ എന്നിവയാണ്.\nഇത്തരം കത്തുകൾക്ക് പുറമേയാണ്, ചിലരുടെ ഡയറിത്താളുകൾ അതേപടി പകർത്തി വെച്ചിരിക്കുന്നത്. പല ആളുകളുടെയും ശീലങ്ങളിൽ പ്രധാനമായ ഒന്നാണ് ഡയറിയെഴുത്ത്. കടന്നുപോയ ജീവിതത്തിലെ ചില നിമിഷങ്ങളുടെ ചുരുക്കെഴുത്താണവ. തലച്ചോറിൽ നിന്ന് മറവി വന്ന് ചുരണ്ടിയെടുത്താലും ഭൂതകാലത്തേക്കുകയറാൻ സൂക്ഷിച്ചു വെയ്ക്കുന്ന താക്കോലുകളാണവ. ചെറു കുറിപ്പുകൾ തൊട്ട് ദീർഘങ്ങളായ രേഖകൾ വരെയാകാം അവ. ഒരു നോട്ടം കൊണ്ടു മനസ്സിലിടം പിടിച്ച ഒരു കമിതാവിനെക്കുറിച്ചുള്ള പ്രണയാക്ഷരങ്ങളുണ്ടാവാം അതിൽ. എഴുത്തു മുദ്രകളാക്കി മാറ്റണോ എന്ന് സന്ദേഹിക്കുന്ന ചില സമ്മർദ്ദങ്ങൾ നേരിടുന്ന ജീവിതാവസ്ഥകളിൽ നിന്ന് നമ്മെ മോചിപ്പിക്കുന്ന ഒന്നാണ് ആത്മപ്രകാശത്തിന്റെ ഈ രചനാ വേളകൾ. പല ജീവിത വ്യഥകളും നേട്ടങ്ങളും രഹസ്യങ്ങളാകുന്നത് ഡയറിക്കടലാസ്സുകളുടെ തടവറയിലാണെന്ന് കാണാം. ചില പാപങ്ങൾ അടക്കം ചെയ്യുന്ന ശവക്കല്ലറകളാണ് ഡയറിക്കുറിപ്പുകൾ. അവ പലതും എഴുതിയ ആളിന്റെ മരണശേഷം മാന്തിയെടുത്തു പുറത്തിട്ടത് മനുഷ്യ ചരിത്രത്തിന്റെയും സംസ്‌കാര പ്രൗഡിയുടെയും അന്തസ്സു പേറിയ നേട്ടങ്ങളായിട്ടുണ്ട് എന്നത് രസകരമായ വസ്തുതയാണ്. അവയിലാകട്ടെ സംശയങ്ങളെ ഇല്ലാതാക്കാൻ കഴിയുന്ന ഒരു സ്വാധീനം ലീനമായുണ്ടു താനും. ഈ കത്തിലും ഡയറിയെഴുത്തുകളിലുമൊന്നിലും പ്രണയത്തിന്റെ കടും ചായങ്ങളില്ല എന്നു മാത്രമല്ല അതീവ ഗുപ്തമായ കുമ്പാസാരരഹസ്യങ്ങളുമില്ല. പ്രേമ ചാപങ്ങളെടുത്തെയ്യുന്ന കാമ ബാണങ്ങൾ ആകട്ടെ ഒട്ടുമേയില്ല. ഗൗരവമുള്ള ജീവിത വീക്ഷണത്തിന്റെയും, പ്രതീക്ഷയുടെയും മഷി പുരണ്ട വാക്കുകൾക്കുള്ള വർത്തമാനകാല മൂല്യം വളരെ വലുതാണ്. തികച്ചും ഭാവനാസൃഷ്ടിയിൽ കഥാകാരൻ തുന്നിച്ചേർത്ത തൊങ്ങലുകളായി ആ കത്തുകൾ പരിണമിക്കുന്നില്ല എന്നിടത്ത് എഴുത്തുകാരന്റെ കയ്യടക്കവും സാമർത്ഥ്യവും വെളിവാകുന്നു.\nഗ്രേസിപ്പിള്ളയാന്റിയെന്ന സ്ത്രീയുടെ കഥയിലേക്കുള്ള കടന്നുവരവ് മനു അന്വേഷിച്ചു നടന്ന മറിയാമ്മ യോഹന്നാൻ എന്ന മഹതിയുടെ പൂർവ്വ ചരിത്രത്തിന്റെ അടയാളങ്ങൾ പേറിയ ദീർഘമായ ഒരു കത്തിലേക്ക് കടക്കുന്നു. കത്തിൽ നിറയെ രണ്ടാം ലോക മഹായുദ്ധകാലത്ത് ബോർണിയോ എന്ന ദ്വീപിലും മറ്റുമായി യുദ്ധതടവുകാരെ ചികിത്സിക്കുന്ന വിഭാഗത്തിലെ നേഴ്‌സായി കഴിഞ്ഞ വേളകളിലെ ജപ്പാൻകാരുടെ ക്രൂരതകളെയും വർണ്ണിക്കുന്ന വരികളായിരുന്നു. രണ്ടാം ലോകമഹായുദ്ധത്തിന്റെ അന്ത്യം കണ്ട ആണവ ബോംബുകളുടെ കഥ ഇന്ന് ഏറെ പരിചിതമാണ്. അതുകൊണ്ടു തന്നെ യുവസമൂഹത്തിന്റെ ഒക്കെ ഒരു ചായ്‌വു ജപ്പാനോട് സഹതാപം പേറുന്നതാണ്. പൊതു ബോധവും അത്തരത്തിലാണുള്ളത്. സ്വന്തം കാര്യം മാത്രം നോക്കി പുരോഗതിയുടെ ഉത്തുംഗത്തിലെത്തിയ സ്വാശ്രയശീലരായ ഒരു പറ്റം പരിശ്രമികളുടെ നാട് എന്നതാണ് ഉദയ സൂര്യന്റെ നാടിനെക്കുറിച്ച് പരക്കെയുള്ള അഭിപ്രായം. എന്നാൽ ലോകമഹായുദ്ധകാലത്തിലെ ജപ്പാൻ\nസൈന്യത്തിന്റെ ക്രൂരതയെ തുറന്നുകാട്ടുന്ന അവരുടെ കാട്ടാള മുഖം ഇടയ്ക്കിടയ്ക്ക് നോവലിൽ വിതറിയിട്ടുണ്ട്. ഈ നിലപാടുകൾ കത്തുകളിലൂടെയും ഡയറിക്കുറുപ്പുകളിലൂടെയും പല തവണ ആവർത്തിക്കുന്നുണ്ട് താനും. ബ്രിട്ടീഷുകാരോടുള്ള അമിതമായ ഭക്ത്യാദര ബഹുമാനം പേറുന്ന പരാമർശങ്ങളായി അത് ചിലയിടത്ത് മാറുന്നുമുണ്ട്. അതുകൊണ്ട് തന്നെ സുഭാഷ് ചന്ദ്രബോസിന്റെ ഐ എൻ എയെയും അവഹേളനത്തോടെയും അവജ്ഞയോടെയും നോക്കിക്കാണുന്ന വീക്ഷണങ്ങൾ ബെന്യാമിൻ, കഥാപാത്രങ്ങളുടെ വാക്കുകളായി തിരുകി വെച്ചു, കേട്ടു പഴകിയ ചരിത്ര കഥകളുടെ ചെവിയിൽ കിഴുക്കു കൊടുക്കുകയും ചെയ്യുന്നു. ഇത് ചരിത്രത്തിന്റെ പുനർവായനയ്ക്കുള്ള പ്രചോദനമായി മാറുന്നു.\nഉദാത്ത പ്രണയ സാക്ഷത്കാരത്തിന്റെയും സഫലമാകാത്ത പ്രേമത്തിന്റെയും അന്തസ്സത്തക്കുള്ള അന്തരം അധികമില്ല എന്നതിന് നിരവധി ഉദാഹരണങ്ങൾ നോവലിൽ കാണാം. രണ്ടു പേർ തമ്മിലുള്ള സ്‌നേഹാഭിമുഖ്യം അവർ എത്ര അകലെയാണെങ്കിലും അനുഭവിക്കാൻ കഴിയുന്ന ഒന്നാണെന്ന കലർപ്പില്ലാത്ത സത്യം സാക്ഷ്യപ്പെടുത്തുന്ന സന്ദർഭങ്ങൾ നിരവധി ഈ നോവലിലുണ്ട്. ഒരുടമ്പടിയും കൂടാതെയുള്ള പരസ്പരബന്ധത്തിന്റെ ആഴമേറിയ കാല്പനിക ഭാവമാണ് മനു, ജാനകി, ജോൺ മറിയാമ്മ, ഗ്രേസി രാധാകൃഷ്ണ പിള്ള, ഷെറിൻ ജോ, മനുവിന്റെ പപ്പാ മമ്മി എന്നീജോഡികളിൽ കാണാൻ കഴിയുക. രണ്ടു കാലത്തെ പ്രധിനിധാനം ചെയ്യുന്ന പ്രണയത്തിന്റെ ഭാവസാമ്യവും വൈജാത്യങ്ങളും ഈ നോവലിൽ പലയിടത്തും നമുക്ക് കാണാൻ കഴിയും. പ്രണയത്തിന്റെയും ഇഷ്ട നഷ്ടത്തിന്റെയും കഥകളിലെ പതിവു പങ്കാളികളാണ് പൂക്കൾ. സ്‌നേഹം പരസ്പരം കൈമാറാൻ പ്രകൃതി വിരിയിച്ചെടുക്കുന്ന കാല്പനിക പ്രതീകമാണ് പൂക്കൾ.\nശലോം വില്ലയിലെ ബോഗൻവില്ല\nഎഴുത്തുകാരും കമിതാക്കളും പ്രണയത്തിന്റെ പൂക്കൾക്ക് നല്കുന്നത് അവയുടെ നിറവും ഗന്ധവുമാണ്. മറിയാമ്മ അമ്മച്ചിയുടെ വിഫല പ്രേമത്തിന്റെ അടയാളമായി അവശേഷിക്കുന്നത് ശലോം വില്ലയിലെ മണ്ണിൽ വേരുകളാഴ്ത്തി വിരിഞ്ഞ് പടർന്ന ഒരു ബോഗൻവില്ലച്ചെടിയാണ്. നിറം ചത്ത ഇതളുകൾ കൊണ്ടുളള വിളറിയ ചിരിയാണ് ബോഗൻ മരത്തിന്റെ ഇടവിട്ട മുള്ളുകൾക്കിടയിൽ കുലച്ചു നിൽക്കുന്ന പൂക്കൾക്ക്. അവയ്ക്കാകട്ടെ ഒട്ടും മണമില്ലതാനും. പുറം നാടിന്റെ ജനിതകസത്തയും പേറി നില്ക്കുന്ന അവയാണ്, മറിയാമ്മ അമ്മച്ചിയുടെ ഓർമ്മയുമായി നാട്ടിൽ കിളിർത്തു നിൽക്കുന്ന ഒരേയൊരു അടയാളം. ബോഗൻ വില്ല എന്ന ദ്വീപിൽ വെച്ചാണ് മറിയാമ്മ അമ്മച്ചിയ്ക്ക് ഇഷ്ടമുണ്ടായിരുന്ന കുഞ്ഞച്ചായൻ എന്ന ജോൺ മരിച്ചത്. അതുകൊണ്ടായിരിക്കാം ആ ചെടി ശലോം വില്ലയുടെ മുറ്റത്ത് കുഴിച്ചു വെച്ചതെന്നാണ് മനുവിന്റെ ഊഹം. ഒരു ദിവസം ശലോം വില്ലയ്ക്ക് മുന്നിൽ അതു തുറക്കുന്നതും കാത്ത് ജാനകിയുമൊത്ത് നില്ക്കുമ്പോൾ ആ ബോഗൻ വില്ലയുടെ കമ്പൊടിച്ചു അവൻ അവൾക്ക് നൽകുന്നുണ്ട്. അവന്റെ ഓർമ്മയ്ക്കായി മണ്ണിൽ അത് നട്ടു നനച്ചു വളർത്തുമോ എന്ന് മനു ജാനകിയോടു ചോദിക്കുന്നുണ്ട്. അവനു കൊന്നമരമായിരിക്കും താൻ വളർത്തുക എന്ന മറുപടി പറഞ്ഞാണ് ജാനകി മനുവിനെമടക്കിക്കെട്ടുന്നത്.\nഗ്രേസിപ്പിള്ളയാന്റിയുടെ വിരലിലെ മോതിരമൂരി പതിറ്റാണ്ടുകൾ കൂടെക്കഴിഞ്ഞ പ്രിയന്റെ കയ്യിൽ മനു മടക്കിക്കൊടുക്കുന്നു അപ്പോഴാണ് ആ മോതിരം പ്രണയ ബന്ധമായി ആ വിരലിൽ കിടക്കാൻ തുടങ്ങിയിട്ട് എത്രയോ വർഷങ്ങളായി എന്ന് അവൻ അറിയുന്നത് തന്നെ. ഇഷ്ടങ്ങളും പ്രണയങ്ങളും പാകത്തിന് ചേർത്തു കൈമാറുന്ന അത്തരം സമ്മാനങ്ങളെ അതിവിശുദ്ധമായ അടയാളമായി സൂക്ഷിച്ചിരുന്ന പഴയ കാലബന്ധത്തെ അവൻ ആദരവോടെ നോക്കിക്കാണുന്നു. താൻ ജാനകിക്ക് കൈമാറിയ അസംഖ്യം പ്രേമ സമ്മാനങ്ങൾ ഇപ്പോൾ എവിടെയായിരിക്കുമെന്ന് മനു ആശങ്കപ്പെടുന്നുമുണ്ട്. പ്രേമത്തിന്റെ ഗാഢതയും തീവ്രതയും കാലത്തിന്റെ ഒഴുക്കിലെത്രത്തോളം മാറുന്നു എന്നടയാളപ്പെടുന്നുന്ന നിരവധി താരതമ്യസൂചനകൾ വിതറുക വഴി വർത്തമാനബോധ്യത്തെ ഭൂതകാലയാഥാർത്ഥ്യങ്ങളുമായി ബെന്യാമിൻ ബന്ധിപ്പിക്കുന്നു.\nഗ്രേസിപ്പിള്ളയാന്റിയുടെ മരണത്തെത്തുടർന്ന് മനു ആ വീട്ടിൽ ചെന്നുകയറുമ്പോൾ കാണുന്നത് ആകെ അലങ്കോലപ്പെട്ടു കിടക്കുന്ന ഒരു ഗൃഹാന്തരീക്ഷമാണ്. ഒരു വ്യക്തി നമ്മുടെയിടയിൽ നിന്ന് മരണത്തിലേക്ക് കടന്നു പോകുമ്പോൾ അത് തകർത്തു കളയുന്നത് ജീവിതതാളത്തെയാകെയാണ്. ഒരു നിശബ്ദ ചിത്രത്തിലെന്ന പോലെ വായനക്കാരനും ആ വേർപാടിന്റെ വേദനയുൾക്കൊള്ളുകയാണ്. കൂടെ താമസിക്കുന്ന ഭാര്യയെക്കുറിച്ചും അവർ ഒരു കുടുംബ ജീവിതത്തിന്റെ നിറക്കൂട്ട് ചാലിചെച്ചടുക്കുന്നതെങ്ങനെയെന്നും ഉള്ളതിന്റെ വ്യാകരണം ഭർത്താക്കന്മാരിൽ പലരും പഠിക്കാതെ വിട്ടുകളയും. തുഴക്കാരനില്ലാത്ത കൊച്ചുവള്ളം പോലെ പിന്നെ ജീവിതം ആടിയുലയുമ്പോൾ വള്ളപ്പടിയലങ്ങനെഓളവും ആകാശവും മാറി മാറി നോക്കിയിരിക്കാനുള്ള കെല്‌പേ പുരുഷന് കാണുകയുള്ളൂ. അതും വയസ്സുകാലത്ത് ഉറ്റവരും ഉടയവരും അടുത്തില്ലാത്തവർക്ക്.\nബെന്യാമിൻ എഴുതിയ നോവലുകളിൽ പലതിലും ദേശാന്തരയാത്രകളുടെ ദുരിതാന്വേഷണങ്ങൾ ഒരു വ്യതിരിക്ത വിരലടയാളമായി അയാളെ മറ്റു കഥാകാരന്മാരിൽ നിന്ന് മാറ്റി നിറുത്തുന്നു. അതുപോലെ തന്നെ പ്രണയ ഭാവങ്ങളുടെ തലോടൽ സ്വാഭാവികമായി ഏറ്റവും കുറഞ്ഞ അളവിൽ മാത്രം വിലയിപ്പിക്കുകയാണ് അദ്ദേഹം ഈ നോവലിലും. പ്രണയത്തേക്കാൾ പ്രധാനമാണ് ജീവിതാന്വേഷണമെന്ന കാതലാണ് ശില്പഘടനയ്ക്കുറപ്പു നല്കുന്നത്. മനുഷ്യൻ കടന്നു പോകുന്ന അനവധി ജീവിത സന്ദർഭങ്ങളിലൊന്നു മാത്രമാണ് പ്രണയമെന്നും, അത് വിവരിക്കാൻ വർണ്ണചായങ്ങൾ അധികം തൂലികയിൽ ചാലിക്കേണ്ടാ എന്നും ഉള്ള പുതിയ കാല മലയാളനോവലുകളുടെ പൊതു രീതിയാണ് ഈ നോവലിലും കാണുവാൻ കഴിയുക.\nമനുഷ്യ ബന്ധങ്ങളിലടങ്ങിയ പരസ്പരപ്രണയത്തിന് ആണും പെണ്ണും തമ്മിലുണ്ടാകുന്ന ഒരു കാല്പനിക ഭാവമെന്നതിനപ്പുറമുള്ള ഒരു മാനമുണ്ട് എന്ന് ഒരർത്ഥത്തിൽ ബെന്യാമിൻ കാണിച്ചു തരുന്നു. ഒരേപ്രായമുള്ള രണ്ട് സുഹൃത്തുക്കൾ തമ്മിലുടലെടുക്കുന്ന സൗഹൃദത്തിന് പോലും പ്രണയത്തേക്കാൾ ഇഴയടുപ്പമുണ്ട്. ഒരാളെ തിരിച്ചറിയുക എന്നത്, അയാളുടെ ആവശ്യങ്ങളെ തിരിച്ചറിയുക എന്നതും കൂടിയാണ്. പ്രണയത്തിന്റെ സമ്മോഹനമായ ഈ അവസ്ഥ, മനുവിന്റെ ദേശ ജീവിതത്തിലും, ഭൂഖണ്ഡാന്തരയാത്രയിലും, നമുക്ക് നിരവധി തവണ കാണാൻ കഴിയും. അവനെഇഷ്ടപ്പെടുന്ന പല\nദേശക്കാരെയും, പല പ്രായക്കാരെയും നമുക്ക് കണ്ടുമുട്ടാൻ കഴിയുന്നു. പ്രണയിനി മാത്രമല്ലല്ലോ അവന് എല്ലാ സഹായങ്ങളും പകരുന്നത്? പ്രണയം പലപ്പോഴും പകരം ചോദിക്കുന്നത് പ്രണയത്തെ മാത്രമാണ്. ദേശകാലാതീതമായി എല്ലാവരും പരസ്പരം പ്രണയിക്കുന്ന ഒരു കാലമാണ് ലോകം ഇനി പണിതെടുക്കേണ്ടത് എന്ന ബോധ്യം ഈ നോവലിന്റെ ഒടുവിലത്തെതാളും കഴിയുമ്പോൾ വായനക്കാരന് തോന്നുന്നു. നന്മ ചെയ്യുന്ന മനുഷ്യരെ തിരിച്ചറിയുക എന്നതും അവരെ ആദരി\nക്കുക എന്നതും, അവരെപ്പോലെ ആയിത്തീരാൻ പരിശ്രമിക്കുക എന്നതും, പുതിയ കാലം ആവശ്യപ്പെടുന്ന മഹാപാഠങ്ങളിൽ ഏറ്റവും പ്രധാനമാണ് എന്ന സന്ദേശം കൂടിയാണ് ‘നിശബ്ദ സഞ്ചാരങ്ങൾ.’\nപണം കായ്ക്കുന്ന മരങ്ങൾ\nനേഴ്‌സായി ജോലി കിട്ടണമെന്ന് നേഴ്‌സിംഗ് പഠിച്ച പെൺകുട്ടികൾക്ക് ആഗ്രഹം ഉണ്ടാകുക സ്വാഭാവികമാണ്. അതും വെളിനാട്ടിലെവിടേലുമാണെങ്കിൽ പൈസയും പത്രാസും കൂടും എന്നത് കൊണ്ടു അതിനുള്ള ആഗ്രഹത്തിന്റെ ആക്കം അല്പം കൂടുതലുമായിരിക്കും. പക്ഷേ നേഴ്‌സിംഗ് പഠിച്ച കുട്ടിക്ക് ജോലി കിട്ടിയാലുണ്ടാകുന്ന സമ്പന്ന സ്വപ്‌നങ്ങൾ നെയ്‌തെടുക്കുന്നത്, അവളേക്കാളും അവളുടെ കാമുകൻ, ഭർത്താവ്, സഹോദരൻ, അച്ഛൻ, അമ്മ അങ്ങനെഎത്രയെത്ര തായ്‌വഴി ബന്ധുക്കൾ. ഈ ജോലി, ഓരോ വീട്ടുമുറ്റത്തെയും പണം പൂക്കുന്ന, കായ്ക്കുന്ന മരമായി കണക്കാക്കുന്നവർ അനവധിയാണ് അന്നും ഇന്നും. ജീവിതത്തിന്റെ പാകപ്പിഴകളും അപസ്വരങ്ങളും മൂലമല്ല, മറിച്ചു, കുടുംബത്തിന്റെ കൊടുംചങ്ങലകളിൽ പെട്ട് കിടക്കാതെ, അത് പൊട്ടിച്ചെറിയേണ്ടി വരുമ്പോഴുണ്ടാകുന്ന നിസ്സഹായാവസ്ഥയാണ് ഏറെ കഷ്ടം. ജോലിയോ കുടുംബമോ പ്രധാനം എന്നത് സ്ത്രീ അഭിമുഖീകരിക്കുന്ന വർത്തമാനകാല ചോദ്യമാണ്. ഇരട്ടഭാരത്തിന്റെ നുകത്തിനു കീഴിലെ അസ്വാതാന്ത്ര്യ മർദ്ദം അതിജീവിക്കുക, എന്നത് സ്ത്രീക്ക് കഠിനമായ ജീവിത വേദനയാണ് ഇന്ന് നൽകുന്നത്.\nഒരു പ്രവാസി നേഴ്‌സിന്റെ കണ്ണിയായി കയറിക്കൂടി തനിക്കും അക്കരയ്ക്ക് പോകാമെന്ന് കരുതുന്നവർ ഒരുപാട് പേരാണ്. ലാലിആന്റി എന്ന കഥാപാത്രം എല്ലാവരുടെയും നിർബന്ധത്തിന് വഴങ്ങിയാണ്, വയറ്റിൽ നാമ്പിട്ട ആദ്യ ജീവന്റെ തുടിപ്പിനെ കലക്കിക്കളഞ്ഞത്. അതിന്റെ തീവ്ര വേദനയും പേറിയാണ് അവർ ജീവിക്കുന്നതെന്ന തുറന്നു പറച്ചിലിന് ഒരടുപ്പിന്റെ അണയാത്ത തീച്ചൂടും, അടുക്കളക്കത്തിയുടെ മുനമൂർച്ചയും ഉണ്ടായിരുന്നു. ‘എന്റെ കുഞ്ഞിന്റെ രക്തത്തിന്റെ വിലകൊണ്ടു പൊങ്ങച്ചം ചമയുന്ന എല്ലാ തെണ്ടികളോടും ഒടുങ്ങാത്ത പുച്ഛം തോന്നും’ എന്നത് ഒരു സ്ത്രീയുടെ, തന്റെ മാതൃത്വത്തെ സമ്മർദ്ദത്തിന് വിധേയമായി മാച്ചുവള്ളിയറുക്കും വരെ കാക്കാതെ കലക്കി കളഞ്ഞതിന്റെ, അതിഭാരം പേറിയ വാക്കുകളാണ്. ജനിക്കുന്നതിന് മുൻപു ഒരു ഭ്രൂണത്തെ ബലി നല്കി ഒരു തറവാട്ടിന്റെ അടിക്കല്ലുറപ്പിച്ച് എടുപ്പു കെട്ടിയുയർത്തി ഒരുപാടു പേർക്ക് തണലായി മാറാൻ ലാലി ആന്റിയ്ക്ക് കഴിഞ്ഞ കഥ ഒരു കുറ്റബോധത്തോടെ മാത്രമേ ആർക്കും വായിച്ചുപോകാൻ കഴിയൂ. ലാലി ആന്റിയുടെ ആ ജീവിത നഷ്ടം, ഒത്തിരിപ്പേരുടെ കുടുംബസമ്പന്നതയായി പരിണമിച്ച വിവരണം ഒരു ഓർമ്മക്കുർബാനപോലെ നൊമ്പരപ്പെടുത്തും. ഓരോ കുടുംബത്തിന്റെയും വളർച്ചയുടെ അടിത്തറയിൽ പെണ്ണുടലിൽ നിന്നടർന്നു വീണ വിയർപ്പിലെ ലവണങ്ങളും കൂടി ഉൾച്ചേർത്തിട്ടുണ്ട് എന്ന തിരിച്ചറിവിന് മുന്നിൽ, സ്ത്രീത്വത്തെ തലകുമ്പിട്ടുനമസ്‌കരിക്കുകയാണ് ഇവിടെ.\nനേഴ്‌സ് പ്രസവിച്ചുകൂട. ഉദരത്തിലെ തുടിപ്പിനെഞെരിച്ചില്ലാതാക്കാനുള്ള സമ്മർദ്ദമായിരിക്കും ഉറ്റവരുടെ ഭാഗത്തുനിന്നുണ്ടാവുക. പ്രസവിച്ചു കഴിഞ്ഞാലോ വെളിനാട്ടിലേക്ക് അല്പ ലീവും കഴിഞ്ഞു നാട്ടു നടപ്പനുസരിച്ചുള്ള പ്രസവശുശ്രൂഷ ഒന്നുമേ ചെയ്യാതെ അമ്മയുടെയോ അമ്മായി അമ്മയുടെയോ അടുത്ത് കുഞ്ഞിനെയും ഉപേക്ഷിച്ച് വിമാനം കയറേണ്ടിവരും. കുഞ്ഞിനെനോക്കാതെ നാട്ടിലുപേക്ഷിച്ച് പണം ഉണ്ടാക്കാനാർത്തി കാട്ടി മടങ്ങുന്നവരെന്ന ആക്ഷേപമായിരിക്കും പിന്നീട്. തുളുമ്പുന്ന മാതൃത്വത്തെ ഒപ്പുതടവെച്ചു വലിച്ചെടുത്ത് വീണ്ടും ആശുപത്രിക്കിടക്കകളിലെ രോഗികളുടെ ചാരത്തേക്ക് വിതുമ്പലുകളെ ചിരിയുടെ മൂടുപടം കൊണ്ട് മറച്ച് ജോലി ചെയ്യേണ്ടിവരുന്ന ദുരവസ്ഥയാണവരുടേത്. അവരയയ്ക്കുന്ന കാശിനും, കൊണ്ടു വന്ന് വിതരണം ചെയ്യുന്ന സമ്മാനങ്ങൾക്കും, വിസ ഒപ്പിച്ചു കടത്തിക്കൊണ്ടു പോകുന്ന അടുപ്പക്കാരുടെ എണ്ണത്തിനും, പൊള്ളയായ ചിരി മാത്രം പ്രതിഫലമായി വാങ്ങി ജീവിതം അവർ സ്വയം എരിച്ചു കളയുന്നു.\nഇത്രയൊക്കെയായിട്ടും പലർക്കും നേഴ്‌സിങ്ങ് എന്നത് പകിട്ടും പത്രാസുമുള്ള ഒരു പണിയേയല്ല. ഒരു പൊങ്ങച്ച വാക്കുകൾക്കും സ്‌കോപ്പില്ലാത്ത ഒരു സഹായപ്പണി മാത്രമായി ആളുകൾ അളവെടുത്ത് വെച്ചിരിക്കുന്ന ഒരു ജോലി മാത്രമാണ് പലർക്കുമത്. പഠിച്ചാൽ ജോലി ഉറപ്പ്, ഒതുക്കമുള്ള പണി, മോശമല്ലാത്ത ശമ്പളം, ഇതൊക്കെ മാത്രമാണ് ഉള്ളതിൽ കൊള്ളാവുന്ന ഗുണങ്ങൾ. ഇഷ്ടമുള്ള വീടു വെയ്ക്കാനും, മോഹിക്കുന്നത് എന്തും വാങ്ങാനും, ആഗ്രഹിക്കുന്നിടത്തേക്കെല്ലാം യാത്രചെയ്യാനുമുള്ള പണം തരുന്ന ഒരു ജോലിമാത്രം. എന്നാലും അവർ രണ്ടാംതരം പരിഗണനമാത്രം ലഭിച്ച് ഒതുക്കപ്പെടുന്നു എന്നതാണ് സത്യം. കൗതുകങ്ങൾക്കുവേണ്ടി, അറിവിനുവേണ്ടി, ആഹ്ലാദത്തിന് വേണ്ടി ഒക്കെ ചെയ്യുന്ന ചെറുതും വലുതുമായ പ്രവർത്തികളൊക്കെ അപഹാസ്യമാണ് എന്ന് തോന്നുന്ന കണ്ണുകളാണ് ചുറ്റും. പണവും ലാഭവും മാത്രം ഏത് ചെയ്തികളുടെയും ആത്യന്തിക ന്യായമായി അംഗീകരിക്കുന്ന ഒരു ലോകത്ത് ഒരു വ്യക്തിയുടെ സ്വകാര്യ ഇഷ്ടങ്ങൾക്ക് ഭ്രാന്തിന്റെ വ്രണചങ്ങല പേറിയ അസംബന്ധങ്ങളാണ് എന്ന വിലയിരുത്തലേ നമുക്ക് ചുറ്റുമുള്ളവർ ചാർത്തിത്തരുകയുള്ളൂ.\nനോവലിൽ കടന്നുവരുന്ന കഥാപാത്രങ്ങൾ ഓരോരുത്തരും, മനുഷ്യ ചരിത്ര നിർമ്മിതിയിലും മാനവ സംസ്‌കാരത്തിന് ആത്മസത്ത പകരുന്നതിലും, വഹിച്ച പങ്ക് സുവ്യക്തമായും എന്നാൽ പരിമിതപ്പെടുത്തിയും എഴുത്തുകാരൻ പറഞ്ഞു പോകുന്നുണ്ട്. അവരിൽ പല നാടുകളിലെ പാതിരിമാരും, ആതുരശുശ്രൂഷകരും, നിറഞ്ഞു കിടക്കുന്നു. എന്നാൽ കടുത്ത മതാത്മകതയുടെ സുവിശേഷകാരനായി ഒരിക്കലും ബെന്യാമിൻ മാറുന്നില്ല. ക്രിസ്തീയതയുടെ ആന്തര സത്ത, അനുകമ്പയും അശരണരെ സഹായിക്കാനുള്ള സന്മനസ്സുമാണെന്നുള്ള സത്യത്തെയാണ് അദ്ദേഹം ഉയർത്തിക്കാട്ടുന്നത്. പള്ളിയും ആതുരാലയങ്ങളും, പണ്ട് പണം കവരുന്ന ഇടങ്ങളല്ലായിരുന്നു. അത് കഷ്ടപ്പെടുന്നവന്റെയും ദാരിദ്ര്യം പേറി രോഗത്തിനടിപ്പെടുന്നവരുടെയും കൂടെയായിരുന്ന ഒരു പഴയ കാലത്തിന്റെ പുണ്യചരിത്രമാണ് തെളിമയോടെ കാട്ടിത്തരുന്നത്.\nഅധികാരം ഉറപ്പിക്കുന്ന യുദ്ധഭൂമികൾ\nമനുഷ്യരാശി, ചരിത്രാതീതകാലം തൊട്ടേ നേരിട്ടു കൊണ്ടിരിക്കുന്ന രണ്ടു കൊടിയ ദുരിതങ്ങളുടെ വർണ്ണനകളാണ് ഈ നോവലിന്റെ മറ്റൊരു പരിശ്ചേദം. യുദ്ധവും രോഗവും ഗോത്ര സംസ്‌കൃതി തൊട്ടിങ്ങോട്ടുള്ള കാലങ്ങളിൽ, സർവ്വ സാധാരണമാണ്. യുദ്ധത്തിന്റെയും രോഗത്തിന്റെയും കെടുതികളെ വ്യാഖ്യാനിക്കുന്ന അനവധി അവസരങ്ങൾ ഈ നോവലിലുണ്ട്. ‘മതിലിന്റെ പുറത്ത് വെകിളി പിടിച്ച ഒരു വെട്ടുപോത്തിനെപ്പോലെ യുദ്ധം വന്നെത്തി നോക്കുന്നു’ എന്നാണ് ജോണി\nന് മറിയാമ്മ ബോർണിയോയിൽ നിന്നെഴുതിയ കത്തിലുള്ളത്. യുദ്ധമുഖത്ത് നില്ക്കുന്ന ഭടന്മാരുടെ കർത്തവ്യത്തെക്കുറിച്ച് മറിയാമ്മ എത്ര നിസ്സംഗമായാണ് പറയുന്നത്. മറ്റേതു ജോലിപോലെയും നിസ്സംഗമായാണ് യുദ്ധമുഖത്ത് ഒരു പടയാളിയും ജോലി ചെയ്യുന്നത്. പോരാളി പോരാടുന്നത് അവനുവേണ്ടിയല്ല. അവൻ അധികാരത്തിന്റെ കടുത്ത ആജ്ഞകളെ ശിരസ്സാവഹിച്ച് ജോലി ചെയ്യുന്ന ഒരാൾ മാത്രമാണ്. ‘സ്വന്തം മാതാപിതാക്കളുടെ, ഭാര്യയുടെ, കുഞ്ഞുങ്ങളുടെ, പട്ടിണി മാറ്റുന്നതിനും അവരെ പലായനത്തിൽ നിന്നും രക്ഷിക്കുന്നതിനും വേണ്ടി മാത്രമുള്ള ജോലി’.\nമദിരാശിയിൽ നിന്ന് സിങ്കപ്പൂരിലേക്ക് കപ്പലുകയറാൻ നൂറു രൂപാ കൈമുതലാകാഞ്ഞ കാലത്ത്, അത് സ്വരുപിക്കാൻ ജോണച്ചായൻ കെഞ്ചിയതും അലഞ്ഞതും, ആത്മവിശ്വാസം അല്പംപോലും ചോരാതെ തന്നെയായിരുന്നു. യുദ്ധത്തെ ഒഴിവാക്കി കിട്ടണേ എന്ന ഒരു പ്രാർത്ഥനമറിയാമ്മയുടെയും കുഞ്ഞച്ചായന്റെയും കുറിപ്പുകളിൽ കലർന്നിരിക്കുന്നത് ഒരു യാദൃശ്ചികതയല്ല. സമാധാനത്തോടെ ജീവിക്കാൻ സാധിക്കാതെ വരുന്നതിന്റെ ആ ഉൾഭയവും യുദ്ധത്തോടുള്ള വെറുപ്പും ‘അയലോക്കകാരനെസ്‌നേഹിക്കാൻ’ പറഞ്ഞ യേശുവിന്റെ രണ്ട് കുഞ്ഞാടുകളുടെ ഉയർന്ന മാനവികബോധത്തിന്റെ സൂചനയാണ്.\nമനുഷ്യന്റെ പുരോഗതിയുടെ ഓരോ ഘട്ടത്തിലും അധികാരത്തിന്റെ അധിക മർദ്ദം അമർത്തി അത് സമുദായത്തിന്റെ അതിശാന്തത കെടുത്തിക്കളഞ്ഞിട്ടേയുള്ളൂ. അവിടൊക്കെ വിജയവും പരാജയവും പ്രവചനാതീതമായ അനിശ്ചിതത്വം പകർന്നു ജനതയെ രണ്ടാക്കി മാറ്റിയിരുന്നു. രോഗം പോലെ തന്നെ യുദ്ധവും അന്നുമിന്നും ഏതു രീതിയിൽ ഏതു ദേശത്തേക്ക് പടരുമെന്ന് ആർക്കും പ്രവചിക്കുവാനാകുകയില്ല. രോഗികളെ, ജീവിതത്തിലേക്ക് തിരിച്ചു കൊണ്ടുവരാൻ പ്രാപ്തരാക്കുന്നത് ആതുര ശുശ്രൂഷകരാണ്. മഹാമാരികളുടെ തീക്ഷ്ണ വിത്തുകളാകട്ടെ ഒരാളിൽ നിന്ന് മറ്റൊരാളിലേക്കെന്നമാതിരി പകർന്ന് അജയ്യമായി മുന്നേറുമ്പോൾ അടി പതറി വീഴുന്നത് ആരോഗ്യ പരിപാലനരംഗത്തെ ചട്ടക്കൂട് മൊത്തവുമാണ്. രോഗാണുവിന് സാധാരണക്കാരനെന്നോ, ഭിഷഗ്വരനെന്നോ, നേഴ്‌സെന്നോ, അധികാരിയെന്നോ ഉള്ള വേർതിരിവു ഇല്ല. പോർമുഖത്തെ പടയാളി പലപ്പോഴും യുദ്ധം അവസാനിപ്പിക്കുന്നത് മരണത്തോടെയാണെന്നതുപോലെ, രോഗി മരണവാതിൽ തുറന്നകത്തേക്ക് കാലെടുത്തു കടന്നധികകാലം കഴിയും മുൻപു തന്നെ രോഗിയ്‌ക്കൊപ്പം നിന്ന് പരിചരിച്ചവരും അതേ വഴിയിലൂടെ അന്ത്യം വരിക്കുന്നു എന്നതാണ് പലപ്പോഴും സംഭവിക്കുന്നത്.\nരോഗാണുവിന് വളർന്നു കയറി പിടിമുറുക്കി സത്തയൂറ്റിക്കളയാനൊരു ശരീരമാണാവശ്യം. കാലം തെറ്റി വരുന്ന അതിഥിയ്ക്ക് വാതിൽ തുറന്നു കൊടുക്കാനേ, ശാസ്ത്ര നൈപുണ്യം വളർച്ച നേടിയെന്നഹങ്കരിക്കുന്ന, ഈ നൂറ്റാണ്ടിലും മനുഷ്യന് കഴിയുന്നുള്ളൂ. ഭൂഖണ്ഡങ്ങൾ താണ്ടിയെത്തുന്ന രോഗാണുക്കളെ തടയാനും ഒടുക്കാനും ഒരു പ്രതിരോധ സന്നാഹത്തിനുമാകുന്നില്ല എന്ന പരിമിതി, ശാസ്ത്ര വളർച്ച ഇന്നും ബാലദിശയിലാണെന്നും പല നേട്ടങ്ങളും പൊള്ളയാണെന്നും, മനുഷ്യൻ മറ്റു ജീവിവർഗ്ഗങ്ങളെക്കാൾ അത്ര കേമനല്ലയെന്നും വിളിച്ചു പറയുന്നു. ഒരു പരിധി വരെ നാമറിയാതെ നമുക്ക് തടയിടാൻ കഴിയാത്തതുകൊണ്ട് കടന്നു വരുന്ന ശാരീരിക അവശതയാണ് രോഗം. എന്നാൽ യുദ്ധമോ? ഒരു സംസ്‌കൃതിയെത്തന്നെ മുച്ഛൂടും നശിപ്പിച്ച് വിജയിച്ചെന്നു വീമ്പിളക്കുമ്പോഴും, പിന്നാമ്പുറത്ത് അനേക മരണങ്ങൾ, അടർന്നുപോയ ബന്ധങ്ങൾ, അതിലൊക്കെയുപരി അതവശേഷിപ്പിക്കുന്ന കൊടിയ ദാരിദ്ര്യത്തിന്റെയും വറുതിയുടെ ദുരിതങ്ങൾ എത്ര ഭീകരമായ ഓർമ്മകളാണവശേഷിപ്പിക്കുക? ആതുരാലയങ്ങൾ രോഗികളെക്കൊണ്ട് നിറയുന്ന അവസരം യുദ്ധനാളുകളിലാണ്. മഹാമാരിപോലെ തന്നെ മാരകമാണ് ആ അവസ്ഥയും. യുദ്ധ മുഖ\nത്തു മാത്രമേ ശത്രുവെന്നും മിത്രമെന്നും ഉള്ള വ്യത്യാസം ഉള്ളൂ. യുദ്ധക്കെടുതിയും മരണവും ശത്രുവിനും മിത്രത്തിനും ഒരുപോലെ തന്നെയാണ് ദുരിതങ്ങൾ വിതയ്ക്കുന്നത്. രോഗവും മരണവും മാത്രമാണ് ആതുരശുശ്രൂഷകർക്ക് എതിരാളികൾ. ജീവിതത്തിന്റെ വശത്തുനിന്ന് മരണത്തെ അകത്തുന്ന ദൈവദൂതന്മാരാണവർ.\nകഥയവസാനിക്കുന്നതാകട്ടെ 2020ലെ കോവിഡ് വ്യാപനത്തിന്റെ ഭീഷണിയിൽപ്പെട്ട് തകരുന്ന ലോക ജനതയുടെ നിസ്സഹായത വെളിവായ ആദ്യ നാളുകളിലുമാണ്. കോവിഡും ഇറ്റലിയും എല്ലാം ഈ നോവലിന്റെ കഥാതന്തുവിൽ ഇഴുകിച്ചേർന്ന് എഴുത്തിന് ഒരു സത്യചിന്താധാരയുണ്ടാക്കാൻ കഴിയുന്നുണ്ട്. താൻ പണ്ടു ജോലി ചെയ്തിരുന്ന ബഹറൈനിലെ ആസ്പത്രിയിൽ കോവിഡു വന്നു രോഗികൾ പെരുകിയെന്നറിഞ്ഞപ്പോൾ, മനുവിന്റെ മമ്മി നാട്ടിലേക്ക് മടങ്ങി വന്നതിന്റെ\nഖേദം പ്രകടിപ്പിക്കുന്നുണ്ട്. ‘ഒരു നേഴ്‌സിന്റെ മനസ്സു നിനക്കൊരിക്കലും മനസ്സിലാവില്ലെടാ. മഹാമാരികളുടെ കാലത്ത് ജോലിചെയ്യാത്ത നേഴ്‌സു, യുദ്ധങ്ങളില്ലാത്ത കാലത്ത് ജോലി ചെയ്യുന്ന പട്ടാളക്കാരെപ്പോലെയാണ്’. മഹാമാരിയുടെയും രോഗത്തിന്റെയും കടന്നാക്രമണത്തെ പരിചകൊണ്ട് തടുത്തു നിർത്തി തോൽപ്പിക്കുന്ന ആരോഗ്യ പ്രവർത്തകരും, അധിനിവേശത്തെ തോൽപ്പിക്കാൻ എതിരാളികളെ കൊല്ലുന്ന പട്ടാളക്കാരും ഇവിടെ സമന്മാരായി മാറുന്നു. പതിറ്റാണ്ടുകൾക്കു മുൻപു\nഒരു പടയാളിയെപ്പോലെ രോഗദുരിതങ്ങളുടെ പോർമുഖത്തു നിന്ന് പടനയിച്ച മറിയാമ്മയുടെയും വർത്തമാനകാലത്തും അത്തരം ഒരു ധീരതയുടെയും അർപ്പണത്തിന്റെയും അടയാളമുദ്രയായി മാറുന്ന മരിയയുടെയും ജീവിത കഥയാണ് ‘നിശബ്ദ സഞ്ചാരങ്ങളെ’ നൊമ്പരമുള്ള ഒരോർമ്മയാക്കി മാറ്റുന്നത്.\nഇരുപത്തി ഒന്നാം നൂറ്റാണ്ടിലെ മലയാള നോവലിൽ കടന്നു വരുന്ന സാഹിത്യഭാവനകളിൽ സാങ്കേതിക വിദ്യയുടെ അനുഭവ പരിസരം പ്രധാനമായി മാറുന്നതായി നമുക്ക് കാണാം. സാഹിത്യഭാവനകളിൽ, സാങ്കേതികജ്ഞാനത്തിന്റെ ഇടപെടൽ, നോവൽ ശില്പത്തിന്റെ ഘടനാശക്തിയായി മാറുന്നുണ്ട്. ആഖ്യാനരൂപങ്ങളുടെ അലകും പിടിയും അപ്പാടെ മാറ്റാൻ ഉതകുന്ന ഒരു സൈബർ ശൈലി, നോവലിന്റെ രചനാ ശില്പത്തിൽ നിന്ന് അടർത്തി മാറ്റാനാവാത്ത വണ്ണം ഉൾച്ചേർന്നിരിക്കുന്നുണ്ട്. ഈ നോവൽ അതുകൊണ്ടു സമൃദ്ധമായ വൈജ്ഞാനിക സമ്പന്നത കൊണ്ട് വായനക്കാരന്റെ തൃഷ്ണയെക്കൂടി തൃപ്തിപ്പെടുത്തുന്നു.\nനവമാധ്യമങ്ങളുടെ കടന്നുകയറ്റത്തിലൂടെ എല്ലാവരും അവരുടെ വർത്തമാനകാല പരിസരത്തിലെ കഥകൾ പരസ്യമായി പങ്കുവെയ്ക്കുന്നത് പരക്കെയുള്ള ഏർപ്പാടാണ്. അതുകൊണ്ടു തന്നെ, കേരളത്തിനകത്തുള്ള വീട്ടകങ്ങളിലെ സാധാരണ വർത്തമാനങ്ങളിലൂടെ മാത്രം വികസിക്കുന്ന ഒരു കഥ പറച്ചിലിന് വായനക്കാരെ കിട്ടാനുള്ള സാധ്യത കുറഞ്ഞു വരുന്നു. ഈ തിരിച്ചറിവായിരിക്കും 21-ാം നൂറ്റാണ്ടിലെ പ്രധാനനോവലിസ്റ്റുകളിൽ പലരും, കഥയെ, ദേശ കാലപരിധികൾക്ക\nപ്പുറത്തേക്ക് പടർത്തിവിടാനായി ശ്രമിക്കുന്നത്. അപരിചിത വ്യക്തി ദേശനാമങ്ങൾ, സംസ്‌കാരങ്ങൾ, ഇടപെടലുകൾ, ദു:ഖങ്ങൾ എന്നിവയ്ക്ക് ഒരു സാർവ്വദേശിയ ഏകാന്തതയ്‌ക്കൊപ്പം തന്നെ വ്യക്തമായ ഭിന്ന നിറങ്ങളും ഉണ്ട്. അതുകൊണ്ടു തന്നെ ഈ നോവലെഴുത്തിനു മേൽപ്പറഞ്ഞതിനുമൊക്കെ അപ്പുറത്തേുക്കുള്ള ആഴമേറിയ ഗവേഷണത്തിന്റെ അദ്ധ്വാനമുണ്ട് എന്നത് വാക്കുകളിലെ വിയർപ്പു ഗന്ധം വിളിച്ചോതുന്നുണ്ട്. എഴുതിയ ഓരോ വരിയും തലയെടുപ്പോടെ എഴുന്നു നില്കുന്നത്, കഷ്ടപ്പെട്ട് ശേഖരിച്ച നിരവധി അടിക്കല്ലുകൾക്കു മേലെയായതു കൊണ്ടാണ്.\nഭാവനയുടെ ലോകത്തു നിന്നു എഴുത്തുകാരൻ ചരിത്രത്തിന്റെ യാഥാർത്ഥ്യങ്ങളിലേക്ക് കാലെടുത്തു വെയ്ക്കുമ്പോൾ യുക്തിയുടെയും സത്യത്തിന്റെയും കരുത്തു വാക്കുകളിലുണ്ടാവണമെന്ന് നോവലിസ്റ്റിന് വാശിയുണ്ട്. ചരിത്ര ബോധത്തെക്കുറിച്ചുള്ള ആഴമേറിയ അറിവും മേമ്പൊടിക്ക് വിതറുക എന്നത് എഴുത്തിന്റെ ഒരു കൗശലമാണ്. ഒരു മൗസ് ക്ലിക്കിൽ വന്ന് മലർന്നു വീഴുന്ന ചരിത്രത്തിന്റെ ഇരുട്ടുകളിലെ ഒളിഞ്ഞു കിടക്കുന്ന ചില ഭൂദേശങ്ങളിലോട്ട് വിളക്കുമര വെളിച്ചം\nപായിക്കുമ്പോൾ അലസ വായനക്കാരന്റെ ആദരം എഴുത്തുകാരനിലോട്ട് പൂക്കുട മറിച്ചിടും പോലെ സമൃദ്ധമാകുമെന്ന് പുതിയ എല്ലാ എഴുത്തുകാർക്കും അറിയാം. ഗൂഗിൾ എന്നത് ഏഴു സമുദ്രവും അളന്നു തീർക്കാത്ത അറിവിന്റെ കടലാഴമാണ്. അതിൽ നിന്ന് കൊരുത്തെടുക്കുന്ന മീനുകളും, പെറുക്കി കൂട്ടുന്ന പവിഴപ്പുറ്റുകളും, കോരിയെടുക്കുന്ന ഉപ്പുവെള്ളവും സമയവും സ്ഥലവും മാറുന്നതിനനുസരിച്ച് വ്യതിരിക്തതയുണ്ടാകും. അത്തരം ചരിത്രാവശിഷ്ടങ്ങളിൽ മൗലികമായ ഭാവനകൂടി വിളക്കിച്ചേർക്കുന്ന സർഗ്ഗാത്മകത, എഴുത്തുകാരൻ ഇന്ന് സ്ഥിരം എടുത്തുപയോഗിക്കുന്ന രീതി കൂടിയാണ്.\nപുതഞ്ഞുപോയ ചിലത് ചികഞ്ഞെടുത്ത് അടുക്കോടുകൂടി കാലഗണനവെച്ചു അദ്ദേഹം അവതരിപ്പിക്കുന്നു. ജീവിച്ചിരുന്ന മഹാന്മാർ നടത്തിയ വഴി സഞ്ചാരങ്ങളും പരിഷ്‌ക്കാരങ്ങളും സംഭാവനകളും അടുക്കി വെച്ച് പുതുക്കിയെടുക്കുന്ന എടുപ്പും മേലാപ്പുമാണ് ചരിത്ര നിർമ്മിതിയുടെ കാതൽ. അറിഞ്ഞും പറഞ്ഞും കേൾക്കാത്തതിനെമനസ്സിലാക്കാൻ അല്പം പ്രയാസം വായനക്കാരന് കാണും. അത്തരമൊന്ന് നവ്യമായ ഒരു കാര്യജ്ഞാനമായിരിക്കും വായിക്കുന്നയാൾക്ക് പകർന്നു\nനല്കുക. മനുഷ്യചരിത്രത്തെ തെട്ടറിഞ്ഞ ഭൂതകാലം വായനക്കാരിൽ അനുഭവിപ്പിക്കാൻ ഡയറിക്കുറിപ്പുകളിലെയും കത്തുകളിലെയും വിവരങ്ങൾ എഴുത്തുകാരൻ സമൃദ്ധമായുപയോഗിക്കുന്നുണ്ടല്ലോ. ‘നല്ലഭൂമി’ എന്ന നോവലിനെക്കുറിച്ച,് പി\nന്നെ ‘ഹിറ്റ്‌ലറിനെ’ ആരാധ്യനായി ടൈംമാഗസിൻ തിരഞ്ഞെടുത്തതിനെക്കുറിച്ചുമെല്ലാം എഴുതി വെയ്ക്കുന്നുമുണ്ട്.\nഈ നോവൽ പൂർത്തീകരിക്കുന്ന അടച്ചിരുപ്പ് കാലം മനുഷ്യകുലത്തിന് മുൻപും പരിചിതമായിരുന്നുവെന്ന് സൂചിപ്പിക്കുന്ന പരാമർശങ്ങളും അതിലുൾപ്പെടുത്തിയിട്ടുണ്ട്.\nചരിത്രത്തിൽ നിന്നടർന്നുപോയ കല്ലുകൾ പെറുക്കിയെടുത്താണ് ബെന്യാമിൻ പുതിയ മിന്നാരങ്ങൾ പടുത്തുയർത്തുന്നത്. ടാൻസാനിയായിൽ പോയ മനുവും കരുതലോടെ ശേഖരിക്കുന്നത് ടാൻസാനിയായുടെ പൂർവ്വ ചരിത്രം മാത്രമല്ല. പ്രൗഡി പേറിയ ചില ടാൻസാനിയൻ ചക്രവർത്തിമാരും കേരള ക്രിസ്തീയ സമൂഹവും തമ്മിലുള്ള അടുപ്പത്തെക്കുറിച്ചും കൂടിയാണ്. പതിറ്റാണ്ടുകൾക്ക് മുൻപേ തന്നെ വെളിച്ചം അറച്ചു നിൽക്കുന്ന ഇരുണ്ട ഭൂഖണ്ഡത്തിലെ പല ദേശങ്ങളിലേക്കും മലയാളികൾ കടന്നുചെല്ലുകയും ആ നാട്ടുകാരുടെ ആദരവ് പിടിച്ചു പറ്റുകയും ചെയ്തിട്ടുണ്ട് എന്ന ചരിത്ര വസ്തുത നമുക്കാകെ അഭിമാനകരമാണ്.\nഇരുത്തം വന്ന ഒരു യാത്രാ വിവരണമെഴുത്തിന്റെ നിയതമായ നൈതിക ഭാഷ നോവൽ ഘടനയെ ചിലപ്പോഴൊക്കെ വന്ന് പിച്ചി നോവിക്കുന്നുമുണ്ട്. എന്നിരുന്നാലും മനുഷ്യ ഗോത്ര ചരിത്രത്തിന്റെ തലമുറപ്പടികൾ ചവിട്ടി ഭൂതകാലത്തിന്റെ ഇരുട്ടിലേക്ക് കൈവെട്ടം തെളിക്കുന്ന ഭാഷയുടെ സാമർത്ഥ്യമാണ് ആ നുള്ളി നോവലിനെമറികടക്കാൻ നോവലിസ്റ്റ് തേക്കുന്ന മറു മരുന്ന്. ഒരു ചലനചിത്രം പോലെ വന്നു മറയുന്ന സ്ഥലനാമങ്ങളും, ആശുപത്രി പരിസരങ്ങളും, ചരിത്ര സന്ദർഭങ്ങളും, യാത്രാവഴികളും, അധികാര പദത്തിലിരുന്ന അതിപ്രശസ്തരല്ലാത്ത വ്യക്തി വിശേഷങ്ങളുമെല്ലാം അരനേരം കൊണ്ടു തന്നെ വായനക്കാരനും തുറന്നുവെച്ചിരിക്കുന്ന കംപ്യൂട്ടറോ മൊബൈലോ വഴി കണ്ടെത്താനും എഴുത്തു വഴിയുടെ നിതാന്ത നൈതികത അപ്പപ്പോൾ പരിശോധിക്കാനും കഴിയുന്നു. ഇവിടെ നോവലാസ്വാദനത്തിനുവേണ്ടി വായനക്കാരനും സൈബർ സഹായം സ്വീകരിക്കുന്നുവെന്ന് സാരം. വായനക്കാരന്റെ ഈ നിതാന്ത ജാഗ്രത ഇന്നത്തെ എഴുത്തുകാരന്റെ ഉത്തരവാദിത്തം വർദ്ധിപ്പിക്കുന്നു. വാക്കുകൾ കൊണ്ടു കടഞ്ഞിട്ടിരിക്കുന്ന രൂപ ശില്പങ്ങൾക്ക് മിഴിവേറാൻ വായനക്കാരന്റെ മിഴികൾ തന്നെ വസ്തുതകളെ വിലയിരുത്തുന്ന തരത്തിലേക്ക് പുതിയ വായനനീങ്ങുന്നു. തികച്ചും, അറിയപ്പെടാതെ അതുവരെ കിടന്ന ഇരുണ്ട ഭൂഖണ്ഡങ്ങൾക്ക് മേൽ തെളിഞ്ഞ അരുണനെപ്പോലെ എഴുത്തുകാരനെ വായനക്കാരൻ തിരിച്ചറിയുകയും ചെയ്യുന്നു.\nഎഴുത്തിന്റെ മാന്ത്രികത കൈമുതലായ ബെന്യാമിൻ ഈ നോവൽ രചനയുടെ കഠോരവേളകളിൽ വിവരങ്ങൾ വിവരണങ്ങളാക്കാൻ ചിക്കുപായിൽ കോഴിയെന്ന പോലെ സൈബറിടങ്ങളിൽ വിരൽ പരതി എത്രയോ നടന്നിട്ടുണ്ടാകും? ‘കുഴിച്ചു മൂടപ്പെട്ട ചരിത്രത്തെ പ്രകോപനപരമായി ഭാവനചെയ്തു കൊണ്ടുള്ള കഥാസൃഷ്ടികൾ വരാൻ പോകുന്ന നൂറ്റാണ്ടിന്റെ തുടക്കത്തിലെങ്കിലും പ്രധാനപ്പെട്ട സാഹിത്യ ശൈലിയായി മാറും. സിവി ചരിത്രത്തെ കണ്ടതുപോലെയല്ല അടുത്ത നൂറ്റാണ്ടിലെ നോവലിസ്റ്റ്. ചരിത്രത്തെ കാണാൻ പോകുന്നത്’ എന്ന കെ പി അപ്പന്റെ ഉൾക്കാഴ്ച, പൂർണ്ണമായും ശരിവെക്കുകയാണ് ഈ നോവൽ. ‘കഥയുടെ ഭാവിയിൽ ഖനനം ചെയ്യുമ്പോൾ’ എന്ന അദ്ദേഹത്തിന്റെ തന്നെ മറ്റൊരു ലേഖനത്തിൽ ‘കഥാകാരൻ ചരിത്രത്തെ അതിന്റെ ശവക്കുഴിയിൽ നിന്ന് പുറത്തെടുത്ത് പ്രകോപനപരമായ വീക്ഷണത്തിലൂടെ പുനരാഖ്യാനം ചെയ്യും’ എന്ന വാചകം വാച്യാർത്ഥത്തിൽ പോലും യാഥാർത്ഥ്യമാക്കുന്ന ഒരു ഉദ്യമമാണ് ‘നിശബ്ദ സഞ്ചാര’ങ്ങൾ എന്ന കൃതി.\nകഥയുടെ ആഖ്യാനം മുഴുവൻ വർത്തമാനകാലത്തിന്റെ ഒരു ചെറിയ ഇടവേളയിലാണൊതുക്കിയതെന്ന് സാങ്കേതികമായി പറയാം. കാരണം കോവിഡു മഹാമാരി പൊട്ടിപ്പുറപ്പെടുന്നതിന് ഏതാനും മാസങ്ങൾക്ക് മുൻപുള്ള ആശുപത്രി വാസത്തിനിടയ്ക്ക് തനിക്ക് ലഭിച്ച പരിചരണമാണ് മനു എന്ന കഥാപാത്രത്തിന്റെ ചില തിരിച്ചറിവുകളായി കഥ പറച്ചിലിന്റെ ജോലി. എന്നാൽ കാലത്തിന്റെ അതിരുകൾ തിരിക്കാനുള്ള നാട്ടക്കല്ലുകൾ ഒന്നും തന്നെ നോവലിൽ കാണുന്നുമില്ല. അത് ഭൂതകാലത്തേക്ക് ഇടയ്ക്കിടയ്ക്ക് ഇറങ്ങിയും കയറിയും പോയാണ് വികസിക്കുന്നത്. വായനക്കാരനെഒരു യാത്രക്കാരനും കൂടിയാക്കുകയാണ് ഇവിടെ. പിന്നാക്കം പോക്കിലോരോന്നിലും അനവധി അനർഘ നിമിഷങ്ങളുടെ തിളക്കം പേറിയ സംഭവങ്ങളാണ് അവൻ പരിചയപ്പെടുന്നത്. വായക്കാരന് അധികം പരിചയമില്ലാത്ത കാലവും ദേശവുമാണ് അത്തര\nത്തിൽ അനാവരണം ചെയ്യപ്പെടുന്നതു. അനുഭവങ്ങളുടെ തിക്കിഞ്ഞെരുക്കത്തിൽ, പല കാലങ്ങളുടെ, പല ദേശങ്ങളുടെ, പല വ്യക്തികളുടെ, ഉള്ളു നോവിക്കുന്ന പല അനുഭവങ്ങളാണ് ഈ നോവൽ നമുക്ക് പകർന്നു നല്കുന്നത്. ആ ഭാഷാ സരണിയെ ഹൃദയപൂർവ്വം ഉൾച്ചേർക്കാൻ വായനക്കാർക്കാകുകയും ചെയ്യുന്നു.\nനോവലുടനീളം ഓരോ കഥാപാത്രവും ഒന്നിന് പിറകേ ഒന്നായിട്ടാണ് കടന്നുവരുന്നത്. തുടക്കം തൊട്ടു തന്നെ പ്രധാനപ്പെട്ട ചിലരെ അരണ്ട വെളിച്ചത്തിൽ കൊണ്ടു വന്നു നിറുത്തുന്നു അവരെ ജീവിതത്തിന്റെ കടും ചായങ്ങൾ വാരിപ്പൂശിപെട്ടെന്ന് രംഗത്തേക്ക് വിടുന്നില്ല. അവരെക്കുറിച്ചു കൂടുതൽ അറിഞ്ഞിരുന്നെങ്കിൽ എന്ന ആഗ്രഹത്തിന്റെ കാഞ്ചിവലിക്കുകയാണ് നോവലിസ്റ്റ് ചെയ്യുന്നത്. എന്നാൽ ഒരുതരത്തിലുള്ള ഊഹങ്ങൾക്കും സാധ്യമായ നിരത്തിലൂടെയല്ല കഥയുടെ ഓരോ കവലയിലും യാത്ര മുന്നോട്ടു പോകുന്നതു താനും. കൊല ചെയ്തവനാര് എന്ന ചോദ്യത്തിന്റെ അറ്റത്ത് കൊളുത്തി വായനക്കാരെ കെട്ടിവലിക്കുന്ന കുറ്റാന്വേഷണ കഥയുടെ വഴിയിലൂടെയല്ലാതെ തന്നെ ഈ കഥാപാത്രത്തിനറെ പിന്നാമ്പുറമെന്ത് എന്ന് അറിയാനുള്ള ഒരു പിന്നോട്ട് പായലാണ് ഈ നോവലിന്റെ ഘടനയിലെ രാസക്കൂട്ട്.\nഒന്നിൽ നിന്ന് മറ്റൊന്നിലേക്ക് തൊടുവിച്ചു കഥാകാരൻ നടത്തിയ യാത്രയാണ് ആദ്യന്തം ഈ നോവൽ. അന്വേഷിക്കുന്നത് ഏതോ അത് അടുത്തു തന്നെ ഉണ്ട് എന്ന് തോന്നൽ ഉളവാക്കുക; അടുത്തെത്തുമ്പോൾ അത് പൊള്ളയായിരുന്നു എന്ന് മനസ്സിലാക്കുക; നിരാശയിൽ നിന്നും വീണ്ടും പിടിച്ചു കയറാൻ ഒരു തുരുമ്പു നീട്ടീകൊടുക്കുക, ഇത്തരത്തിലുള്ള ഒരു ഘടനയിലൂടെയാണ് നോവൽ മുന്നോട്ടു പോകുന്നത്. പരത്തി പറയാൻ ഒരുപാട് ഉണ്ടായിട്ടും ചെറിയ പറച്ചിലുകളുടെ ഒതുക്കം കൊണ്ട് പല ഭാഗങ്ങളും അതിസാധാരണത്വത്തിന്റെ നിലയിൽ തന്നെ നിൽക്കുന്നുണ്ടുതാനും. ഇടയ്ക്കിടയ്ക്ക് നോവൽ എത്തി നില്ക്കുന്ന കഥാസന്ദർഭം വരെയുള്ളത് അലസ വായനക്കാരന്റെ മനസ്സിലേക്ക് ഒരു ചുരുക്ക ഖണ്ഡികയിലൊതുക്കിപ്പറയുന്നതും ബെന്യാമിന്റെ മറ്റൊരു വിരുതാണ്. വായനക്കാരൻ അക്ഷരങ്ങളിൽ നിന്ന് വിടുതൽ നേടി കടലാസടുക്കിൽ നിന്ന് പുറത്ത് പോകുന്നില്ല എന്നതിന്റെ വിജയമാണല്ലോ 150-ാം പതിപ്പുകഴിഞ്ഞു നില്ക്കുന്ന ആടുജീവിതാഖ്യാതാവിന്റെ എഴുത്തിന്റെ മെച്ചം.\nആടുജീവിതത്തിൽ പരീക്ഷിച്ചു വിജയിച്ച ഒരു പ്രമാണ സൂത്രം അതിവിദഗ്ദ്ധമായി ബെന്യാമിൻ\n‘നിശബ്ദ സഞ്ചാരങ്ങളി’ലും സങ്കേതികമായി സന്നിവേശിപ്പിക്കുന്നു. വ്യക്തികൾ, ജീവിതവുമായി നടത്തിയ നേർയുദ്ധത്തിന്റെ മരുച്ചൂട് വായനക്കാർക്ക് പകർന്നു കൊടുക്കുന്നു. ആ ദുരിതനോവിന്റെ ആത്മാംശങ്ങൾ വായനക്കാരന്റെ ഹൃത്ഭിത്തികളിൽ കോറി ചോര കിനിയുന്നു. ജീവിതമെന്നത് വെറുതേ ജീവിച്ചു തീർക്കലോ ആർമ്മാദിച്ചൊടുങ്ങലോ അല്ല എന്നും അന്യന്റെ ജീവിതത്തെ അടുത്തറിയാനുള്ള മഹത്തായ അവസരമാണ് എന്നും ഉള്ള തിരിച്ചറിവ് പ്രധാനമാണ്. മുൻതലമുറയുടെ വിശുദ്ധിയേറിയ ഭൂതകാലത്തിന്റെ അനുഭവ സമൃദ്ധിയെ, വളമാക്കി മാറ്റി വർത്തമാനകാലത്തെ ഹരിതാഭമായി മാറ്റുകയാണ് മനുഷ്യൻ ചെയ്യേണ്ടത് എന്ന ആദർശ സൂക്തമാണ് നോവലിന്റേത്. കൈവിട്ടുപോയി എന്ന് കരുതുന്ന ജീവിതങ്ങളെ കരളുറപ്പോടെ കൈപിടിച്ചുയർത്തുന്ന മാസ്മരികാനുഭവങ്ങളാണ് ഏതൊരു നേഴ്‌സിന്റെയും ജീവിതത്തെ വ്യത്യസ്തമാക്കുന്നത്. രോഗം ഭേദമാക്കുന്നതിൽ അവരുടെ പങ്ക് വലുതാണ്. അത്, രോഗിയോടു പറയുന്ന ഒരു കളിവാക്കാകാം. വാർഡിലൂടെ, മുറിവരാന്തയിലൂടെ, കടന്നുപോകുമ്പോൾ കിടക്കനോക്കി കാട്ടുന്ന ഒരു ചെറുചിരി ആകാം; നമ്മുടെ ആകുലതകൾ കേൾക്കാനായി ചരിച്ചു വെക്കുന്ന ഒരു കാതായിരിക്കും; മേലനങ്ങാതെ വേദനപൂണ്ട് കിടക്കുമ്പോൾ ദേഹം തുടച്ചെടുക്കുന്ന സ്‌നേഹസാമീപ്യത്തിന്റെ ഈർപ്പമായിരിക്കും; അരുതാത്തത് ചെയ്യുമ്പോൾ കാട്ടുന്ന കാർക്കശ്യം പേറിയ ഒരു താക്കീതായിരുക്കും; രോഗാവസ്ഥയ്ക്ക് മാറ്റം വരുത്താൻ നമ്മെ മാനസികമായി ഉണർത്തുന്ന ഒരു തോൾ തലോടലും ആകാമത്. ഏതുതരത്തിലും രോഗിയെ വീണ്ടെടുക്കാനൊപ്പം നിന്ന് രോഗത്തെ ഒഴിവാക്കാൻ രാപകൽ നേഴ്‌സുമാർ ചാരത്തു നിന്ന് കർമ്മോത്സുകതയോടെ നടത്തുന്ന ഇടപെടലുകൾ ഇതര ജോലികളിൽ നിന്ന് അതിന് ഒരു വ്യത്യാസപ്പൊലിമ പകരുന്നു.\n‘നിശബ്ദ സഞ്ചാര’ങ്ങളിലെ നേഴ്‌സനുഭവങ്ങളിൽ നിന്ന് നമുക്ക് ഉൾക്കൊള്ളാൻ കഴിയുക നേഴ്‌സുമാരുടെ മനസ്സിലെ അപര സ്‌നേഹത്തിന്റെ അപാരമായ മൗലിക പ്രേരണകളാണ്. ദൈവത്തിന്റെ വാതിലിന് തൊട്ടടുത്താണ് അവരുടെ ഇരിപ്പിടങ്ങൾ. ചരിത്രത്തിന്റെയും സംസ്‌കൃതിയുടെയും മഹായാത്രയിൽ നമ്മുടെ കൊച്ചു കേരളത്തിലെ ചുണയുള്ള കുറച്ച് പെൺകുട്ടികൾ നടത്തിയ കാൽവെയ്പുകളുടെ മുദ്രകളാണ് ഈ നോവൽ നിറയെ. മലയാളി ലോകത്തിന് നല്കിയ അമൂല്യമായ സംഭാവനയിൽ കീരീടം പേറി നില്ക്കുന്നത് ആതുരശുശ്രൂഷയുടെ വെള്ളിവെളിച്ചമാണ് എന്ന തുറന്നു പറച്ചിലാണീനോവൽ.


വീണ്ടും ലഹരിമരുന്ന് വേട്ട; ലോഡ്ജിൽ നിന്ന് യുവതിയടക്കം രണ്ട് പേർ പിടിയിൽ – Media Mangalam\nകോഴിക്കോട്: നഗരത്തിൽ വീണ്ടും ലഹരിമരുന്ന് വേട്ട. യുവതിയടക്കം രണ്ട് പേർ പിടിയിൽ. മലാപ്പറമ്പ് സ്വദേശി അക്ഷയ്, കണ്ണൂർ ചെറുകുന്നിലെ ജാസ്മിൻ എന്നിവർ അറസ്റ്റിലായിരിക്കുന്നത്. മെഡിക്കൽ കോളജ് പരിസരത്തെ ലോഡ്ജിൽ നിന്നുമാണ് എംഡിഎംഎ, കഞ്ചാവ് എന്നിവ സഹിതം ഇവരെ പിടികൂടിയത്.\nലഹരിമരുന്നിന് ഉപയോഗിക്കുന്ന സിറിഞ്ച് ഉൾപ്പെടെ കണ്ടെടുത്തു. മെഡിക്കൽ കോളജ് സബ് ഡിവിഷൻ പരിധിയിലെ ലോഡ്ജുകളിൽ അസിസ്റ്റന്റ് കമ്മിഷണർ കെ.സുദർശന്റെ നേതൃത്വത്തിൽ സ്‌ക്വാഡ് ഇന്ന് പുലർച്ചെ നടത്തിയ പരിശോധനയിലാണ് ഇവർ പിടിയിലായത്. മെഡിക്കൽ കോളജ് എസ്‌ഐമാരായ എ.രമേഷ് കുമാർ, വി.വി.ദീപ്തി തുടങ്ങിയവരാണ് പൊലീസ് സംഘത്തിലുണ്ടായിരുന്നത്.\nDrug hunting kozhikode lodge രണ്ട് പേർ പിടിയിൽ ലഹരിമരുന്ന് വേട്ട


വലിയ ദുരന്തങ്ങളില് നിന്ന് വിജയകരമായി കരകയറിയ രാജ്യങ്ങളുടെഅനുഭവം കണക്കിലെടുത്താണ് കേരളത്തില് പ്രളയാനന്തര പുനര്‍നിര്‍മാണം നടത്തുകയെന്ന് മുഖ്യമന്ത്രി; കേരള പുനര്‍നിര്‍മാണ പദ്ധതി ഉപദേശക സമിതി യോഗം ചേര്‍ന്നു – Malanad Online\nSaturday, April 20, 2019 15:55:40\nതിരുവനന്തപുരം: വലിയ ദുരന്തങ്ങളില് നിന്ന് വിജയകരമായി കരകയറിയ രാജ്യങ്ങളുടെഅനുഭവം കണക്കിലെടുത്താണ് കേരളത്തില് പ്രളയാനന്തര പുനര്‍നിര്‍മാണം നടത്തുകയെന്ന് മുഖ്യമന്ത്രി പിണറായി വിജയന് പറഞ്ഞു. ദുരന്തങ്ങളൊഴിവാക്കുന്ന രീതിയില് കാര്യക്ഷമമായ ഭൂവിനിയോഗവും ജലവിഭവസമ്പത്ത് ഫലപ്രദമായി ഉപയോഗിക്കുകയും ചെയ്യുക എന്നത് പ്രധാനമാണെന്ന് മുഖ്യമന്ത്രി ചൂണ്ടിക്കാട്ടി. ഇതിന് വേണ്ടി ആവശ്യമെങ്കില് പുതിയ നിയമനിര്‍മാണം സര്‍ക്കാര് പരിഗണിക്കും. കേരള പുനര്‍നിര്‍മാണ പദ്ധതി ഉപദേശക സമിതിയുടെ ആദ്യ യോഗത്തില് സംസാരിക്കുകയായിരുന്നു മുഖ്യമന്ത്രി.\nമൂന്നു തലത്തില് പദ്ധതികള് നടപ്പാക്കാനാണ് സര്‍ക്കാര് ഉദ്ദേശിക്കുന്നത്. പെട്ടെന്ന് നടപ്പാക്കേണ്ടവ, ഹ്രസ്വകാലം കൊണ്ട് പൂര്‍ത്തിയാക്കേണ്ടവ, ദീര്‍ഘകാല പദ്ധതികള്. പുനര്‍നിര്‍മാണം നടത്തുമ്പോള് കാര്‍ഷിക രംഗത്ത് കൂടുതല് ശ്രദ്ധ ചെലുത്തേണ്ടതുണ്ട്. പ്രളയത്തെ തുടര്‍ന്ന് കൃഷിഭൂമിയിലെ മണ്ണിന്റെ സ്വഭാവം തന്നെ മാറിയിട്ടുണ്ട്. അമ്ലാംശം വളരെ കൂടുതലാണെന്നാണ് റിപ്പോര്‍ട്ടുകള്. ജലസേചന മേഖലയിലെ പ്രശ്‌നങ്ങളും ഇതോടൊപ്പം പരിഗണിക്കണം. സമഗ്രമായ കാഴ്ചപ്പാടോടെ അടിസ്ഥാന സൗകര്യവികസനം നടത്താനാണ് സര്‍ക്കാര് ലക്ഷ്യമിടുന്നത്.\nവീട് നഷ്ടപ്പെട്ടവര്‍ക്ക് പെട്ടെന്ന് തന്നെ വീട് പുനര്‍നിര്‍മിച്ച് നല്‍കേണ്ടതുണ്ട്. വീട് നിര്‍മിക്കാന് പറ്റാത്ത സ്ഥലങ്ങളുണ്ട്. പുതിയ സ്ഥലം കണ്ടെത്തി ആ പ്രശ്‌നം പരിഹരിക്കണം. ഭൂമി വാങ്ങുന്നതിന്6ലക്ഷം രൂപ വരെ സര്‍ക്കാര് സഹായം നല്‍കും. ധാരാളം പേര് ഭൂമി സംഭാവന നല്‍കാന് തയ്യാറായിട്ടുണ്ട്. സ്ഥലം കണ്ടെത്തുമ്പോള് അതുകൂടി പരിഗണിക്കണം.\nയോഗത്തില് പ്രതിപക്ഷ നേതാവ് രമേശ് ചെന്നിത്തല, മന്ത്രിമാരായ ഇ. ചന്ദ്രശേഖരന്, എ.കെ. ശശീന്ദ്രന്, രാമചന്ദ്രന് കടന്നപ്പള്ളി, മാത്യു ടി തോമസ്, മുന് ക്യാബിനറ്റ് സെക്രട്ടറി കെ.എം. ചന്ദ്രശേഖരന്, മുന് പ്രധാനമന്ത്രിയുടെ പ്രിന്‍സിപ്പല് സെക്രട്ടറിയായിരുന്ന ടി.കെ.എ. നായര്, ഡോ. കെ.പി. കണ്ണന്, ആസൂത്രണ ബോര്‍ഡ് വൈസ് ചെയര്‍മാന് ഡോ. വി.കെ രാമചന്ദ്രന്, ബൈജു രവീന്ദ്രന്, ഹഡ്‌കോ മുന് ചെര്‍മാന് വി. സുരേഷ്, ചീഫ് സെക്രട്ടറി ടോം ജോസ്, നിര്‍വഹണ സമിതി ചെയര്‍മാന് ഡോ. കെ.എം. അബ്രഹം, ചീഫ് എക്‌സിക്യൂട്ടീവ് ഡോ. വി. വേണു, മുഖ്യമന്ത്രിയുടെ സെക്രട്ടറി എം. ശിവശങ്കര് എന്നിവര് പങ്കെടുത്തു. സമിതിയില് അംഗങ്ങളായ അല്‍ഫോണ്‍സ് കണ്ണന്താനം വിദേശത്തായതിനാല് പങ്കെടുക്കാന് കഴിയില്ലെന്ന് അറിയിച്ചിരുന്നു. മറ്റൊരു അംഗം ഡോ. മുരളി തുമ്മാരകുടി വീഡിയോ കോണ്‍ഫറന്‍സിലൂടെ ചര്‍ച്ചയില് പങ്കെടുത്തു.\nഏറ്റവും വേഗത്തിലും കാര്യക്ഷമതയിലും പദ്ധതികള് നടപ്പാക്കാനാണ് ഉദ്ദേശിക്കുന്നതെന്ന് പുനര്‍നിര്‍മാണ പദ്ധതിയെക്കുറിച്ച് വിശദീകരിച്ച ഡോ. കെ.എം. അബ്രഹാം പറഞ്ഞു. മുമ്പത്തെക്കാള് മികച്ച നിലയില് എല്ലാം പുനര്‍നിര്‍മിക്കണം. ഭാവികേരളത്തെക്കുറിച്ചുളള സങ്കല്പങ്ങളും ആശയങ്ങളും വിവിധ വിഭാഗം ജനങ്ങളില് നിന്ന് ക്രോഡീകരിക്കുകയും പ്രായോഗികമായ പുതിയ ആശയങ്ങളും പുതിയ സാങ്കേതിക വിദ്യയും പ്രയോജനപ്പെടുത്തും. സര്‍ക്കാര് വകുപ്പുകളുടെ കാര്യക്ഷമതയും ഇതോടൊപ്പം വര്‍ധിപ്പിക്കണം.\nരമേശ് ചെന്നിത്തല: ഇന്തോനേഷ്യ, ജപ്പാന് എന്നീ ഇടക്കിടെ ദുരന്തങ്ങള് ഉണ്ടാകുന്ന രാജ്യങ്ങളുടെ അനുഭവം കണക്കിലെടുക്കണം. നമ്മുടെ സാമൂഹ്യ സാഹചര്യത്തിന് അനുയോജ്യമായിരിക്കണം പുനര്‍നിര്‍മിതി. വീടുകള് പരിസ്ഥിതി സൗഹൃദമായി പുനര്‍നിര്‍മിക്കണം.\nകെ.എം. ചന്ദ്രശേഖര്: ജലവിഭവ മാനേജ്‌മെന്റ് അത്യാവശ്യമാണ്. പ്രവൃത്തികള് സര്‍ക്കാര് വകുപ്പുകളുടെ പതിവ് നടപടിക്രമങ്ങള്‍ക്ക് അതീതമായി ഏറ്റെടുക്കാന് കഴിഞ്ഞില്ലെങ്കില് സമയബന്ധിതമായി പൂര്‍ത്തിയാക്കാന് കഴിയില്ല. മേല്‍നോട്ടത്തിന് സ്വതന്ത്രമായ ഏജന്‍സിയുണ്ടാകണം. ധനസമാഹരണത്തിന് മസാല ബോണ്ട് ഇറക്കുന്നത് നല്ല ആശയമാണ്.\nഡോ. കെ.പി. കണ്ണന്: പുനര്‍നിര്‍മാണം തുടര്‍പ്രക്രിയയായി കാണണം. എല്ലാ നിര്‍മാണത്തിലും പരിസ്ഥിതി സൗഹൃദ സമീപനം വേണം. വെള്ളത്തോടൊപ്പം ജീവിക്കുക എന്ന ആശയം സ്വീകരിക്കാവുന്നതാണ്. നമ്മുടെ എല്ലാ ജലസംഭരണികളുടെയും സംഭരണ ശേഷി കൂട്ടണം. ധനസമാഹണത്തിന്റെ ഭാഗമായി കിട്ടാന് സാധ്യതയുളള നികുതി കൂടുതല് പിരിക്കണം. കിട്ടേണ്ടേ നികുതിയും കിട്ടുന്ന നികുതിയും തമ്മിലെ അന്തരം ഇപ്പോള് 25 മുതല് 35 ശതമാനമാണ്. അതു കുറയ്ക്കാന് കഴിയും.\nടി.കെ.എ. നായര്: നാശനഷ്ടം വിലയിരുത്തിയ ഐക്യരാഷ്ട്രസഭ ടീമിന്റെ റിപ്പോര്‍ട്ടില് ഒട്ടേറെ നല്ല നിര്‍ദേശങ്ങളുണ്ട്. ആവ സ്വീകരിക്കാവുന്നതാണ്. ഭൂവിനിയോഗത്തിന് ശാസ്ത്രീയമായ രീതി അവലംബിക്കണം. ജലവിഭവ മാനേജ്‌മെന്റും പ്രധാനമാണ്. ഇക്കാര്യത്തില് പൊതുജനങ്ങള്‍ക്കിടയില് അവബോധമുണ്ടാക്കണം.\nവി. സുരേഷ്: ഭാഗികമായി തകര്‍ന്ന വീടുകള് പെട്ടെന്ന് റിപ്പയര് ചെയ്ത് വാസയോഗ്യമാക്കാന് കഴിയും. പൂര്‍ണമായി തകര്‍ന്ന വീടുകള്‍ക്ക് പകരം വീടുകള് നിര്‍മിക്കുമ്പോള് പുതിയ സാങ്കേതിക വിദ്യ ഉപയോഗിക്കാം. ധനസമാഹരണത്തിന് ടാക്‌സ് ഫ്രീ ബോണ്ട് പുറത്തിറക്കണം. ദുരന്തം നേരിട്ട സ്ഥലങ്ങളില് പുനര്‍നിര്‍മാണ ആവശ്യത്തിന് ടാക്‌സ് ഫ്രീ ബോണ്ട് ഇറക്കാന് കേന്ദ്രം അനുമതി നല്‍കാറുണ്ട്.\nഡോ. മുരളി തുമ്മാരുകുടി:\nലോകരാഷ്ട്രങ്ങളുടെ അനുഭവങ്ങള് മനസ്സിലാക്കുന്നതിന് കേരളത്തില് അന്താരാഷ്ട്ര സമ്മേളനം സംഘടിപ്പിക്കാവുന്നതാണ്. ഐക്യരാഷ്ട്രസഭയുമായി ബന്ധപ്പെട്ട വിദഗ്ധരുടെ സേവനം പുനര്‍നിര്‍മാണത്തിന് ലഭിക്കും. പുനര്‍നിര്‍മാണത്തില് യുവജനങ്ങള്‍ക്കും സ്ത്രീ കള്‍ക്കും നല്ല പങ്കാളിത്തം നല്‍കണം.\nബൈജു രവീന്ദ്രന്: ക്രൗഡ് ഫണ്ടിംഗ് വലിയ വിജയമാക്കുന്നതിന് സമൂഹ മാധ്യമം ഉപയോഗിക്കണം. മലയാളികളായ വിദഗ്ധര് ലോകത്തിന്റെ പല ഭാഗത്തും ഉണ്ട്. പുനര്‍നിര്‍മാണ കാലയളവിലേക്ക് അവരുടെ സേവനം ലഭ്യമാക്കാവുന്നതാണ്.\nരണ്ടാഴ്ചയിലൊരിക്കല് ഉപദേശക സമിതി ചേരാനാണ് ഉദ്ദേശിക്കുന്നുതെന്ന് മുഖ്യമന്ത്രി പറഞ്ഞു. അടുത്ത യോഗം നവംബര് 13ന് ചേരും. ഉപദേശക സമിതി അംഗങ്ങളുമായി തുടര്‍ച്ചയായ ആശയവിനിമയത്തിന് പ്രത്യേക ഇന്റര്‍നെറ്റ് അധിഷ്ഠിത വേദി ഉണ്ടാക്കുമെന്നും മുഖ്യമന്ത്രി പറഞ്ഞു.\n« മീ ടൂ ആരോപണത്തിലെ നായകനെ വെളിപ്പെടുത്തി ലക്ഷ്മി രാമകൃഷ്ണന്; മാപ്പ് ചോദിച്ച് ആരോപണ വിധേയന് (Previous)\n(Next) സോഷ്യല്‍മീഡിയയില് വൈറലായി ലേഡി പൃഥ്വിരാജ് (വീഡിയോ) »


ജീവന് ഭീഷണി: സുരക്ഷ ആവശ്യപ്പെട്ട് കനകദുര്‍ഗയും ബിന്ദുവും സുപ്രീം കോടതിയില് • ഇ വാർത്ത | evartha\nEvartha Desk January 17, 2019, 2:03 pm January 17, 2019\nശബരിമലയില് ദര്‍ശനം നടത്തിയ കനക ദുര്‍ഗയും ബിന്ദുവും മുഴുവന് സമയ സുരക്ഷ ആവശ്യപ്പെട്ട് സുപ്രീംകോടതിയില് ഹര്‍ജി നല്‍കി. ഈ ഹര്‍ജി അടിയന്തിരമായി പരിഗണിക്കണമെന്ന് ബിന്ദുവിന്റെയും കനകദുര്‍ഗയുടെയും അഭിഭാഷകര് സുപ്രീംകോടതി ചീഫ് ജസ്റ്റീസ് രഞ്ജന് ഗൊഗോയിയെ നേരില് കണ്ട് ആവശ്യപ്പെട്ടു.\nതുടര്‍ന്ന് കേസ് നാളെ തന്നെ പരിഗണക്കാമെന്ന് ചീഫ് ജസ്റ്റിസ് അറിയിച്ചു. സുപ്രീംകോടതി വിധിയെ തുടര്‍ന്നാണ് തങ്ങള് മല കയറിയത്. തങ്ങളുടെ മൗലിക അവകാശമാണ് വിനിയോഗിച്ചത്. എന്നാല് കേരളത്തില് വലിയ തോതില് പ്രതിഷേധം നടക്കുകയാണ്.\nശുദ്ധിക്രിയ നടത്തിയ തന്ത്രിയുടെ നടപടി കോടതിയലക്ഷ്യമാണ്. ഇതിനെതിരെ നടപടി വേണമെന്നും ഹര്‍ജിയില് ആവശ്യപ്പെടുന്നു. ശബരിമല സന്ദര്‍ശനത്തിന് ശേഷം ഇന്നലെ വീട്ടിലെത്തിയ തന്നെ അമ്മായി അമ്മ മര്‍ദ്ദിച്ചു എന്നാരോപിച്ച് കനകദുര്‍ഗ പൊലീസില് പരാതി നല്‍കിയിരുന്നു.